Yoosuf Bin Thaashfeen 95 - One Online\nޔޫސުފު ބިން ތާޝްފީން 95\n(24 މެއިގެ އަދަދާ ގުޅޭ)\nسعد އިޝާރަތްކޮށްލެއްވުމާއެކު ސިފައިން ޤައިދީންގެ ދެމީހުން ކޮޓަރިޔަކާ ދިމާޔަށް ގެންގޮސްފިއެވެ. ކޮޓަރީގެ ދޮރާ ހަމަޔަށް ވަޑައިގެންނެވޭއިރަށް زيـاد ހަޅޭއްލަވަން ފައްޓަވައިފިއެވެ. "އަޅުގަނޑު އެއްވެސް ކުށެއް ނުކުރަން. އަޅުގަނޑަކީ އިޝްބީލިއްޔާގެ ރަސްގެފާނުގެ މުވައްޒަފެއް. އަޅުގަނޑުގެ އަޑު މި ކިއްލާގެ ހަތަރުފާރުން ބޭރަށް ނުނިކުންނާނެކަމަށް ހީފުޅުނުކުރައްވާތި! މިހާރު އަޅުގަނޑުގެ އެކުވެރީންކުރެ ބައެއް ބޭފުޅުންނަށް ޙިޞްނުއްލައިޠަށް ވަޑައިގެންނެވިދާނެ. سلطـان معـتـمـد އަށް އަޅުގަނޑުގެ ޚަބަރު އެނގިވަޑައިގެންނެވުމުން ހިމޭނަކުން ނުހުންނަވާނެ. އަޅުގަނޑުގެ ބަދަލުގައި އެއަވަށުގެ އެންމެން މަރުއްވާނެ! އަޅުގަނޑުގެ ޤާތިލަކީ ކަލާކަން އެނގިވަޑައިގެންފިނަމަ ދުވަހަކުވެސް މާފެއް ނުކުރައްވާނެ. سلطـان معـتـمـد އަށް أميـر يـوسف ގެ އަރިހުގައި ވިދާޅުވާން ޖެހިވަޑައިގަންނަވަނީ ހަމައެންމެ ޖުމުލައެއް. އަޅުގަނޑަކީ ކުށެއްނެތް މީހެކޭ."\nسعد އޭނާ ކޮޓަރީގެ ތެރެޔަށް ކޮއްޕައިލައްވަމުން ސިފައިންނަށް އަމުރުކުރެއްވިއެވެ. "މީނާ އާލަތާ ގުޅައިލާ!"\nސިފައިން زيـاد ގެ ހަތަރެސްފައިންޕުޅުގައި ކަސްތޮޅު އަޅައިފައި ތަޅުންގަނޑުމަތީގައި ޖަހައިފައިހުރި ވަރުގަދަ މޮހޮރުތަކުގައި ހަރުކޮށްފައި އެ އާލަތުގެ މަތީގައި އުއްޑުން ބޭއްވުމަށްފަހު އާލަތުގެ ސަކަޔަކަތަކާ އޭނާގެ ހަތަރެސްފައި ގުޅައިލައިފިއެވެ. سعد އަކީ ސީދާ ޙަމަލަ ދެއްވުމަށާއި ސީދާ ޙަމަލަޔާ ކުރިމަތިލައްވަން އާދަކުރައްވައިފައިވާ ބޭފުޅެކެވެ. މިކަމަކީ އެއްގޮތަކަށްވެސް އޭނާއަށް ކުރައްވަން ފަސޭހަފުޅުކަމެއް ނޫނެވެ.\nسعد ކަންބޮޑުވެވަޑައިގެން ކޮޓަރީގެ ދޮރުމަތީގައި ހުންނެވިއެވެ. އޭނާ ހުންނެވީ زيـاد ގެ ހަޅޭކުގެ އަޑު އައްސަވާށެވެ. އޭނާގެ ޒަމީރު އޭނާގެ އަރިހުގައި ދަންނަވަމުން ގެންދެއެވެ. "މީނާގެ ކުށެއް ނެތްކަމުގައިވާނަމަ.....!"\nސިފައިންގެ މީހެއް ބޭރަށް ނުކުމެއްޖެއެވެ. އޭނާ ދެންނެވިއެވެ. "އަޅުގަނޑުމެން މިތިބީ ކަލާގެ އަމުރުފުޅުގެ އިންތިޒާރުގައި!"\n"އަހަރެން ހަމަ މިހާރު އެބައަންނަން." سعد އެހެން ވިދާޅުވެފައި އޭނާގެ ނާއިބާ ދިމާޔަށް އެނބުރިވަޑައިގެންފިއެވެ. "ކަލާ ރަނގަޅު ހަތަރު އަސް ތައްޔާރުކުރައްވާ! އަޅުގަނޑު ހަމަ މިހާރު أميـر ގެ އަރިހަށް ދާންޖެހުމަކީ އެކަށީގެންވާ ކަމެއް." سعد އެހެން ވިދާޅުވެފައި ހިނދުކޮޅަކު މަޑުކޮށްލެއްވުމަށްފަހު އެކޮޓަރިޔަށް ވެދެވަޑައިގެންފިއެވެ. زيـاد އަށް އޭނާ ފެނިވަޑައިގެންނެވުމާއެކު ހަޅޭލެވުން ހުއްޓައިލައްވައިފިއެވެ.\nسعد އިޝާރަތްކޮށްލެއްވުމުން ސިފައިންގެ މީހެއް ސަރަކަ އަނބުރާން ފަށައިފިއެވެ. ފުރޮޅުތައް މަޑުމަޑުން ހަރަކާތްކުރާން ފެށުމާއެކު ހިކިފައިހުރި ލަކުޑި ފުރޮޅުތަކުން މުރުމުރުގޮވާ އަޑު އިވޭންފަށައިފިއެވެ.\n"ދޫކޮށްލައްވާ! އަޅުގަނޑު ދޫކޮށްލައްވާ!"\nسعد ވިދާޅުވިއެވެ. "زيـاد! ކަލެޔަށް އަދި ކިރިޔާ ތިޔަ އިވުނީ ހިކި ލަކުޑިތަކުން ގޮވާ މުރުމުރުގެ އަޑު. ދެން އެއަޑު އިވޭންފަށާނީ ކަލޭގެ ކަށިތަކުން. އަދިވެސް ވަގުތު އެބައޮތް. ކަލޭ ބޭނުންކަމުގައިވާނަމަ ކަލޭގެ ފުރާނަ ސަލާމަތްކުރެވިދާނެ. އެހެންނޫނީ އަހަރެން ދެކަންފަތުގައި އަތްއަޅައިފާނަން. އޭރަކުން ކަލޭ ލަވާ ހަޅޭކަކުން އަހަންނަކަށް އަސަރެއް ނުކުރާނެ."\nسعد ދެންހުރި ޤައިދީއާ ދިމާޔަށް ވިދާޅުވިއެވެ. "ދެން ޖެހޭނީ ކަލެޔާ! ކަލޭގެ ދޮގުހަދާ ވާހަކަ ކަލޭގެ މޫނުމަތީގައި ލިޔެވިފައި އެބަހުރި!"\nޤައިދީ ތުރުތުރުއަޅައިގަތެވެ. އޭނާ ހަޅޭއްލަވައިގަތެވެ. "އަޅުގަނޑު އައީ ބަލަންސިއްޔާއިން އަޅުގަނޑުގެ އެއްވެސް ކުށެއްނެތް."\n"ކަލޭ ތިޔަ އައީ ކޮންތަނަކުންކަން އިރުކޮޅަކުން އެނގިދާނެ!"\nزيـاد ލިބިވަޑައިގަންނަވާ ވޭނުގެ ސަބަބުން ކުކުރައިވަޑައިގަންނަވަމުން ވިދާޅުވިއެވެ. "އަޅުގަނޑު ދޫކޮށްލައްވާ— އަޅުގަނޑު— އަޅުގަނޑު އެއްވެސްކަމެއް ނުކުރަން— އަޅުގަނޑަކީ ވަރަށް އާދައިގެ ނޯކަރެއް. އަޅުގަނޑު ހަމައެކަނި ރަސްގެފާނުގެ އަމުރުފުޅަކަށް ޢަމަލުކުރި. އަޅުގަނޑު ދޫކޮށްލައްވާ! އަޅުގަނޑު ހުރިހައި ވާހަކަތަކެއް ކިޔައިދޭން މިހިރީ ތައްޔާރަށް."\nسعد އިޝާރާތްކޮށްލެއްވުމުން ސިފައިން ސަރަކަ ނުއަތަށް އަނބުރައިލައިފިއެވެ. އާލަތް ކުޑަކޮށް ދޫވެއްޖެއެވެ.\nسعد ވިދާޅުވިއެވެ. "އަވަސްކުރޭ! މިއީ ކަލެޔަށް ލިބޭނެ އެންމެފަހު ފުރުސަތު!"\n"ކަލާ އަޅުގަނޑު ޤަތުލު ނުކުރައްވަން ވަޢުދުވެވަޑައިގަންނަވަމުތޯ؟" زيـاد އާދޭހުގެ ރާގުގައި ވިދާޅުވިއެވެ.\n"އަހަރެން ކަލެޔަކަށް އެއްވެސް ވަޢުދެއް ނުވާނަން!"\n"ކަލާގެ ޚިޔާލުފުޅަށްވެސް ނުގެންނެވޭވަރުގެ ނުރައްކަލެއްގެ ވާހަކަ އަޅުގަނޑު ދަންނަވައިފާނަން!"\nسعد އެއްޗެކޭ ވިދާޅުވާން އުޅުއްވަނިކޮށް އޭނާގެ ނާއިބު ދުވެވަޑައިގެންފައި އެކޮޓަރިޔަށް ވެދެވަޑައިގެންފިއެވެ. އޭނާއާއެކު ބޭރުމީހެއް ހުއްޓެވެ. ކޮމާންޑަރުގެ ނާއިބު ވިދާޅުވިއެވެ. "މިއީ އެއަވަށުގެ ވެރިޔާ. ޤަތުލުވިމީހާ ފާސްކުރުމުން ވަނީ ވަރަށް މުހިންމު ލިޔުމެއް ފެނިފައި."\nسعد ވިދާޅުވިއެވެ. "ކޮބައިތޯ އެލިޔުން؟"\nއަވަށުވެރިޔާ އޭނާގެ ޖީބުން ކަރުދާސްގަނޑެއް ނަގައިފައި سعد ގެ އަތްޕުޅަށް އަރުވައިފިއެވެ. އޭނާ ދެންނެވިއެވެ. "އަވަށުގެ ރިޟާކާރުން މިދެމީހުން ގޮވައިގެން ކަލާގެ އަރިހަށް އައުމުން އަޅުގަނޑުގެ ހިތަށް އަރައިފި. މިދެމީހުން ފާސްކުރަންވާނެއޭ. އަޅުގަނޑު ޒަޚަމުވެފައިހުރި މީހާ ފާސްކުރުމުން އޭނާގެ އަތަކުން އިޢުތިރާޟުކުރެވޭފަދަ އެއްވެސް އެއްޗެއް ނުފެނުނު. ދެން އަޅުގަނޑު ހިތަށްއެރީ ޤަތުލުވެފައިއޮތް މީހާވެސް ފާސްކުރާނަމޭ. މިކަރުދާސްގަނޑު ފެނުނީ އޭނާގެ ޖީބުން. އަޅުގަނޑު މިލިޔުން ކިޔައިލައިފައި ހިތަށްއެރީ އަވަހަށް ކަލާގެ އަރިހަށް ދާންވީއޭ. އަޅުގަނޑު ވިސްނިން ސީދާ أميـر يـوسف ގެ އަރިހަށް ދާންވެސް. އެކަމަކު އަޅުގަނޑުގެ ހިތަށްއެރި ފަހަރެއްގައި އެމަނިކުފާނުގެ އަރިހަކަށް އަޅުގަނޑަކަށް ނުދެވޭނެޔޭ."\nسعد އަވަށުވެރިޔާގެ ވާހަކަތަކަށް ޝައުޤުވެރިކަމެއް ނުބަހައްޓަވައެވެ. އެލިޔުން ހިއްޕަވައިގެން ދަންމަރުގެ ކައިރިޔަށް ވަޑައިގެން ނުހަނު ފަރުވާތެރިކަމާއެކު އެލިޔުން ވިދާޅުވާން ފައްޓަވައިފިއެވެ. އެލިޔުން ވިދާޅުވާން ފެއްޓެވުމާއެކު އޭނާގެ މޫނުފުޅުގެ ކުލަކޮޅު ދިޔައީ ބަދަލުވަމުންނެވެ. އެއީ ޤަޞްޠިލާގެ ރަސްގެފާނު އަލްފާންސޫ (ހަޔެއް) ސޮއިކުރައްވައިފައިވާ ޤަރާރެކެވެ. އޭގައިވެއެވެ.\nމުސްލިމު އަންދަލުސްގެ އައްލަބީޠު (މިހާރުގެ Oviedo) ސަހަރު ---\n"އަޅުގަނޑާއި ލިޔޫނާއި، އަރުޣުވާނާއި އައްނަވާރާއި، އިސްޗޫރިޔާގެ ދަރަޖަ މަތިވެރި އަމީރުން. ބަލަންސިއްޔާގެ ސަރުކާރުގެ ޙިމާޔަތްތެރިޔާ ސިޑްގަންބިޠޫރުގެ ތާއީދާއެކު އިޢުލާނު ކުރަމުއެވެ. އަންދަލުސުގެ ރަސްރަސްކަލުން އަޅުގަނޑުމެންނާމެދު ރަޙުމަތްތެރިކަމާއި ހިތްޕުޅު ހެޔޮކަން ޢަމަލީގޮތުން ސާބިތުކޮށްދެއްވައިފިނަމަ އަޅުގަނޑުމެން ކުރިޔަށް އޮތްތާނގައި އެބޭފުޅުންގެ މިނިވަންކަމާއި މުސްތަޤިއްލު ކަމަކަށް ހުރަހެއް ނާޅާނޫއެވެ. އަޅުގަނޑުމެންނަށް އިޙުސާސުވާގޮތުގައި އެފުރިކާއިން އައިސްތިބި ބޭރުގެ ސިފައިން އަންދަލުސުގެ މުސްލިމުންގެ ރަޙުމަތްތެރިކަމުގެ ނިވަލުގައި ފޮރުވިގެންތިބެ އެއުޅެނީ އަންދަލުސުގެ މިނިވަންކަމަށް ޙަމަލަދޭށެވެ. އެބައިމީހުންނަށް އަންދަލުސުގައި ފައިތިލަ ސާބިތުކުރުމުގެ ފުރުސަތު ދެވިއްޖެކަމުގައިވާނަމަ މުސްލިމު ރަސްރަސްކަލުންގެ ރަސްރަސްކަން ވައްޓައިލުމަށްފަހު އެމީހުން މަސައްކަތްކުރާނީ އަޅުގަނޑުމެންގެ މިނިވަންކަމަށް ޙަމަލަދޭށެވެ. އެހެންކަމުން އަޅުގަނޑުމެން އެއްބަސްވަނީ އަޅުގަނޑުމެން އެއްބަޔަކު އަނެއްބަޔަކާ ކުރަމުން މިގެންދާ ހަނގުރާމަ އަބަދަށްޓަކައި ނިމުމަކަށް ގެނައުމުގެ ވަގުތު އަތުވެއްޖެކަމުގައެވެ. ބޭރުން އައިސްގެންއުޅޭ ޙަމަލަދޭ މީހުންގެ ކިބައިން ސަލާމަތްވާން މަސައްކަތްކުރާންވެއްޖެ ކަމުގައެވެ. އަޅުގަނޑުމެން ހުވައިކޮށްފައި އިޢުލާނުކުރަމުއެވެ. އަންދަލުސުގެ ރަސްރަސްކަލުން އެބޭފުޅުންގެ ޙައްޤު ރައްކާތެރިކުރައްވަން އެކަތިގަނޑަކަށް ވެވަޑައިގެން ތެދުވެވަޑައިގެންފިނަމަ އަޅުގަނޑާއި އަޅުގަނޑުގެ ހުރިހާ އެކުވެރީން އެބޭފުޅުންނަށް ފުރިހަމަޔަށް އެހީވެދޭނޫއެވެ. ރަޙުމަތްތެރިކަމުގެ މުޢާހަދާގެ ޝަރުޠުތައް އެކަށައެޅުމަށްޓަކައި އަޅުގަނޑުމެން މިތިބީ ސަރަޙައްދުގެ ކޮންމެވެސް ތަނެއްގައި އަންދަލުސުގެ ރަސްރަސްކަލުންނާ ބައްދަލުވާން ތައްޔާރަށެވެ. ޙިޞްނުއްލައިޠާ ބެހޭގޮތުން އަޅުގަނޑުމެންވަނީ ތިޔަބޭފުޅުންގެ މަންދޫބުން މެދުވެރިކޮށް އަޅުގަނޑުމެންގެ ހުށަހެޅުންތައް ހުށަހަޅައިފައެވެ."\nسعد އެލިޔުން ވިދާޅުވުމަށްފަހު زيـاد އާ ދިމާޔަށް ބައްލަވައިލައްވައިފައި ވިދާޅުވިއެވެ. "މިހާރަކު އަހަރެންގެ ޚިޔާލަށް ނުގެނެވޭ ނުރައްކަލެއްގެ ވާހަކައެއް ކަލެޔަކަށް ނުބުނެވޭނެ. ކަލޭ އަހަރެންގެ ވަގުތު ނަގައިނުލާ. އަހަރެންގެ ހުރިހައި ސުވާލުތަކަކަށް ތެދުބަހުން ޖަވާބުދީފިނަމަ ކަލޭގެ ފުރާނަ ސަލާމަތްކޮށްދޭނެކަމަށް ވަޢުދުވާން އަހަރެން މިހިރީ ތައްޔާރަށް. ކަލޭ އަހަރެންގެ ގާތު ދޮގެއް ނަހަދާކަން ސާބިތުވަންދެން ކަލޭ ހުންނާނީ މިތާނގައި ބަންދުގައި އޭގެފަހުން ކަލޭގެ މައްސަލަ ހުށަހެޅޭނީ أميـر يـوسف ގެ އަރިހަށް."\nزيـاد ޖަވާބު ދެއްވިއެވެ. "އަޅުގަނޑު މިހިރީ ކަލާގެ ކޮންމެ ސުވާލަކަށްވެސް ޖަވާބު އަރުވަން ތައްޔާރަށް."\nسعد ވިދާޅުވިއެވެ. "އެމީހެއްގެ އަތުން އަލްފާންސޫގެ ލިޔުން ފެނުނު މީހަކީ ކާކު؟"\n"އެއީ ޝެހެޒާދާ رشـيـد ގެ ޚާއްޞަ މުޝީރު."\n"ތިޔަބައިމީހުން އަލްފާންސޫއާ ބައްދަލުވީ ކޮންތަނެއްގައި؟"\n"އަޅުގަނޑުމެން ބައްދަލުވީ ބަލަންސިއްޔާގެ ހުޅަނގު ސަރަޙައްދުގެ ކިއްލާއެއްގައި."\n"ކަލެޔާއެކު މިހިރީ ކާކު؟"\n"މިއީ މާލިޤާގެ ރަސްގެފާނުގެ މަންދޫބު."\n"ތިޔަބައިމީހުންގެ ވަފުދުގެ ވެރިޔަކީ ކާކު؟"\n"އޭނާ ސަލާމަތްވެވަޑައިގެން ވަޑައިގެންނެވީތަ؟"\n"ރިޟާކާރުން އެ އަވަށުގައި ބަހައްޓައިފައިހުރި ޒަޚަމީއަކީ ކާކު؟"\n"އެއީ ޣަރުނާޠާގެ ރަސްގެފާނުގެ މަންދޫބު."\n"ތިޔަބައިމީހުންގެ ރޭވުމުގައި ބައިވެރިވަނީ ކޮންބައެއް؟"\n"ގާތްގަނޑަކަށް ހުރިހައި ރަސްރަސްކަލުންވެސް މިކަމުގައި ބައިވެރިވެވަޑައިގަންނަވާ. ނަމަވެސް އަޅުގަނޑުމެން އަލްފާންސޫގެ އަރިހަށް ފޮނުއްވަން ފާސްކުރެއްވި މަޖްލިސްގައި އަލްމަރިއްޔާއާއި، މުރުސިއްޔާއާއި ބިޠުލިޔޫސުގެ ވެރީން ބައިވެރިވެވަޑައެއްނުގަންނަވާ. އެކަމަކު أميـر يـوسف މަލާމާތްކުރެއްވިފަހުން އެބޭފުޅުންވެސް ތިއްބެވީ ވަރަށްބޮޑަށް ނުރުހުންވެވަޑައިގެންފައި."\n"ތިޔަބައިމީހުން އަލްފާންސޫގެ އަރިހަށް ދިޔައީ މުލޫކުއްޠަވާއިފުންގެ ފަރާތްޕުޅުން ރަޙުމަތްތެރިކަމުގެ ދަޢުވަތާއިގެންތަ؟"\n"ޙިޞްނުއްލައިޠާ ބެހޭގޮތުން އަލްފާންސޫގެ ހުށަހެޅުއްވުމަކީ ކޮބާ؟"\n"އޭނާ ހުށަހަޅުއްވަނީ މުރާބިޠީންގެ ލަޝްކަރު އަންދަލުސުން ފޭބުމުން ޙިޞްނުއްލައިޠުން ސިފައިން ބާލުއްވަން. އެހެންކަމުން އަންދަލުސުގެ ރަސްރަސްކަލުންނަށް މުރާބިޠީންނާ ޙަމަލަ ދެއްވޭހައި ކުޅަދާނަފުޅުކަން ނެތްކަމުގައިވާނަމަ ނުވަތަ އެހެން ހައްދަވައިފިނަމަ އެބޭފުޅުންގެ ރައްޔިތުން ބަޣާވަތްކޮށްފާނެހެން ހީފުޅުވާނަމަ މުރާބިޠީނުން ޙިޞްނުއްލައިޠަށް އެންމެފަހުގެ ޙަމަލަދޭ ދުވަހު ހުރިހައި ރަސްރަސްކަލުން އެބޭފުޅުންގެ ލަޝްކަރުތައް ގޮވައިގެން ވަކިވެވަޑައިގަންނަވަން."


Moosun Goasve, Raajjey Ge Bodu Bayakah Hudhu Samaalu - Vaguthu\nމޫސުން ގޯސްވެ ރާއްޖޭގެ ބޮޑު ބަޔަކަށް ހުދު ސަމާލު\nރާއްޖެއަށް މޫސުން ގޯސްވެފައި ވުމާއި ގުޅިގެން ވިއްސާރަވާނެ ކަމަށް ލަފާކޮށް ރާއްޖޭގެ ބޮޑު ބަޔަކަށް ހުދު ސަމާލު ނެރެފިއެވެ.\nވިއްސާރަކުރާނެ ކަމަށް ލަފާކޮށް މޫސުމާއި ބެހޭ ޤައުމީ އިދާރާ، މޯލްޑިވްސް މީޓިއޮލޮޖިކަލް ސާވިސް އިން ހުދު ސަމާލު ނެރެފައި ވަނީ ހއ. އަތޮޅުން އދ. އަތޮޅަށް އަދި ލ. އަތޮޅުން އައްޑޫ ސިޓީ އާއި ހަމައަށެވެ.\nއެ އިދާރާއިން މި ސަރަޙައްދުތަކަށް ހުދު ސަމާލު ނެރެފައި ވަނީ މިރޭ 1:15 އިން ފެށިގެން ހެނދުނު 7:15 އާއި ހަމައަށެވެ.\nމި ސަރަޙައްދުތަކަށް ހުދު ސަމާލު ނެރެފައިވާކަން ހާމަކޮށް މޫސުމާއި ބެހޭ އިދާރާއިން ވިދާޅުވީ، ސަމާލު ނެރެފައިވާ ވަގުތުގައި، މި ސަމާލު ނެރެފައިވާ ސަރަޙައްދުތަކަށް ގުގުރުމާއެކު ބޯކޮށް ވާރޭވެހޭނެ ކަމަށް ލަފާކުރެވޭ ކަމަށެވެ.\nރާއްޖެއަށް ކުރަމުންދާ ވިއްސާރަ އާއި ގުޅިގެން މިރޭ 8:20 އިން 1:00 އާއި ހަމައަށް ވެސް ބޮޑު ސަރަޙައްދަކަށް ހުދު ސަމާލު ނެރެފައި ވެއެވެ.\nމޫސުން ކުރިޔަށް ލަފާކުރާގޮތް ހާމަކޮށް މޫސުމާއި ބެހޭ އިދާރާއިން މިރޭ ވިދާޅުވީ، ރާއްޖޭގެ އެކި ހިސާބުތަކަށް ކުރިޔަށް އޮތް ވަގުތުތަކުގައި ގުގުރުމާއެކު ވިއްސާރަކުރާނެ ކަމަށެވެ. އަދި ހުޅަނގާއި ހުޅަނގުއުތުރުން ގަޑިއަކު 05 މޭލާއި 15 މޭލާ ދެމެދުގެ ބާރުމިނުގައި ވައި ޖެހޭނެ ކަމަށާއި، ވިލާގަނޑުގައި ގަޑިއަކު ގާތްގަނޑަކަށް 35 މޭލަށް ވައި ގަދަވުން އެކަށީގެންވާ ކަމަށެވެ.\nއެ އިދާރާ އިން ވިދާޅުވީ، ރާއްޖޭގެ ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަ ވާނެ ކަމަށެވެ.\nއޭޕްރީލް 26, 2020 01:38\nތި ހުދު އިންޒާރު ނެރެދީބަލަ ގދ.ވާދޫ ކައުންޝިލް އިދާރާ ކުރިމައްޗަށް، އެ ހިސާބަކީ އަބަދުވެސް ވަރަށް ގަދަ ހިސާބެއް. ރާޅު ގަނޑުގަ ދުއްވާ ދުއްވާ އަވަދި ހަމަ...\nއޭޕްރީލް 26, 2020 02:01\nތި ހުދު ސަމާލު ނެރެދީބަލަ ގދ.ވާދޫ ކައުންޝިލް އިދާރާ ކުރިމައްޗަށް. އެ ސަރަހައްދަށް އަބަދުވެސް ވަރަށް ގަދައޭ. ގައިގަ ރިއްސާފަ ހުންނަނީ އެ މަގުން ދެވޭއިރު.\nއޭޕްރީލް 26, 2020 02:20\nމޫސުމަކަށް ރޯގާއަކަށް ބަލާނެ ކަމެއް ނެތް. ދަތުރުތަށް ކޮއްފަ ބަހައްޓާ. ދިވެހިން ދިވެހިންގެ ގޮތުގަ.... ބަލިފެތުރެނީ ދަތުރު ކުރަން ހުއްދަ ދޭތީ...


ސެލް - ވިކިޕީޑިއާ\nސެލް އަކީ ކޮންމެ ދިރޭއެއްޗެއްގެ އަޞްލެވެ. އިންސާނާގެ ހަށިގަނޑު ވެސް އުފެދިފައިވަނީ އެތައް ބައިވަރު ސެލްތަކެއް އެއްވެގެންނެވެ. އަދި މިއިން ކޮންމެ ސެލް އަކަށް ވެސް އެއަށް ޚާއްޞަ ވަޒީފާއެއް ލިބިފައި ވެއެވެ.\nގުނަވަނެއް އުފެދިގެން އަންނަނީ ގުޅުންހުރި ނުވަތަ އެއްވައްތަރުގެ ސެލްތަކެއް އެއްވެގެންނެވެ. މިސާލަކަށް ފުރަމޭ ގައި ހުންނަ ސެލް ތަކަށް ކިޔަނީ ހެޕަޓޮސައިޓް އެވެ. އެހެން ކަމުން ފުރަމޭ އުފެދިފައިވަނީ އެތައް ބައިވަރު ހެޕަޓޮސައިޓް ތަކެއް އެއްވެގެންނެވެ.\nނިޒާމެއް އުފެދެނީ ގުޅުންހުރި ގުނަވަންތަކެއް އެއްވެގެންނެވެ. މިސާލަކަށް ކުޑަކަމުދާ ނިޒާމް އުފެދިފައިވަނީ ގުރުދާ، ގުރުތާ، މަސާނާ، އަދި ކުޑަކަމުދާ ހޮޅި ފަދަ ގުނަންތައް ގުޅި ލާމެހިގެންނެވެ.\nއެއްވެސް އިންސާނެއްގެ ގައިގައި އަޞްލު ސެލްއެއް ނުހުންނާނެއެވެ. މިކަން ވަނީ ދިވެހިރާއްޖޭގެ ސައިންޓިސްޓުން ސާބިތުކޮށްދީފައެވެ. އަދި އެކަން ނަފީކުރެވޭ އެއްވެސް ކަހަލަ ހެއްކެއް އެއްވެސް ސައިންޓިސްޓަކަށް ގެނެވިފައެއް ނެތެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ2އެޕްރީލް 2010، 16:23 ގައެވެ.


Rape'koh andhaali anhen meehaa'ge hathahru gaathilun maraalaifi\nއިންޑިއާ - ރޭޕް\nއެމީހާ ގެއްލުނީ ބުދަ ދުވަހު\nހަށިގަނޑު ފެނުނީ ސިޓީގެ ރަށް ބޭރުން\nއެމީހުން އާއްމުންނާއި ހަވާލުކުރުމަށް މުޒާހަރާ ކުރި\nކ. މާލެ |6ޑިސެންބަރ 2019 | ހުކުރު 11:13 | 5,641\nއަންހެން މީހާގެ ހަށިގަނޑު ފެނިފައިވަނީ ސިޓީގެ ބޭރުން -\nއިންޑިއާގެ ހައިދްރަބާދުގައި 27 އަހަރުގެ އަންހެނަކު ރޭޕްކޮށްލުމަށްފަހު އޭނާގެ ހަށިގަނޑު އަންދާލި ހަތަރު ފިރިހެނުން މަރާލައިފި ކަމަށް އެގައުމުގެ ފުލުހުން ބުނެފިއެވެ.\nއެ މީހުން ހައްޔަރު ކޮށްފައިވަނީ ގޭންގް ރޭޕް އާއި މީހަކު މެރުމުގެ ތުހަމަތުގައެވެ. ފުލުހުން ބުނީ، އެމީހުން މަރާލާފައިވަނީ ހައްޔަރުކޮށްގެން ދަނިކޮށް ފިލަން އުޅެނިކޮށް ކަމަށެވެ. އަންދާލާފައިވާ އުމުރުން 27 އަހަރުގެ އަންހެން މީހާގެ ހަށިގަނޑު ފެނިފައިވަނީ ހައިދަރްއާބާދްއާ 50 ކިލޯމީޓަރު ދުރުގައި އޮންނަ ޝަދްނަގަރުން ބުރާސްފަތި ދުވަހުއެވެ.\nބުދަ ދުވަހުން ފެށިގެން ގެއްލިގެން ހޯދަމުން ދިޔަ އަންހެން މީހާގެ ހަށިގަނޑު ފެނުނީ ތެލަންގާނާ ސްޓޭޓްގެ ވެރިރަށް ހައިދަރްއާބާދްގެ ބޭރުން ހިނގާފައި ދިޔަ މީހަކަށެވެ.\nޤާނޫނީ ސަބަބުތަކަށްޓަކައި ނަން ސިއްރު ކޮށްފައިވާ މި އަންހެން މީހާގެ އާއިލާއާއި ހަވާލާދީ ފުލުހުން ބުނެފައިވާ ގޮތުގައި އޭނާ ގެއިން ނުކުތީ ޑޮކްޓަރުގެ އެޕޮއިންޓްމަންޓަކަށެވެ. ނަމަވެސް ވަކި ހިސާބަކުން އޭނާގެ ސައިކަލުގެ ޓަޔަރު ހަލާކުވި ކަމަށާއި، އެތަނުން ދިޔަ ލޮރީ ޑްރައިވަރެއް ސައިކަލުގެ ޓަޔަރު ހަދާދޭނެކަމަށް ބުނި ކަމަށް އޭނާގެ ދައްތަ ވަނީ މީޑިއާތަަކަށް މައުލޫމާތު ދީފައެވެ. ފުލުހުން ބުނީ، ސައިކަލު ޓަޔަރު ހަދައިދޭނެ ކަމަށް ބުނެ މީހުން ނޫޅެ ހިސާބަށް އެއަން މީހާ ގެންގޮސް ރޭޕްކޮށް މަރާލާފައިވާ ކަމަށެވެ.\nހޮނިހިރު ދުވަހު އެ ހަތަރު މީހުން ހައްޔަރުކޮށް ބައިތިއްބާފައި ތިބި ހައިދަރްއާބާދުގެ ރަށް ބޭރުގައި ހުންނަ ފުލުހުންގެ މަރުކަޒަށް އެއްވި ބަޔަކު ވަނީ ކުށް ކުރި މީހުން އެ މީހުންނާއި ހަވާލުކުރުމަށް ގޮވާލާފައެވެ.\nއެ މައްސަަލަ ވިހާވެސް އަވަހަށް ނިންމައިދޭނެ ކަމަށް ޗީފް މިނިސްޓަރު ވިދާޅުވެފައިވާއިރު، ރޭޕްކުރާ މީހުން ގައިގައި ހައްދު ޖަހައި، ހަރުކަށި އަދަބު ދިނުމަށް މުޒާހަރާ ކުރި މީހުންގެ އިތުރުން ގާނޫނޫ ހަދާ ފަރާތްތަކުން ވަނީ ގޮވާލާފައެވެ.\nގޭންގް ރޭޕްތަކާއި އަންހެނުންނަށް ކުރާ އަނިޔާ އިންޑިއާގައި އިތުރުވެފައިވާއިރު، އެ ޤައުމުގެ އެންމެ ފަހުގެ ތަފާސްހިސާބުތަކުން ދައްކާގޮތުގައި އިންޑިއާގައި ދުވާލެއްގެ މައްޗަށް މަދުވެގެން 92 ރޭޕްކޭސް ފުލުހުންނަށް ހުށައަޅައެވެ. އެގޮތުން 2017 ވަނަ އަހަރުވެސް ރޭޕްއާއި ގުޅުންހުރި 33،658 (ތިރީސް ތިންހާސް ހަސަތޭކަ ފަންސާސް އަށް) ކޭސް ފުލުހުން ރަޖިސްޓަރ ކޮށްފައިވެއެވެ.


ނަސްރުގެ ދުވަސް: އިސްލާމްދީނާއި، ދިވެހި ވަތަނަށް އޮތް ލޯބި ދައްކުވައިދިން ދުވަހެއް | Jazeera\tނަސްރުގެ ދުވަސް: އިސްލާމްދީނާއި، ދިވެހި ވަތަނަށް އޮތް ލޯބި ދައްކުވައިދިން ދުވަހެއް - Jazeera\nނަސްރުގެ ދުވަސް: އިސްލާމްދީނާއި، ދިވެހި ވަތަނަށް އޮތް ލޯބި ދައްކުވައިދިން ދުވަހެއް\nފާތިމަތު ފަޔާޟާ November 3, 2019 510 views0\n1988 ވަނަ އަހަރުގެ ނޮވެމްބަރު މަހުގެ3ވަނަ ދުވަހުގެ ފަޖުރުލީ ވަގުތު ފަތިސް ނަމާދަށް ތައްޔާރު ވަމުން ދަނިކޮށް ބާރު އަޑުފަށްގަޑެއް އިވެން ފެށިއެވެ. ނޮވެމްބަރު3ގެ ޙާދިސާ ތަޖުރިބާ ކޮށްފައި ހުރި މީހަކު ބުނި ގޮތުގައި ބަޑީގެ އަޑުފަށްގަޑު އިވުމުން އޭނާ ފުރަތަމެސް ނިންމީ އެއީ ނޮވެމްބަރު 11 އަށް ސިފައިން ތައްޔާރު ވަނީ ކަމަށެވެ.\nހެނދުނުގެ ނާސްތާ ތައްޔާރުކުރަމުގައި އަވަދިނެތި އުޅެމުންދިޔައިރުވެސް ރޭޑިއޯއިން އެއްވެސް ޕްރޮގްރާމެއް ނާންނަކަން ފާހަގަވިއެވެ. ހައިރާންކަމުގައި ހުށްޓާ ގެއަށް ފޯންކޯލްތައް އަންނަންފެށިއެވެ. އޭރު ގާތްގަޑަކަށް ގަޑިން7ޖަހާކަންހާއިރެވެ. ސަރުކާރުގައި އިސް މަޤާމުތަކުގައި ތިބި ގާތްތިމާގެ މީހުން ގުޅައި ވެގެން އުޅޭގޮތް ކޮންމެސްވަރަކަށް އަންގައިދިނެވެ. އަދި ގޭގައި ތިބި ސްކޫލްކުދިން އެއްވެސް އިތުރު ޙަރަކާތަކަށް ނުފޮނުވުމަށާއި އެއްވެސް މީހަކު ގެއިން ބޭރަށް ނުދިއުމަށް ނަސޭޙަތްތެރިވިއެވެ. އެހިސާބުން އެންމެންގެ ހިތްތަކަށް ނުތަނަވަސްކަން ވެރިވިއެވެ. ހިތްބަލި މީހުން ރޯންފެށިއެވެ. ގޭގައިތިބި ދޮށީއުމުރުފުރައިގެ މީހުން ކާޑުގެ ދަތިކަން ދިމާވެ ކާބޯތަކެއްޗަށް ދަތިވެ ބަޑަށްޖެހިދާނެ ކަމަށް ލަފާކޮށް އެކަމުގެ ބިރު އިޙްސާސް ކުރިއެވެ. އެހެންނަމަވެސް ކާބޯތަކެތި ގަންނަން ބޭރަށް ނުކުންނާނެ ހިތްވަރެއް އެއްވެސްމީހެއްގެ ނެތެވެ.\nމިއީ އެދުވަހުގެ ބިރުވެރިކަން ތަޖުރިބާކުރި އާއިލާއެއްގެ އިޙްސާސްތަކެވެ.\nޤަބޫލްކުރަންޖެހޭ ހަޤީޤަތަކީ ދިވެހިންގެ މެދުގައި ޒަމާނުންސުރެން އިސްލާމްދީން ދެމިއޮތުމާއި ދިވެހިންގެ އެއްބައިވަންތަކަމާއި އަމަން އަމާންކަން މިބިމުގައި ގުޅިލާމެހިފައި އޮތުމަކީ ޢަދުއްވުންގެ ހިތްތަކަށް ފަސޭހަކަމެއް ނޫންކަން ދިވެހިންގެ ތާރީހަށް ނަޒަރުހިންގާލުމުން ހާމަވެގެންދާކަމެވެ. އެގޮތުން އައްސުލްޡާން އަލީ ހަވަނަ ޢަދުއްވުންނާއި ކުރިމަތިލައްވައި ޝަޙީދުވެވަޑައިގަތީވެސް އިސްލާމްދީން ދިފާއު ކުރުމަށެވެ. އަދި ޤާޒީ ބޮޑުތަކުރުފާނުގެ ޖިހާދަކީވެސް މިދީނުގެ ދިފާއުގައި ކުރެވުނު ލާމަސީލު ޖިހާދެކެވެ. ދޮންބަންޑާރައިންގެ ޖިހާދުންވެސް ފެންނަންއޮތީ ހަމަ މި ހަޤީޤަތެވެ.\nމިގޮތުން މީގެ 31 އަހަރުކުރިން ޒަމާނީ ހަތިޔާރާއި އެކު ސްރީލަންކާގެ ވަކިވެގަތުމަށް ހަގުރާމަކުރަމުންދިޔަ ޕީޕަލްސް ލެބަރޭޝަން އޮފް ޓެމިލްއިލަމް ނަމަކަށް ކިޔާ ޖަމާއަތެއްގެ ބަޔަކު ގޮވައިގެން ދިވެހި ބަޔަކު އަރާ ދިން ޢުދުވާނީ ޙަމަލާއިން ޤައުމު ސަލާމަތްކުރުމަށް ޒުވާން ޝަހީދު ޙުސައިން އާދަމްގެ ފުރާނަ އަށްޑަނައަކައް ހެއްދެވީވެސް ހަމަ މިދީނާއި މިޤައުމުގެ މިނިވަންކަމުގެ ހިމާޔަތުގައެވެ.\nނޮވެމްބަރު3ގެ ބާޤީންގެ ކިބައިން މިޤައުމު ސަލާމަތްވެ ދިވެހިންނަށް ލިބުނު ނަސްރުގެ އުފާ ފާހަގަކުރާތާ 31 އަހަރު ވެގެން ގޮސްފައިވިޔަސް ހަޤީޤަތަކީ އެހެން ސިފައެއްގައި އިސްލާމްދީނާއި ދިވެހިންގެ މިނިވަންކަން ނަގާލަން މިއަދުވެސް މަސަތްކަތް ކުރަމުންދާކަމެވެ.\nނޮވެމްބަރު3ގެ ޢުދުވާނުގައި 19 ދިވެހިން ޝަހީދުވެގެން ދިޔައިރު އޭގެތެރޭގައި ދިވެހި އަސްކަރިއްޔާގެ 8 ބަޡަލުން ހިމެނެއެވެ. އެ ބަޡަލުން ޝަހީދުވެގެންދިޔައީ ދުޝްމަނުންގެ ޒަމާނި ބަރުހަތިޔާރުތަކުގެ ކުރިމަތީގައި ހުޝިޔާރުކަމާއިއެކު ޖިހާދުކޮށް ހަށިގަނޑާއި ފުރާނައިން ޤުރުބާންވެ މުޅިމިބިން ފަޚުރުވެރި ކޮށްފައެވެ.\nއެދުވަހަކީ ދިވެހި އުންމަތުގެ ލޮބުވެތި އެންމެހާ ރައްޔިތުން އެކިގޮތްގޮތުން އެ މަތިވެރި ޖިހާދުގައި ބައިވެރިވި ދުވަހެކެވެ. މާތް ﷲ ގެ ވާގިފުޅާއިއެކު އެދުވަހު ދިވެހިން ހޯދި ނަސްރު ދިވެހިންގެ ހިތްތަކުން ދުވަހަކުވެސްް ފިލާގެން ނުދާނެއެވެ. މިދިވެހި ޤައުމު ދެމި އޮތްހާހިނދަކު މިދެންނެވި ޝަހީދުންގެ ޒިކުރާ އައު ކުރާނެއެވެ. އެހިތްވަރުގަދަ ބަޡަލުންނަށް ހިތާއި ދުލުން މެއާއި ވިންދުން އަބަދުވެސް ޝުކުރު ކުރާނަމެވެ. އެމުޖާހިދުންނަށް ތާއަބަދު ކުރުނީސް ކުރާނަމެވެ.


Covid-19 ah positive vi Real ge kureege Raees haalu bodu vejj\nހަލުއި ކަމާއެކު ފެތުރެމުންދާ ކޮވިޑް-19 އަށް ޕޮޒިޓިވް ވި، ރެއާލް މެޑްރިޑްގެ ކުރީގެ ރައީސް ލޮރެންޒޯ ސެންޒްގެ ހާލު އިތުރަށް ގޯސް ވެއްޖެ އެވެ.\nސެންޒްގެ އާއިލާއިން ބުނީ، ކޮވިޑް-19 އަށް އޭނާ ޕޮޒިޓިވް ވީ، މީގެ ދުވަސްކޮޅެއް ކުރިން ޖެހުނު ހުމުގެ ރޯގާއަކުން ރަނގަޅު ނުވަނީސް ކަމަށެވެ. މިހާރު އޭނާއަށް ފަރުވާ ދެމުން އަންނަނީ ހޮސްޕިޓަލްގައި އެޑްމިޓް ކޮށްގެން ކަމަށެވެ.\nސެންޒް، 76 ވަނީ 1998 އަށް 2000 ވަނަ އަހަރަށް ރެއާލް މެޑްރިޑްގެ ރައީސްކަން ކުރައްވާފަ އެވެ. އޭނާގެ ޗެއާމަންޝިޕްގައި ރެއާލް އިން ވަނީ އެ ޓީމުގެ ތާރީހްގައި ހަތް ވަނަ އަދި އަށްވަނަ ޗެމްޕިއަންސް ލީގް 1998 އަދި 2000 ވަނަ ކާމިޔާބު ކޮށްފަ އެވެ.\nރައީސް ކަމަށް ވަޑައިގަތުމުގެ ކުރިން ސެންޒް ވަނީ، 1985 ން 1995 ށް ރެއާލްގެ ޑައިރެކްޓަރުކަން ކުރައްވާފަ އެވެ. ދެ ވަނަ ދައުރަކަށް ރެއާލްގެ ރައީސް ކަމަށް 2000 ވަނަ އަހަރު އޭނާ ވާދަ ކުރެއްވި ނަމަވެސް، އިންތިހާބުގައި އޭނާއަށް ނާކާމިޔާބުވީ، އެ ކުލަބުގެ މިހާރުގެ ރައީސް ފްލޮރެންޓީނޯ ޕެރޭޒް އާ ވާދަ ކޮށްގެންނެވެ.\nސެންޒްގެ ހާލު ގޯސް ވުމުން، ރެއާލް މެޑްރިޑުން ނެރުނު ބަޔާނުގައި ބުނެފައި ވަނީ، އެކުލަބު ސަޕޯޓަރުންނާއި ކުޅުންތެރިންނާއި މެނޭޖުމެންޓްގެ ފަރާތުން ސެންޒްއަށް ހެޔޮ އެދުންތަކަށް އެދޭ ކަމަށެވެ.


Syria Hanguraamaiga 13,500 Miskiyy vany Sunnaafathi Kohlaafa: Report | #Dhiislam\nސޫރިޔާ ހަނގުރާމައިގައި 13،500 މިސްކިތްވަނީ ސުންނާފަތި ކޮށްލާފަ: ރިޕޯޓްތައް\n2011 ވަނަ އަހަރުން ފެށިގެން ސޫރިޔާގައި ހިނގަމުންދާ ހަނގުރާމައިގައި 13،500 މިސްކިތް ސުންނާފަތި ކޮށްލާފައިވާކަމަށް ރިޕޯޓުތައް ބުނެފިއެވެ.\nސީރިއަން ނެޓްވޯކް ފޮރ ހިއުމަން ރައިޓްސްއިން އާއްމުކޮށްފައިވާ ގޮތުގައި 2011 ވަނަ އަހަރުން ފެށިގެން 2013 ވަނަ އަހަރަށް ސޫރިޔާގައި މުސްލިމުން އަޅުކަންކުރާ 1400 މިސްކިތެއް ސުންނާފަތި ކޮށްލާފައިވާ އިރު 2013 ވަނަ އަހަރުން ފެށިގެން މިހާތަނަށް 13،000 މިސްކިތެއްވަނީ ސުންނާފަތި ކޮށްލާފައެވެ.\nސަލާމަތުންހުރި އެއްވެސް މިސްކިތެއްނެތް\nސީރިއަން ނެޓްވޯކް ފޮރ ހިއުމަން ރައިޓްސްގެ ރިޕޯޓުގައި ފާހަގަކޮށްފައިވާ ގޮތުން މުސްލިމުން ނަމާދުކުރަން ބޭނުންކުރާ މިސްކިތްތަކުގެ ތެރެއިން ހަމަލާ ނުދީހުރި އެއްވެސް މިސްކިތެއް މިހާރު ސޫރިޔާއަކު ނެތެވެ.\nއެގޮތުން ބައްޝާރުގެ ލަޝްކަރުތަކާއި ރަޝިޔާ އަދި އެމެރިކާއިން އިދިކޮޅު ހަނގުރާމަވެރިންގެ އަތްދަށުގައި ހުރި އަވަށްތަކުގައި ޢިމާރާތްކޮށްފައިހުރި މިސްކިތްތަކުގެ ތެރެއިން ހަމަލާ ނުދޭ އެއްވެސް މިސްކިތެއް ނެތްކަމަށް މިރިޕޯޓުގައި ބުނެފައިވެއެވެ. އޭގެ ތެރޭގައި ވެރިރަށް ދިމިޝްޤާއި ހަލަބާއި ހިމްސް ފަދަ އަވަށްތަކުގައި ހުރި މިސްކިތްތައްވެސް ހިމެނެއެވެ.\nމިހަމަލާތަކުގައިވަނީ ސޫރިޔާގައިހުރި ޤަދީމީ މިސްކިތްތައްވެސް ސުންނާފަތި ކޮށްލާފައެވެ. އޭގެ ތެރޭގައި ހިމްސްގައި ހުންނަ ޚާލިދް ބިން ވަލީދު މިސްކިތާއި ދާރާގައި ހުންނަ ޢުމަރު އިބްން އަލް ޚައްތާބު މިސްކިތާއި ހަލަބުގައި ހުރި މަސްޖިދުލް ޒަކަރިއްޔާވެސް ހިމެނެއެވެ.\n1438 ވަނަ އަހަރުގެ އަޟްހާ ޢީދު ނަމާދުވެސް ސޫރިޔާގެ ރައްޔިތުން ކޮށްފައިވަނީ ސުންނާ ފަތި ކޮށްލާފައިވާ މިސްކިތްތަކުގައެވެ. ރެފިއުޖީ ކޭމްޕްތަކުގައި ދިރިއުޅެމުންދާ ރައްޔިތުން ނަމާދުކުރީ ފޭލިގެތަކުން ހަދާފައިވާ މިސްކިތްތަކުގައެވެ.\nއަރަބި ބަހާރާއެކު ސޫރިޔާގައި ފެށުނު ހަނގުރާމައަށް ހަތް އަހަރު ވެފައިވާއިރު އެޤައުމު އެއްކޮށްހެންވަނީ ސުންނާފަތިވެފައެވެ. ރައްޔިތުން ދިރިއުޅެމުންދިޔަ ގެތަށް ބިމާ ހަމަކޮށްލާފައިވާ އިރު އެޤައުމުގެ އެތައް މިލިޔަން ރައްޔިތުންނެއް ރެފިއުޖީންގެ ގޮތުގައި އަވަށްޓެރި ޤައުމުތަކުގައިދަނީ ދިރިއުޅެމުންނެވެ.


Badhuahulaagee thuhumathuvi vakeelu suspend kohfi\nބަދު އަހުލާގީ ތުހުމަތުވި ވަކީލު ސަސްޕެންޑުކޮށްފި\nމިދިޔަ އޮކްޓޫބަރު މަހުގެ އަށް ވަނަ ދުވަހު ގދ. ތިނަދޫ ގެސްޓު ހައުސްގެ ތެރެއިން ކުޑަކުއްޖަކާއެކު ބަދު އަހުލާގީ އަމަލު ހިންގި ކަމުގެ ތުހުމަތަށް ދައުވާ އުފުލާ، ގާނޫނީ ވަކީލް އަހްމަދު ޝާންގެ އެ މައްސަލަ ބަލައި ނިމެންދެން އޭނާ ސަސްޕެންޑުކޮށްފި އެވެ.\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން މިއަދު ބުނެފައިވަނީ ޝާންގެ މައްޗަށް ބަދުއަހުލާގީ އަމަލުތަކެއް ހިންގުމުގެ ތުހުމަތުގެ ދައުވާ އުފުލާފައިވާތީ، އެ މައްސަލަތަކާމެދު ވަކި ގޮތެއް ކަނޑައަޅަންދެން ރާއްޖޭގެ ކޯޓުތަކާއި ޓްރައިބިއުނަލްތަކުގައި ވަކާލާތު ކުރުން ވަގުތީ ގޮތުން މަނާކޮށްފައިވާ ކަމަށެވެ.\nއެ މައްސަލައިގައި ޝާންގެ ގާނޫނީ ވަކީލް ޝަޒީމް ވަހީދު ގެސްޓް ހައުސްގައި ޝާން ހުރި ކޮޓަރިއަށް އެ އަންހެން ކުއްޖާ ވައްދާފައިވަނީ ބަޔަކު ގަސްތުގައު ދުރާލާ ރާވައިގެން ކަމަށެވެ. އެ އަންހެން ކުއްޖާއަކީ މީގެ ކުރިންވެސް އެ ފަދަ މައްސަލަތަކުގައި ފުލުހަށް ހާޒިރުކޮށްފައިވާ ކުއްޖެއް ކަމަށާއި އެެރެއިން އެރެއަށް އެކުއްޖާ ދޫކޮށްލާފައިވާ ކަމަށެވެ.\nމީގެ އިތުރުން އެ ގެސްޓު ހައުސްއަށް ފުލުހުން ވަދެފައިވަނީ ގާނޫނާ ހިލާފަށް ކަމަށްވެސް ޝަޒީމް ވިދާޅުވެފައިވެ އެވެ.


Hulhudheli bandharu tharahgee kurumuge mashroouge 25 percent nimijje | Jazeera\tހުޅުދެލި ބަނދަރުގެ 25 ޕަސެންޓް ނިމިއްޖެ - Jazeera\nހުޅުދެލި ބަނދަރު ތަރައްގީ ކުރުމުގެ މަޝްރޫއުގެ 25 ޕަސެންޓު ނިމިއްޖެ\nމުޙައްމަދު އަފްޒަލް February 6, 2021 607 views0\nދ.ހުޅުދެލި ބަނދަރު ތަރައްގީ ކުރުމުގެ މަޝްރޫއުގެ ތެރެއިން -- ފޮޓޯ: ޓްވިޓަރ\nދ. ހުޅުދެލި ބަނދަރު ތަރައްޤީ ކުރުމުގެ މަޝްރޫޢުގެ މަސައްކަތުގެ 25 ޕަސެންޓް ނިމިފައިވާ ކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމް.ޓީ.ސީ.ސީ) އިން ބުނެފިއެވެ.\nއެމް.ޓީ.ސީ.ސީ އިން މައުލޫމާތު ދީފައިވާ ގޮތުގައި، މި މަޝްރޫޢުގެ ދަށުން، ނެރު ފުންކުރުމުގެ މަސައްކަތް މިހާރު ވަނީ ނިމިފައެވެ. މިހާރު ކުރިއަށް ދަނީ ބަނދަރަށް އަލަށް އިތުރުކުރެވޭ ސަރަޙައްދު ފުންކުރުމުގެ މަސައްކަތެވެ. އެ މަސައްކަތުގެވެސް 80 އިންސައްތަ ނިމިފައިވާ ކަމަށް އެމް.ޓީ.ސީ.ސީ އިން ވަނީ ބުނެފައެވެ.\nމި މަޝްރޫޢުގެ ދަށުން، 45،585 ކިއުބިކް މީޓަރުގެ ސަރަޙައްދެއްގެ ބަނދަރު ފުންކުރުމާއި، 432 މީޓަރުގެ ސަރަޙައްދެއްގައި އެއްގަމު ތޮށި ލުމާއި، 277 މީޓަރުގެ ސަރަޙައްދެއްގައި ބޭރު ތޮށިލުމާއި، 60 މީޓަރުގެ ސަރަޙައްދެއްގައި ރިވެޓްމަންޓް ޖެހުން ހިމެނެއެވެ. އަދި މަގު ބައްތި ހަރުކުރުމާއި، 2،160 އަކަ މީޓަރު ސަރަޙައްދެއްގައި ޕޭވްމަންޓް ހެދުން ހިމެނެއެވެ.\nމިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ ފަރާތުން އެމްޓީސީސީއާ ހަވާލުކޮށްގެން ކުރިއަށްގެންދާ މި މަޝްރޫޢުއަކީ 39.8 މިލިއަން ރުފިޔާގެ މަޝްރޫޢެކެވެ. މި މަޝްރޫޢު މޮބިލައިޒް ކުރެވިފައިވަނީ 25 ޖޫން 2020 ގައެވެ.\nހުޅުދެލި ބަނދަރުގެ 25 ޕަސެންޓް ނިމިއްޖެ


Misarukaarun rayyithuge faisaa ah hadhanee hadhaane ehcheh: Shujau\nމިސަރުކާރުން ރައްޔިތުންގެ ފައިސާއަށް ހަދަނީ ހަދާނެ އެއްޗެއް: ޝުޖާޢު\n- 1 month ago6- އައިޝަތު އަހުމަދު\nމިސަރުކާރުން ރައްޔިތުންގެ ފައިސާއިން ހަދަނީ ހަދާނެ އެއްޗެއް ކަމަށް ޕީއެންސީގެ ނައިބް ރައީސް އިބްރާޙިމް ޝުޖާޢު ވިދާޅުވެއްޖެއެވެ.\nސުޖާޢު މިފަދައިން ވިދާޅުވެފައިވަނީ، ރައީސް ޔާމީންގެ ވެރިކަމުގައި މާލޭގެ މަގުތައް ތަރައްޤީކުރިއިރު، ތާރުއަޅާފައިވާ މަގުތަކުގެ ތާރުގަނޑު ކަނޑައިގެން ގޮސް މިހާރު އަލުން އެމަގުތައް ހަދަން ޖެހިފައިވާ ކަމަށް ބުނެ ރޯޑް ޑިވެލޮޕްމެންޓް ކޯޕަރޭޝަންގެ މެނޭޖިންގ ޑިރެކްޓަރ މޫސާ އަލިމަނިކް ވިދާޅުވުމާއި ގުޅިގެން އެވާހަކަތަކަށް ރައްދުދެއްވައި ޓްވީޓް ކުރައްވަމުންނެވެ.\nޝުޖާޢު ވިދާޅުވީ، މާލޭގެ ތާރުމަގުތަކުގައި ފެންބޮޑުނުވާ ކަމަށެވެ."ތާރު މަގުގައި ފެންބޮޑެއް ނުވޭ.އަހަރެމެންނަކީ ދިވެހިން.އަދި ދެލޯ ހުރީ ސަލާމަތުން.ތި އުޅެނީ ވައްކަމެއް ކޮށްލެވޭތޯ.ރައްޔިތުންގެ ފައިސާއިން މިމީހުން ހަދަނީ ހަދާނެ އެއްޗެއް." ޝުޖާޢު ވިދާޅުވިއެވެ.\nރައީސް ޔާމީންގެ ސަރުކާރުން ހަދާފައިވާ ތާރުމަގުތަކުގައި ތާރު ކަނޑައިގެން ދިއުމުގެ ސަބަބުން އަލުން ހަދަންޖެހިފައިވާ ކަމަށް ވިދާޅުވެ، އާރްޑީސީގެ މެނޭޖިން ޑިރެކްޓަރ ވަނީ ފާޑުވިދާޅުވެފައެވެ. އެބޭފުޅާވަނީ އެއީ އެއްވެސް ޕްލޭނެއްނެތި ކޮށްފައި ހުރި ކަމެއްކަން ފާހަގަކުރައްވައި، ތާރުގަނޑު ކަނޑައިގެން ދިއުމުގެ ސަބަބުން އަލުން ހޮޅިލައިން އަޅަން ޖެހިފައިވާ ކަމަށް ވިދާޅުވެފައެވެ.\nމޫސަ ވިދާޅުވީ، މުޢިއްޒުގެ ހަތް އަހަރު ދުވަހު ވަޒީރުކަމުގައި ހުންނަވައިގެން ދިވެހި ރައްޔިތުންނަށް ނަތީޖާއެއް ނުނެރެވޭނެ ކަމަށްވެސް ވިދާޅުވެފައެވެ.\nޔާމީނުގެ ސަރުކާރުން ފައިސާއަށް ހެދި ނެހެދި އެނގުނުތޯ؟ މިއީ ކާމިނީ އާއި ކެނެރީ ބޭނުންހާ ގޮތެއް ހަދަން އޮތް ގައުމެއްތޯ؟ ދެބައި މީހުންވެސް ފެއިލް ރައްޔިތުން ދެން ބޭނުން ވަނީ ތިންވަނަ ވިސްނުމެއް.ﷲ އިރާދަފުޅާއެކު ލަހެއް ނުވެ އެވިސްނުން ވުޖޫދު ވާނެ.\nދެން ތީ ހުރިހާ ސަރުކާރަކުން ވެސް ހަދާގޮތް. ޢެހެން ބުނިނަމަ ގަދަރު ބޭފުޅާ އަށް ޤަދަރު ކުރީމުސް . ފޭކު


COVID-19 aa gulhigen Allied ge hidhumaiythah online koffi - vNews.mv\nކޮވިޑް-19 އާ ގުޅިގެން އެލައިޑްގެ ހިދުމަތްތައް އޮންލައިންކޮށްފި\nޠާހިރާ އަޒްހާރު 19 March 2020, 19:12\nކޮވިޑް-19 ފެތުރުން ކޮންޓްރޯލްކުރުމަށް ކުރާ މަސައްކަތެއްގެ ގޮތުން އެލައިޑް އިންޝުއަރެންސް ކުންފުނީގެ ޚިދުމަތްތައް އޮންލައިންކޮށް ދޭން އެ ކުންފުނިން ނިންމައިފިއެވެ.\nއެލައިޑް އިންޝުއަރަންސުން ނެރެފައިވާ ބަޔާނެއްގައި ވަނީ މިދުވަސްވަރު ދުނިޔޭގައި ހަލުވިކަމާއިއެކު ފެތުރެމުންދާ ކޮވިޑް-19ގެ ޕޮޒިޓިވް ކޭސްތަކެއް ރާއްޖެއިންވެސް ފެނުމުގެ ސަބަބުން އެކުންފުނީގެ މުވައްޒަފުންނާއި ޚިދުމަތް ހޯދާ އެންމެހާ ފަރާތްތަކުގެ ރައްކާތެރިކަމަށްޓަކައި 18 މާޗް ވީ ބުދަ ދުވަހުން ފެށިގެން އެ ކުންފުނީގެ ހިދުމަތްދޭ ގޮތްތަކަށް ބަދަލު ގެނެސްފައިވާ ކަމަށެވެ. އަދި އެލައިޑްގެ އިސްލާމިކް ވިންޑޯ އަޔާދީ ތަކަފުލްގެ ޚިދުމަތްތަކަށްވެސް ބަދަލުތައް ގެނެސްފައިވާ ކަމަށެވެ.\nއެގޮތުން އެލައިޑް އިންޝުއަރަންސުން ވަނީ ބިދޭސީންގެ އިންޝުއަރެންސް އޮންލައިންކޮށް ލިބޭނެ އިންތިޒާމް ހަމަޖައްސާފައެވެ.\nއެލައިޑުން ބުނީ ބިދޭސީންގެ އިންޝުއަރަންސް ނެގުމަށް އެލައިޑްގެ އޮންލައިން ޕޯރޓަލް myallied.mv އަށް ލޮގިން ވުމުން މި ހިދުމަތް ލިބޭނެކަމަށެވެ.\nއަދި މިހާރުވެސް ކުންފުނީގެ މޮބައިލް އެޕް އަދި އިންޝުއަރަންސް ޕޯރޓަލް މެދުވެރިކޮށް މޮޓޯ އިންޝުއަރަންސް، ޓްރެވެލް އިންޝުއަރަންސް، ކާރގޯ އިންޝުއަރަންސް އަދި ހޯމް ކޮންޓެންޓް ތަކަފުލްގެ ޚިދުމަތް ލިބޭނެކަމަށް އެލައިޑުން ބުނެއެވެ.\nމީގެއިތުރުން އޮންލައިންކޮށް ނުލިބޭ އިންޝުއަރަންސް ޕޮލިސީތައް އީމެއިލް މެދުވެރިކޮށް ލިބޭނެ އިންތިޒާމް ހަމަޖައްސާފައިވާކަމަށް އެލައިޑުން ބުނެފައިވެއެވެ. އެގޮތުން [email protected]; [email protected] އަށް އީމެއިލް ކުރެއްވުމުން ޕޮލިސީ ނެގުމުގެ ހުރިހާ އިންތިޒާމެއް ހަމަޖައްސައިދެވޭނެކަމަށް އެލައިޑުން ބުނެއެވެ.\nއަދި އެލައިޑުން ފޯރުވައިދޭ ހިދުމަތްތަކާ ބެހޭ މައުލޫމާތު ކުންފުނީގެ ހިލޭ ގުޅޭ ނަންބަރު 1600 ލިބޭނެ ކަމަށްވެސް އެލައިޑުގެ ބަޔަނުގައިވެއެވެ.\nމީގެއިތުރުން އެލައިޑުން ވަނީ މިދުވަސްވަރާ ދިމާކޮށް އޮންލައިންކޮށް އަދި އީމެއިލް މެދުވެރިކޮށް އިންޝުއަރެންސް ފައިސާ ހޯދުމަށް ހުށަހެޅުމުގެ އިންތިޒާމްވެސް ހަމަޖެއްސާފައެވެ. އެގޮތުން ހެލްތު އިންޝުއަރަންސް ކަސްޓަމަރުންނަށް މިހާރުވެސް އޮންލައިންކޮށް އެލައިޑްގެ މޮބައިލް އެޕް އަދި އިންޝުއަރަންސް ޕޯރޓަލް myallied.mv މެދުވެރިކޮށް ކްލެއިމް ހުށައެޅުމުގެ އިންތިޒާމް ހަމަޖައްސާފައިވެއެވެ.\nބޭންކް އެކައުންޓް ޓްރާންސްފަރ މެދުވެރިކޮށް ބިލްތަކަށް ފައިސާ ދޫކުރުމާއި ފައިސާ ބަލައިގަތުމުގެ އިންތިޒާމްވެސް އެލައިޑުން މިހާރު މިވަނީ ތައާރަފްކޮށްފައެވެ. މި ހާލާތުގައި ބިލްތަކަށް ފައިސާ ދޫކުރުމަށް އެންމެ ރައްކާތެރިގޮތަކީ އެކައުންޓް ޓްރާންސްފަރ މެދުވެރިކޮށް ކަސްޓަމަރުންގެ އެކައުންޓަށް ފައިސާ ޖަމާކުރުން ކަމުގައި ދެކޭކަމަށް އެލައިޑުން ބުނެއެވެ.\nމިގޮތުން ކްލެއިމް އަދި މިނޫންވެސް އިތުރު ބިލްތަކަށް އެލައިޑުން ފައިސާ ދެއްކުމާއި ފައިސާ ބަލައިގަތުމަށް ހަމަޖެހިފައިވަނީ އެކައުންޓްތަކަށް ފައިސާ ޖަމާކޮށްގެން ކަމަށް އެލައިޑުން ބުނެފައިވެއެވެ.\nއެލައިޑް އިންޝުއަރެންސް ވިޔަފާރި ކޮރޯނާވައިރަސް


ޕަބްލިޝްކުރި ތާރީޚް: 21 ނޮވެންބަރު 2013\nޕަބްލިޝްކުރި ގަޑި: 1636\nމިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ\nށ އަތޮޅު ކައުންސިލް އިދާރާގެ "ފަރުކޮޅު" ސިޓީލާ ނީލަމުގައި ވިއްކާލުން\nމި އިދާރާގައި ބޭނުންކުރަމުން ގެންދާ އަތޮޅުދޯނި "ފަރުކޮޅު" ރަޖިސްޓްރީ ނަންބަރު G4577A-07-15-C ސިޓީލައި ނީލަމުގައި ވިއްކާލުމަށްކުރި މިއިދާރާގެ ނަންބަރު (IUL)227-CA/227/2013/39 (03 އޮކްޓޫބަރު 2013) އިޢުލާނާއި، ނަންބަރު (IUL)227-CA/227/2013/40 (27 އޮކްޓޫބަރު 2013) އިޢުލާންގެ މުއްދަތު ހަމަވިއިރު އެއްވެސް ފަރާތަކުން ކުރިމަތިލައްވާފައި ނުވާތީ މުއްދަތު އިތުރުކޮށް އަލުން ހުށަހަޅަމެވެ.\nމި ނީލަން ފެށޭއަގަކީ -/600،000 ރުފިޔާ ( ހަލައްކަ ރުފިޔާ ) އެވެ. ނީލަމަށް ފަހަރަކު އިތުރުކުރެވޭނީ މަދުވެގެން -/10،000 ރުފިޔާ ( ދިހަހާސް ރުފިޔާ ) އެވެ. ކޮންމެ ދުވަހަކުވެސް ހުށަހެޅޭ އެންމެ މަތީ އަގު އެދުވަހެއްގެ 14:00ގެ ފަހުން މިއިދާރާގެ ނޯޓިސްބޯޑުންނާއި މިއިދާރާގެ ވެބްސައިޓުން ފެންނަން ހުންނާނެއެވެ. ރަސްމީ ބަންދު ދުވަސްތައް ފިޔަވައި ޖެހިޖެހިގެން7ދުވަހު އެއް އަގެއްގައި އޮވެއްޖެނަމަ އެއަގު ހުށަހެޅި ފަރާތަކަށް ނީލަން ނިމޭނެއެވެ.\nވީމާ، މިކަމަށް ކުރިމަތިލައްވާ ފަރާތްތަކުން 2013 ނޮވެންބަރު 25 ވާ ހޯމަ ދުވަހުގެ 9:00 ން ފެށިގެން އަގު ހުށަހެޅުއްވުން އެދެމެވެ. އަގު ހުށަހަޅުއްވާނީ އެކަމަށް މިއިދާރާއިން ކަނޑައަޅާފައިވާ ފޯމުގައެވެ. މިފޯމު އަދި އުޅަނދާއި ބެހޭ މަޢުލޫމާތާއި ފޮޓޯ މިއިދާރާއިންނާއި އަދި މިއިދާރާގެ ވެބްސައިޓް: www.shaviyani.gov.mv އިން ލިބިވަޑައިގަންނަވާނެއެވެ. އަގު ހުށަހަޅާ ފޯމު ރަސްމީ ދުވަސް ދުވަހުގެ މެންދުރުފަހު 13:00 ގެ ކުރިން މިއިދާރާގެ ކައުންޓަރަށް ނުވަތަ ފެކްސް އަދި އީމެއިލްގެ ޒަރީއާއިން ވެސް ހުށަހެޅިދާނެއެވެ. ފެކްސް ނަންބަރަކީ 6540057 އަދި އީމެއިލް އެޑްރެހަކީ [email protected] އެވެ. އިތުރު މަޢުލޫމާތު ހޯއްދެވުމަށާއި އަދި އުޅަނދު ބެއްލެވުމަށް ގުޅުއްވާނީ މިއިދާރާގެ 6540038، 6540025 މި ނަންބަރު ފޯނާއެވެ.\n15 މުޙައްރަމް 1435


Mi fennanee2vana raalhukamah vun kairi: Nazla\nރެންޑަމް ސާމްޕަލް ނެގުމުގައި އެޗްޕީއޭގެ އޮފިޝަލުން ހަރަކާތްތެރިވަނީ. -- އަވަސް ފޮޓޯ: އަހުމަދު އަޝްހާދު އަބްދުﷲ (ޖެރީ)\nފާއިތުވި ހަފުތާއެއްހާ ދުވަހުގެ ތެރޭގައި ރާއްޖޭގައި ކޮވިޑް-19 ޖެހޭ މީހުންގެ އަދަދު އިންތިހާއަށް އިތުރުވެފައިވާއިރު، މިހާރު ފެންނަމުން ދަނީ ރާއްޖޭގައި އެ ބަލީގެ ދެވަނަ ރާޅެއް ކަމަށް ބުނުމުގެ ފުރުސަތު ބޮޑު ކަމަށް އެޗްއީއޯސީގެ ތަރުޖަމާނު ޑރ. ފާތުމަތު ނަޒްލާ ރަފީގު ވިދާޅު ވެއްޖެ އެވެ.\nދެ މަސް ދުވަހަށް މާލެ ސަރަހައްދު ލޮކްޑައުން ކުރުމަށްފަހު، އާބާދީގެ ދެ ބައި ކުޅަ އެއް ބައެއްހާ ރައްޔިތުން ގޭ ބަންދުން ވީއްލާފައި ވަނީ މިދިއަ މަހުގެ 15 ވަނަ ދުވަހެވެ. އޭގެ ފަހުން، މިސްކިތްތަކާއި، ކެފޭތަކުގެ އިތުރުން ބައެއް ގްރޭޑް ތަކުގައި ކިޔަވައި ދިނުން އަލުން ފަށާފައިވާއިރު، ދުވާލަކު ބަލި ޖެހޭ މީހުންގެ އަދަދު އަނެއްކާ ވެސް ވަނީ އިތުރުވާން ފަށައިފަ އެވެ.\nމިދިއަ އަންގާރަ ދުވަހުން ފެށިގެން، އިއްޔެ އާ ހަމައަށް 370 ކޭސް ވަނީ ފެނިފަ އެވެ. ނަމަވެސް، ކުރިއާ ހިލާފަށް މިހާރު ގިނައިން ބަލި ޖެހެނީ ދިވެހިންނަށެވެ. އެ އަދަދުތައް އިތުރަށް ބަލާއިރު، މިދިއަ މަހުގެ ނިޔަލަށް ރާއްޖޭގައި ކޮވިޑު ޖެހުނު ޖުމްލަ އަދަދު ހުރީ 2،367 ގަ އެވެ. ނަމަވެސް، އިއްޔެ އާ ހަމައަށް އެ އަދަދު ވަނީ 3،292 އަށް އަރައިފަ އެވެ. މިއީ އެއް މަސް ދުވަހުގެ ތެރޭގައި ގާތްގަނޑަކަށް ހާހެއްހާ ކޭހުގެ އިތުރު ވުމެކެވެ.\nއެކަމާ ނަޒްލާ ވަނީ ވަރަށް ބޮޑަށް ކަންބޮޑުވުންފާޅު ކުރައްވައިފަ އެވެ. ވިދާޅުވީ އެ 370 ކޭހުގެ ތެރެއިން، 249 މީހުނަކީ ދިވެހިންނަށްވުމުން ސިއްހީ މާހިރުންގެ ކަންބޮޑުވުންތައް ބޮޑު ކަމަށެވެ.\nއަދި މިހާރު ބައްޔަށް ޕޮޒިޓިވްވާ ގިނަ މީހުނަކީ ކުރީގެ ކޭސްތަކާ ގުޅުމެއް ނެތް މީހުންކަމަށްވާއިރު، ކޮންޓެކްޓް ޓްރޭސިން ހަދާއިރު، ޕޮޒިޓިވްވާ މީހުންނާ ސީދާ ބައްދަލުވާ މީހުންގެ އަދަދުވެސް އެވަރެޖަށްވުރެ އިތުރުވެފައިވާ ކަމަށް ވެސް އޭނާ ފާހަގަކުރައްވަ އެވެ.\n"މީގެ މާނައަކީ ގިނަ ބައަކު ބައްޔަށް ހުށަހެޅެމުންދާކަން. އަދި ގިނަ ދިވެހިންނަށް މިހާރު ބަލި ޖެހެމުންދާތީ، އުމުރުން ދުވަސްވީ މީހުން ފަދަ ހައި ރިސްކު މީހުނަށް ބަލި ޖެހުމުގެ ފުރުސަތު މިހާރު ވަރަށް ބޮޑު. އެފަދަ މީހުނަކީ މި ބަލީގައި އެންމެ ބޮޑަށް ފުރާނައަށް ނުރައްކާވާ މީހުން. އެހެންވީމާ މަރުގެ އަދަދު ވެސް އިތުރު ވެގެން ދިއުމަކީ އެކަށީގެންވާ ކަމެއް،" ނަޒުލާ ވިދާޅުވި އެވެ.\n"މިދިއަ ޖޫން މަހުގެ ނިޔަލަށް ހުރި އަދަދުތަކާ އަޅާބަލާއިރު، މިހާރު މި ފެންނަނީ ވަރަށް ބޮޑު އިތުރުވުމެއް. އެހެންވީމާ، މިހާރު މި ފެންނަނީ ދެވަނަ ރާޅެއްކަމަށް ބުނުމުގެ ފުރުސަތު ބޮޑު."\nނަޒްލާ އިތުރަށް ވިދާޅުވީ މިހާރު ފެންނަމުންދާ އަދަދުތަކުގެ އިތުރުން، އެހެން އިންޑިކޭޓަރުތައް ވެސް ސިއްހީ މާހިރުން ވަރަށް ގާތުން ބައްލަވަމުން ގެންދަވާ ކަމަށެވެ.\n"އެ އިންޑިކޭޓަރުތައް އިތުރަށް ގޯސްވެއްޖެނަމަ، ބަލި ފެތުރުން ހުއްޓުވަން ކުރިން އެޅި ބައެއް ފިޔަވަޅުތައް އަލުން އިއާދަކުރަންޖެހިދޭނެ،" އޭނާ އިންޒާރު ދެއްވި އެވެ.\nއެޗްޕީއޭ ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް ދިވެހި ރާއްޖެ އަލުން ހުޅުވާލުން ޑރ. ނަޒްލާ ރަފީގް


vnews - Premier League: Tottenham dhe vana ah, Chelsea hatharu vana ah\nދެ ވަނައަށް ޓޮޓެންހަމް ޖެހިލިއިރު، ހަތަރު ވަނައަށް ޗެލްސީ ޖެހިލައިފި\n3 ފެބްރުއަރީ 2019\nނިއުކާސަލް ޔުނައިޓެޑް އާއި ޓޮޓެންހަމް ހޮޓްސްޕާސް ރޭ ކުޅުނު މެޗުގެ ތެރެއިން ---\nއިނގިރޭސި ޕްރިމިއާ ލީގުގައި ރޭ ނިއުކާސަލް ޔުނައިޓެޑް އަތުން 1-0 ލަނޑުން މޮޅުވެ ޓޮޓެންހަމް ހޮޓްސްޕާސް ލީގް ތާވްލްގެ ދެ ވަނަ މަގާމަށް ޖެހިލިއިރު، ރެލިގޭޝަނުގައި އޮތް ހަޑްސްފީލްޑް ޓައުން އަތުން 5-0 ލަނޑުން މޮޅުވެ ލީގް ތާވަލްގެ ހަތަރު ވަނަ މަގާމަށް ޗެލްސީ ޖެހިލައިފި އެވެ.\nރޭގެ މެޗުގައި ޓޮޓެންހަމްއިމް މޮޅުކޮށްދިން ލަނޑު މެޗުގެ 83 ވަނަ މިނެޓުގައި އެޓީމަށް ކާމިޔާބު ކޮށްދިނީ ފޯވާޑް ސޮން ހެއުންމިން އެވެ.\nރޭގެ މޮޅާއެކު ލީގުގެ ދެ ވަނަ އަށް ޓޮޓެންހަމް ޖެހިލީ 25 މެޗުން 57 ޕޮއިންޓް ހަމަކޮށްގެންނެވެ. ލީގުގެ އެއް ވަނަ މަގާމްގައި މިވަގުތު އޮތް ލިވަޕޫލަށް 24 މެޗުން 61 ޕޮއިންޓް ލިބިފައިވާއިރު، ލީގުގެ ތިން މަގާމްގައި އޮތް މެންޗެސްޓާ ސިޓީއަށް ކުޅުނު 24 މެޗުން ލިބިފައި ވަނީ 56 ޕޮއިންޓެވެ. އަދި މިރޭ އާސެނަލާ ދެކޮޅަށް މެންޗެސްޓާ ސިޓީ ކުޅޭ މެޗުން ބަލިނުވެ ފަރުޖައްސާލައިފި ނަމަ އަލުން އެ ޓީމް ލީގް ތާވަލްގެ ދެ ވަނަ މަގާމަށް ކުރިއަށް ޖެހިލާނެއެވެ. މިމެޗް ކުޅޭނީ ސިޓީގެ އަމިއްލަ ދަނޑުގައެވެ.\nޕްރިމިއާ ލީގުގައި ރޭ އަމިއްލަ ދަނޑުގައި ޗެލްސީ ކުޅުނު މެޗުގައި އެޓީމްގެ ލަނޑުތައް ކާމިޔާބު ކޮށްދިން ކުޅުންތެރިންނަކީ ދެލަނޑު ޖެހި ގޮންޒާލޯ ހިގުއައިން އާއި ދެ ލަނޑު ޖެހި އެޑެން ހަޒާޑް އަދި ޑޭވިޑް ލުއިޒް އެވެ.\nރޭގެ މޮޅާ އެކު ޗެލްސީ ލީގުގެ ހަތަރު ވަނަ މަގާމްގައި އޮތީ 25 މެޗުން 50 ޕޮއިންޓް ހަމަކޮށްގެންނެވެ.\nމީގެ އިތުރުން އިނގިރޭސި ޕްރިމިއާ ލީގުގައި ރޭ ކުޅުނު އެހެން މެޗްތަކަށް ބަލާއިރު ވުލްވްސް އަތުން 3-1 ލަނޑުން އެވަޓަން ބަލިވިއިރު، ވަޓްފޯޑާއި ބްރައިޓަން ކުޅުނު މެޗު ނިމުނީ ދެ ޓީމް ކުރެ އެއްޓީމަކަށް ވެސް ލަނޑެއް ނުޖެހި އެއްވަރުވެގެންނެވެ. އަދި ފުލަމް އަތުން 2-0 ލަނޑުން ކްރިސްޓަލް ޕެލަސް މޮޅުވިއިރު، ބާންލީ އާއި ސައުތެމްޓަން މެޗު ވެސް ނިމުނީ 1-1 ލަނޑުން ދެޓީމް އެއްވަރު ވެގެންނެވެ. އަދި ބޯންމައުތު އަތުން ކާޑިފް ސިޓީ މޮޅުވީ 2-0 ލަނޑުންނެވެ.\nކެމްޕޭން ފައިސާގެ ބަދަލުގައި ޔާމީން ގުޅުއްވީ އެމްއެމްޕީއާރްސީގެ ފައިސާ ހޯދަން: އަދީބް\nރަށެއްގެ މުއްސަނދިކަން އެރަށަކަށް ލިބޭނެ ފުރިހަމަ ނިޒާމެއް ގާއިމުކުރަންޖެހޭ: ރައީސް\nލަތީފް އެދުނު ގޮތަށް އަމުރެއް ނެރެދެވޭކަށް ނެތް: ކޯޓު\nގޮއިދޫއާއި ފެހެންދޫ ކޯޒްވޭއަކުން ގުޅާލަން ބޭނުން: ގޮއިދޫ ކައުންސިލް\nޒުވާން ފުޓްބޯޅަ ޓީމު ގަތަރަށް ފުރައިފި\nރައީސް ޔާމީނާ ދެކޮޅަށް އަދީބުގެ ހެކިބަސް ނެގުމަށް ހަމަޖެހިފައިވާ ޝަރީއަތް ފަށައިފި\nއިންޑިއާއާ ދެކޮޅަށް ލަންޑަންގައި ވަރުގަދަ މުޒާހަރާއެއް


Snap ge aa update in meehun rathah!\nސްނެޕްގެ އާ އަޕްޑޭޓުން މީހުން ރަތަށް!\nއެންމެ ގިނަ ބަޔަކު ބޭނުންކުރާ ޝޯޝަލް މީޑިއާ ޕްލެޓްފޯމްތަކުގެ ތެރޭގައި ހިމެނޭ ސްނެޕްޗެޓަށް އެންމެފަހުން ގެނައި އަޕްޓޭޑާއެކު ސްނެޕް ބޭނުންކުރާ ފަރާތްތަކުން ރުޅި ގަދަވެއްޖެ އެވެ. އެންމެފަހުން ގެނައި އަޕްޑޭޓާއެކު މުޅި ސްނެޕްޗެޓް އެޕްލިކޭޝަންގެ ޑިޒައިނަށް ބަދަލު އައިސްފައިވެ އެވެ.\nއެޕް ހުޅުވުމުން ސީދާ ކެމެރާއަށް ދާ ފީޗާ ފިޔަވާ ދެންހުރި ހުރިހާ ފީޗާތަކެއް ހުންނަ ތަންތަނަށް ވަނީ ބަދަލު އައިސްފަ އެވެ. އެޕް ބޭނުންކުރާ މީހުން ދަނީ މިހާރު ސްނެޕް ޔޫސާ ފްރެންޑްލީ ނޫންކަމަށް ބުނަމުންނެވެ.\nމިހާރު ގެނެސްފައިވާ އާ އަޕްޑޭޓާއެކު ސްނެޕް ސްޓޯރީތަކާއި ވަކިން ފޮނުވާ ސްނެޕްތައް ބަލަންޖެހެނީ ހަމަ އެއްތާކުންނެވެ. އެއީ ސްނެޕް ކެމެރާ ކަނާއަތަށް ކަހާލުމުން އަންނަ ސްކްރީނުންނެވެ. މީގެ ކުރިން ސްޓޯރީ އާއި ވަކިން ފޮނުވާ ސްނެޕްތައް ހުންނަނީ ވަކިންނެވެ. ވަކިން ފޮނުވާ ސްނެޕްތައް ހުންނަނީ ސްނެޕް ކެމެރާ ވާތަށް ކަހާލުމުން އަންނަ ސްކްރީނުންނެވެ. އަމިއްލަ ސްނެޕް ސްޓޯރީ ވެސް މިހާރު ބަލާލެވެނީ ސްނެޕްގެ ޕްރޮފައިލް ޕޭޖަށް ގޮސްގެންނެވެ.\nމިހާރު ސްނެޕް ކެމެރާ ވާތަށް ކަހާލުމުން އަންނަނީ "ޑިސްކަވާ" ކިޔާ ޕަބްލިކް ސްޓޯރީތަކާއި ސްނެޕް ކްރިއޭޓާސް އިން ތައްޔާރުކުރާ ވީޑިއޯތައް ހުންނަ ސްކްރީނެކެވެ. މީގެ ކުރިން "ޑިސްކަވާ" އިންނަނީ ހަމަ ވާތަށް ކަހާލުމުން ސްނެޕް ސްޓޯރީތަކުގެ ތިރީގަ އެވެ. ސްނެޕް މެޕް ވެސް މިހާރު ބަލާލެވެނީ "ޑިސްކަވާ" އިންނަ ސްކްރީނުގެ ތެރެއިންނެވެ.\nމި އަޕްޑޭޓާއިމެދު ހިތްހަމަނުޖެހި ސްނެޕް ބޭނުންކުރާ މީހުން ދަނީ ޝޯޝަލް މީޑިއާގައި ނުރުހުން ފާޅުކުރަމުންނެވެ. ސްނެޕްގެ ކުރީގެ ވާޝަން އަލުން ބަދަލުކުރުމަށްވެސް ގިނަ ބަޔަކު ދަނީ އެދެމުންނެވެ.\nރުޅި ގަދަވިއަސް ކުރާނެ ކަމެއް ނެތެވެ. ސްނެޕް އިން މި އަޕްޑޭޓް ކުރީގެ ވާޝަނަށް ދެން ބަދަލެއް ނުކުރާނެ އެވެ. ސްނެޕް އިން ބުނީ އާ އަޕްޑޭޓު ދޫކޮށްލިއިރުވެސް ބޭނުންކުރާ ފަރާތްތަކުން ނުރުހުން ފާޅުކުރާނެކަން އިނގޭ ކަމަށެވެ. ނަމަވެސް ސްނެޕްއަށް މި ބަދަަލު ގެންނަ ޖެހުނީ މުސްތަގުބަލުގައި ސްނެޕްގެ ވިޔާފާރީ ކުރިއެރުވުމަށް ވިސްނާފައި ކަމަށެވެ.\nމިދިޔަ އަހަރު ނޮވެމްބަރުގައި ސްނެޕް އިން ދޫކޮށްލި މި އަޕްޓޭޑަށް ޔޫޒަރުން އަހުލުވެރިވާނެ ކުޑަ ދުވަސްކޮޅެއް ނަގާފާނެ ކަމަށާއި އާ އަޕްޑޭޓަށް ފުރުސަތެއް ދިނުމަށް ސްނެޕްއިން އެދިފައިވެ އެވެ.\nސްނެޕްއަކީ މިހާރު ދިވެހިންގެ މެދުގައިވެސް އެންމެ މަގުބޫލު ޝޯޝިއަލް މީޑިއާ އެވެ.


Athuvedhaane bali madukamakh balai, dhaaimee quarantine facility thah gaaimu kuranee | Mihaaru\nއަތުވެދާނެ ބަލިމަޑުކަމަކަށް ބަލައި، ދާއިމީ ކަރަންޓީނު ފެސިލިޓީތައް ގާއިމުކުރަނީ\nގުޅީފަޅުގައި ގާއިމްކުރި ކަރަންޓީން ފެސިލިޓީ -- ފޮޓޯ/އެމްއެންޑީއެފް\n08 އެޕްރީލް 2021 - 10:26\nމިހާރު ކުރިމަތިވެފައިވާ ކޮވިޑް-19 ފަދަ ބަލިމަޑުކަމަކުން ސަލާމަތް ވުމަށް، ރާއްޖޭގައި ދާއިމީކޮށް ކަރަންޓީނު ފެސިލިޓީތައް ގާއިމުކުރާނެ ކަމަށް ހެލްތު މިނިސްޓަރު އަހުމަދު ނަސީމް ވިދާޅުވެއްޖެ އެވެ.\nކޮވިޑްގެެ ބަލިމަޑުކަމުގައި ބަލި ޖެހޭ މީހުން އެކަހެރިކޮށް ބޭތިއްބުމަށް ރާއްޖޭގެ އެކި ސަރަހައްދުތަކުގައި މިހާރު ވެސް ގިނަ ކަރަންޓީނު ފެސިލިޓީތައް ގާއިމްކޮށްފައި ވެ އެވެ.\nމިނިސްޓަރު ވިދާޅުވީ ސިއްހީ ނުރައްކަލުގެ ކުއްލި ހާލަތެއް ނުވަތަ ކޮވިޑްގެ ބަލިމަޑުކަން ފަދަ އެހެން ކާރިސާއަކަށް ތައްޔާރުވާން ޖެހޭ ކަމަށެވެ. އެކަމަށް، ދާއިމީ ގޮތެއްގައި ކަރަންޓީނު ފެސިލިޓީތައް ބަހައްޓަވާނެ ކަމަށް ވިދާޅުވި އެވެ.\nރާއްޖޭގެެ ހުރިހާ އަތޮޅެއްގައި މިހާރު ވެސް، 600 އަށް ވުރެ ކަރަންޓީނު ފެސިލިޓީތައް ހަދާފައި ހުރެ އެވެ. އެހެން މީހުންނާ އެކަހެރިކޮށް ބޭތިއްބިި ނަމަވެސް، އެ ތަންތަނުގައި އަސާސީ ހިދުމަތްތައް ލިބެން ހުރެ އެވެ. އެކަމަކު ކުރިމަގުގައި ކަރަންޓީނު ފެސިލިޓީތަކުގެ ގޮތުގައި ބޭނުން ކުރަނީ މި ތަންތަން ކަމެއް ނަސީމް ވިދާޅެއް ނުވެ އެވެ.\nމާލޭގައި އާއްމުންގެ ތެރޭގައި ކޮވިޑް ފެތުރެން ފެށުމުން، ބަލި މީހުން ބައިތިއްބުމަށް ފެސިލިޓީއެއް ހެދީ ފަރުކޮޅުފުށީގަ އާއި ވިލިވަރުގަ އެވެ. އޭގެ ފަހުން އއ. ވެލިދޫ އައިލެންޑް ރިސޯޓް ވެސް ކަރަންޓީނު ފެސިލިޓީއަކަށް ބަދަލުކުރި އެވެ.\nހެލްތު މިނިސްޓަރު ވިދާޅުވި ގޮތުގައި، ކޮވިޑްގެ ބަލި މީހުންނަށް ފަރުވާ ދިނުމަށް، މިހާރު ރާއްޖޭގައި ގާއިމްކޮށްފައި ހުރި ކޮވިޑް ފެސިލިޓީތައް ވެސް ކުރިމަގުގައި ބޭނުންކުރެވޭނެހެން ބައްޓަން ކުރާނެ އެވެ.\nމާލެ ފިޔަވައި ރާއްޖޭގެ ހަ އަތޮޅެއްގައި ކޮވިޑް ފެސިލިޓީތައް ހަދާފައި ވެ އެވެ. އެއީ ށ. ފުނަދު އާއި ބ. އޭދަފުއްޓާއި ލ. ގަމާއި ގއ. ވިލިނގިލީގެ އިތުރުން ޏ. ފުވައްމުލަކާއި އައްޑޫގަ އެވެ.\nކޮވިޑް ޖެހިގެން ހާލު ސީރިއަސްވާ މީހުންނަށް އެ ފެސިލިޓީތަކުގައި ފަރުވާ ދިނުމަށް ގިނަ ވަސީލަތްތަކެއް ގާއިމްކޮށްފައި ވެ އެވެ.\nސިއްހަތު އަހުމަދު ނަސީމް، ހެލްތު މިނިސްޓަރު ބަލިތައް ހެލްތު މިނިސްޓްރީ\nކަމަކު ނުދޭ ... ތި އުޅެނީ ލާރި ގަޑެއް ކާން...\nއަދިވެސް ކުލަބަދަލު ކޮށްގެން އުޅޭ ބޯވަތަކަށް ބައިތުލްމާލު ކާންދޭންވީތޯ. ނިކަމެތި ރައްޔިތުމީހާގެ ބޯހިޔާވަހިކަން އަހަރުންނަށް މާމުހިއްމު.\n100 ވަރަކަށް މިލިޔަން ޖަހާފާ ގޭދޮށުކުއްޖަކާ ހަވާލުކުރޭ. އޭރުން އެތަން ނަހަދާ ބަދަލުހޯދާން އަންނާނެ5އަހަރުފަހުން. އޭރުން 100 ވެސް ގެއްލުނީ އަދި ރައްޔިތުންގެ ބަޖެޓުވެސް ދިރުވާލެވުނީ. ދެކޮޅުންވެސް ފައިދާ.\nތިޔަ އުޅެނީ މިއަހަރު ގެ ދައުލަތުގެ ބަޖެޓް ދިރުވާނެ ގޮތެއްނޭންގިގެން\nރަނގަޅުކަމެއް ތިޔައީ. ތިޔަ ލާރިން ވައްކަން ނުކުރާތި. ރޯނަން މަ އެހެންނޫނީ.\nނުރައްކާތިރި ކޮންޓޭޖަސް ބަލި ދުނިޔޭގައި ފެތުރޭލެއް ގިނަވަނީ. ރާއްޖޭގެ އިޤްތިސާދު މުޅިންހެން ޓުއަރިޒަމަށް ބަރޯސާވެފަ. އެއަރޕޯޓް ހުންނަ ރައްރާށުގައާއި އާބާދީ ބޮޑުރަށްރަށުގައި އައިސޮލޭޝަން ރޫމްތަކާއެކު ތިކަހަލަ ފެލިޓީތަށް ހަދާބަލަ. އެއަރޕޯޓުތަށްވެސް އެބަޖެހޭ އަބަދުވެސް މިކަހަލަ ކަންކަމަށް ތައްޔާރުކޮއްފަ ބަހައްޓަން. ބަލިއެތެރެވީމަ ތައްޔާރުވާން ފެށުމުގެ ބަދަލުގައި.\nކިހާވަރެއް ގެއްލޭނެބާ މިފަހަރު\nމިފަހަރު ތިޔަތަން ވެސް ގެއްލޭނެ. ވެންޓިލޭޓަރު، އަލީ ވަޙީދު މީހުސް ގެއްލޭނެ ބާވަތްތައް. ދެން އެންމެން އަތްޖަހާ


Dhe miskithehge thereyah kudakamu dhiya meehaa ah dhauvaa kuran fonuvaifi - One Online\nމިސްކިތު ތެރެއަށް ކުޑަކަމު ދިޔަ މ. ޝޭޑީހޯމް، ހަސަން ޒިޔާދު --\nދެ މިސްކިތެއްގެ ތެރެއަށް ކުޑަކަމުދިޔަ މީހާއަށް ދައުވާކުރަން ފޮނުވައިފި\nރައީސް އޮފީހުގެ ގޭޓު ކުރިމައްޗަށާއި ހުކުރު މިސްކިތަށާއި އިސްލާމީ މަރުކަޒު ތެރެއަށް ކުޑަކަމުދިޔަ މ. ޝޭޑީހޯމް، ހަސަން ޒިޔާދުގެ މައްސަލަ ތަހުގީގު ކުރުމަށްފަހު ދައުވާކުރަން ޕްރޮސެކިއުޓާ ޖެނެރަލް (ޕީޖީ) އޮފީހަށް ފޮނުވައިފިއެވެ.\nޕީޖީ އޮފީހުން މިއަދު ބުނީ، ހަސަން ޒިޔާދުގެ މައްޗަށް ދައުވާކޮށްދިނުމަށް އެދި ފުލުހުން އެ މައްސަލަ ފޮނުވާފައިވަނީ މިމަހުގެ 24 ވަނަ ދުވަހު ކަމަށެވެ.\nހަސަން ޒިޔާދު ހައްޔަރުކުރުމަށްފަހު އޭނާގެ ބަންދު ތިން ފަހަރެއްގެ މައްޗަށް ވަނީ އިތުރުކޮށްފައެވެ. އެންމެ ފަހުން މިމަހުގެ 13 ވަނަ ދުވަހު އޭނާގެ ބަންދުގެ މުއްދަތު އިތުރުކުރަން ފުލުހުން އެދުނީ، އޭނާގެ ފަރާތުން މުޖުތަމައަށް ނުރައްކަލެއް އޮވެދާނެތީ އާއި މުޖުތަމައުގެ ތެރެއިން އޭނާއަށް ވެސް ނުރައްކަލެއް ކުރިމަތިކޮށްފާނެ ކަމުގެ ބިރު އޮތް ކަމަށް ބުނެއެވެ. އެފަހަރު އޭނާގެ ބަންދަށް ކްރިމިނަލް ކޯޓުން ދިހަ ދުވަސް ޖަހައިދިނެވެ.\nރައީސް އޮފީހުގެ ގޭޓު ކުރިމައްޗަށާއި ހުކުރު މިސްކިތަށާއި އިސްލާމީ މަރުކަޒު ތެރެއަށް ކުޑަކަމުދިޔަ މައްސަލައިގައި ހަސަން ޒިޔާދު އެންމެ ފުރަތަމަ ހައްޔަރުކޮށް ބަންދުގެ މުއްދަތު އިތުރުކުރަން ކޯޓަށް ގެންދިޔައީ މިމަހުގެ ފަސްވަނަ ދުވަހުއެވެ. އެފަހަރު އޭނާ ކޯޓުގައި ބުނެފައި ވަނީ، އޭނާއަކީ ބައިޕޯލާ ޑިސްއޯޑާ ހުންނަ މީހެއް ކަމަށެވެ.\nއެ ވާހަކަތަކާ ގުޅިގެން ފުލުހުން ބުނެފައި ވަނީ، އޭނާގެ ނަފުސާނީ ބައްޔެއް ހުރިތޯ ބަލަމުން އަންނަ ކަމަށާއި ހަސަން ޒިޔާދުގެ އާއިލާ އިން އެކަމަށް އެއްބާރުލުން ދޭން ބޭނުން ނުވާ ކަމަށެވެ.\nއިސްލާމީ މަރުކަޒުގެ ތެރެއަށް ވަދެ އިމާމު ކުރިމައްޗަށްވާ ގޮތަށް ހަސަން ޒިޔާދު ކުޑަކަމު ގޮސްފައިވަނީ މަޣުރިބު ނަމާދަށް ތިއްބައި ކަމަށް އިސްލާމިކް މިނިސްޓަރު ޑރ. އަހްމަދު ޒާހިރު އަލީ ވަނީ މީގެ ކުރިން ވިދާޅުވެފައެވެ.\nގުޅޭ ޓެގު ޕޮލިސް ޕީޖީ އޮފީސް މިސްކިތް ކުށް


Resort eh gai meeheh ge gayah valhi harai maraalaifi\nރިސޯޓެއްގައި މީހެއްގެ މެޔަށް ވަޅި ހަރައި މަރާލައިފި\nމީގެކުރިން ހިނގި މާރާމާރީއެއްގައި ލޭ އޮހޮރިފައި --\nއދ. އަތޮޅުގެ ރިސޯޓެއްގައި ދެ ބިދޭސީއެއްގެ ދެމެދުގައި ހިނގި މާރާމާރީއެއްގައި އެކަކު މަރުވެއްޖެ އެވެ.\nއެނގިފައިވާ ގޮތުގައި މި މާރާމާރީ ހިނގާފައިވަނީ މިރޭ 9:50 ހާއިރު އެއްލައިދޫ ރިސޯޓްގަ އެވެ.\nފުލުހުންގެ މީޑިއާ އޮފިޝަލް ވިދާޅުވި ގޮތުގައި މާރާމާރީ ހިނގީ ލަންކާ ދެ މީހެއްގެ މެދުގަ އެވެ. މާރާމާރީ ހިނގީ ތޫނު އެއްޗަކުން ހަމަލާދީގެން ކަމަށެވެ. އެ މާރާމާރީގައި އަނިޔާވި މީހާއަށް ފަރުވާ ދިނުމަށް މިހާރު އދ. މަހިބަދޫ ހޮސްޕިޓަލަށް ގެންދިޔުމުގެ މަސައްކަތް ކުރަމުންދާ ކަމަށް އޮފިޝަލް ވިދާޅުވި އެވެ.\nމާރާމާރީގައި ލިބުނު އަނިޔާއާ ގުޅިގެން އެ ރިސޯޓްގެ މެޑިކަލަށް އޭނާ ގެންދިޔައިރު ވެސް މަރުވެފައިވާ ކަމަށް ވަނީ މައުލޫމާތު ލިބިފަ އެވެ.\nމައުލޫމާތު ލިބިފައިވާ ގޮތުން މާރާމާރީ ހިނގި ލަންކާ ދެ މީހުންނަކީ އެ ރިސޯޓްގެ ކޮންސްޓްރަކްޝަން މަސައްކަތަށް ގެނެސް ތިބި ދެ މީހުންނެވެ. މާރާމާރީ ހިނގީ ދެ މީހުންގެ ދެމެދުގައި ޖެހުނު މައްސަލައެއް ހޫނު ވެގެންނެވެ.\nމާރާމާރީގައި ވަޅި ގެންގުޅުނީ އެކަކެވެ. ވަޅިން އޭނާ ހަމަލާދިންއިރު އޭނާއަށް އެއްވެސް އަނިޔާއެއް ނުލިބެ އެވެ. އެ މާރާމާރީއަށްފަހު އެމީހާ ފިލައިގެން އުޅެނިކޮށް އޭނާ ވަނީ އެ ރިސޯޓްގެ އެހެން މުވައްޒަފުން ވެގެން ހިފަހައްޓާފަ ކަމަށް ވެސް މައުލޫމާތު ލިބިފައިވެ އެވެ.\nމަހިބަދޫގެ ފުލުހުން އެ މައްސަލަ ތަހުގީގު ކުރުމަށް އެ ރިސޯޓަށް ދަނީ ދަތުރުކުރަމުންނެވެ.


New ge Midhuhath JJ ah badhaluvejje | Mihaaru\nމިދިޔަ ސީޒަނުގައި ބިޗަޑް ލަނޑެއް ޖެހުމަށް ފަހު އުފާފާޅުކުރަނީ. --ފޮޓޯ: ނިޝާން އަލީ/ މިހާރު\nނިއުގެ މިދުހަތު ޖޭޖޭ އަށް ބަދަލުވެއްޖެ\n25 މާޗް 2018 - 10:174comments\nމިދިޔަ ސީޒަނުގައި ނިއު ރޭޑިއަންޓް ސްޕޯޓްސް ކްލަބަށް މޮޅު ކުޅުމެއް ދެއްކި މިދުހަތު ފަހުމީ (ބިޗަޑް) މި ސީޒަނުގައި ދެ ވަނަ ޑިވިޝަނުގައި ވާދަކުރާ ޖޭޖޭ ސްޕޯޓްސް ކްލަބަށް ބަދަލުވެއްޖެ އެވެ.\nބިޗަޑަކީ މިދިޔަ ސީޒަނުގައި ނިއު އިން ދިވެހި ޕްރިމިއާ ލީގާއި އެފްއޭ ކަޕް އަދި ޕްރެޒިޑެންޓްސް ކަޕް ކާމިޔާބުކުރިއިރު ގިނަ މެޗުތަކެއްގައި ކުޅުނު ކުޅުންތެރިޔެކެވެ. މި ސީޒަނަށް ނިއުއާ އެކު ބިޗަޑް ކޮންޓްރެކްޓް އާ ކުރި ނަމަވެސް ނިއު އިން އޭނާ ނުފެނެ އެވެ. އޭނާ ޖޭޖޭއާ ގުޅުނީ ނިއު އިން ރިލީޒް ހޯދައިގެންނެވެ.\nނިއު އަށް މީގެ ކުރިން ވެސް ކުޅެފައިވާ ބިޗަޑް ވަނީ ފުރަތަމަ ޑިވިޝަނުގައި އޭނާގެ އުފަން ރަށުގެ ޓީމު ކަމަށްވާ މަހިބަދޫ ސްޕޯޓްސް ކްލަބް ފުރަތަމަ ޑިވިޝަނުގައި ވާދަކުރިއިރު އެ ޓީމަށް ވެސް ކުޅެފަ އެވެ. ބިޗަޑަކީ އެޓޭކިން މިޑްފީލްޑަރުގެ މަގާމަށް އަދި އަރިމަތިން ވެސް މޮޅަށް ކުޅޭ ކުޅުންތެރިޔެކެވެ.\nބިޗަޑުގެ އިތުރުން ޖޭޖޭ އާ ގުޅުނު އަނެއް ކުޅުންތެރިޔަކީ މިދިޔަ ދެ ސީޒަނުގައި ނިއު އަށް ރަނގަޅު ކުޅުމެއް ދެއްކި ކުރިން މަހިބަދޫ ޓީމަށް ވެސް ކުޅުނު އަހުމަދު ނުހާދު (ގުއްޕެ) އެވެ.\nމިދިޔަ ސީޒަނުގެ މެޗެއްގެ ތެރެއިން ނިއުގެ ގުއްޕެ (ވ) ބޯޅަ ފޮނުވާލަނީ. -- ފޮޓޯ: ނިޝާން އަލީ/ މިހާރު\nމި ދެ ކުޅުންތެރިންގެ އިތުރުން ޖޭޖޭ އިން ވަނީ މީގެ ކުރިން ފުރަތަމަ ޑިވިޝަނުގައި ކުޅެފައިވާ ތަޖުރިބާކާރު ކުޅުންތެރިން ގެނެސްފަ އެވެ. އޭގެ ތެރޭގައި ކުރިން ވެލެންސިއާ އާއި ވިކްޓަރީ އަދި ނިއު ރޭޑިއަންޓަށް ކުޅުނު އިބްރާހިމް ޝިޔާމް (ކުޑަ ތޮއްޑޫ) އާއި ވިކްޓަރީން ވިދާލި އަބްދުލް މުހައިމިން (މަންޗިނީ) އަދި ވެލެންސިއާ އަށް ގިނަ މެޗުތަކެއް ކުޅުނު އަބްދުއް ރަޝީދު މާހިރު (އަބޫ) ހިމެނެ އެވެ. އަދި މީގެ އިތުރުން ކުރިން އީގަލްސް އާއި ވެލެންސިއާ އަދި ނިއު އަށް ކުޅުނު ޒުވާން ފޯވާޑް މުހައްމަދު މުސްލިހު (މުއްޓި) ވެސް ވަނީ އެ ޓީމާ ގުޅިފަ އެވެ.\nޖޭޖޭ އިން ވަނީ އެ ޓީމު ގޯލަށް ނޭޕާލްގެ 19 އަހަރުން ދަށުގެ ގައުމީ ޓީމުގެ ކީޕަރު ކަމަށްވާ އަރްޕަން ކާކީ ގެނެސްފަ އެވެ. އޭނާ އަކީ ނޭޕާލުން 19 އަހަރުން ދަށުގެ ސާފް ޗެމްޕިއަންޝިޕް ކާމިޔާބު ކުރިއިރު އެ ޓީމުގެ ކީޕަރެވެ.\nމި އަހަރު ދެ ވަނަ ޑިވިޝަންގެ ޗެމްޕިއަން ޓީމަށް ފުރަތަމަ ޑިވިޝަނުގެ ސީދާ ޖާގައެއް ލިބޭއިރު، ގިނަ ޓީމުތަކުގެ އަމާޒަކީ އަންނަ އަހަރު ފުރަތަމަ ޑިވިޝަނަށް ޕްރޮމޯޓްވުމެވެ. ދެ ވަނަ ޑިވިޝަން ފުޓްބޯޅަ މުބާރާތް ފަށަން އެފްއޭއެމުން ތާވަލްކޮށްފައިވަނީ އަންނަ މަހު9ވަނަ ދުވަހު އެވެ.\nއިތުރު ލިޔުންތައް ނިއުރޭޑިއަންޓް ސ.ކ ދެވަނަ ޑިވިޝަން ފުޓްބޯޅަ


China in Raajje ah Ehee Fonuvumah Dhathi vanee Ekasheegenvaa Route Eh Nethumun- China Safeer - Vaguthu\nރާއްޖެ އަށް ޗައިނާ އިން ކަނޑައަޅާފައި ހުންނަ ސަފީރު ރައީސް ސޯލިހާއި ބައްދަލު ކުރައްވަނީ – ފޮޓޯ: ރައީސް އޮފީސް\nކޮވިޑް-19 އާއި ގުޅިގެން ރާއްޖެއަށް ބޭނުންވާ އެހީ ފޮނުވުމަށް ދަތިވަނީ އެންމެ އެކަށީގެންވާ ރޫޓެއް ނެތުމުން ކަމަށް ޗައިނާއިން ރާއްޖެއަށް ކަނޑައަޅާފައި ހުންނަ ސަފީރު ޖަންގް ލިޖޮންގް ވިދާޅުވެއްޖެއެވެ.\nޗައިނާ ސަފީރު ކުރެއްވި ޓްވިޓެއްގައި ވިދާޅުވީ، ޗައިނާއިން އެހީ ބޭނުންވި ވަގުތު ރާއްޖެއިން އެ އެހީ ޗައިނާއަށް ފޯރުކޮށްދީފައިވާ ކަމަށާއި އެހެން ކަމުން ދިވެހިންނަށް އެހީވުމަށް ޗައިނާ އޮތީ ތައްޔާރަށް ކަމަށެވެ. ދިވެހި ސަރުކާރުން ޗައިނާ ސަރުކާރުގެ ކިބައިން އެދިފައިވާ އެހީ ފޮނުވުމަށް ތައްޔާރުވެފައިވާ ކަމަށާއި އެހީ ފޮނުވާނެ މަގެއް ހޯދުމަށް މަސައްކަތް ކުރަމުންދާ ކަމަށްވެސް ޗައިނާ ސަފީރު ވިދާޅުވިއެވެ.\nރާއްޖެއިން ކޮވިޑް-19 ފެނުމާއި ގުޅިގެން ސަރުކާރުން ބަލި ފެތުރުން ކޮންޓްރޯލް ކުރުމުގެ ގޮތުން ގިނަ ފިޔަވަޅުތަކެއް ވަނީ އަޅާފައެވެ. އޭގެ ތެރޭގައި ރާއްޖެ އަންނަ ބައިނަލްއަގުވާމީ ބައެއް ފްލައިޓްތައް އައުން ވަނީ މަނާ ކޮށްފައެވެ. އޭގެ ތެރޭގައި ޗައިނާވެސް ހިމެނެއެވެ. އެހެންކަމުން ޗައިނާއިން ރާއްޖެއަށް ބޭނުންވާ އެންމެ އެކަށީގެންވާ އެހީ ފޮނުވުމަށް ދަތިތަކެއް ވަނީ ދިމާވެފައެވެ.\nޗައިނާ ސަފީރު ކުރެއްވި ޓްވިޓާއި ގުޅިގެން ރާއްޖޭގެ ފޮރިން މިނިސްޓަރު އަބްދުﷲ ޝާހިދު ވަނީ ޗައިނާއިން ދެމުން އަންނަ އެހީތެރިކަން ބަލައިގަންނަ ކަމަށާއި އެކަމަށް ޝުކުރު އަދާ ކުރައްވާ ކަމަށް ވިދާޅުވެފައެވެ. އަދި އަވަސް މުސްތަޤްބަލެއްގައި ޗައިނާގެ އެހީ ލިބޭނެ ކަމަށް އުއްމީދު ކުރައްވާ ކަމަށް މިނިސްޓަރު ވިދާޅުވިއެވެ.\nކޮވިޑް-19 ފުރަތަމަ ފެތުރެން ފަށާފައިވަނީ މިދިޔަ ޑިސެންބަރު މަހުގެ ތެރޭގައި ޗައިނާގެ ވުހާން ސިޓީންނެވެ. އެގައުމުން ބަލި ޖެހުނު މީހުންގެ އަދަދު 81,093 އަށް އަރާފައިވާއިރު އެ ބަލި ޖެހިގެން އެގައުމުން މިހާތަނަށް 3,270 މީހަކު ވަނީ މަރުވެފައެވެ.\nމާޗް 23, 2020 18:04\nއިންޑިޔާއިން އެހީނުވާތާގައި ޗައިނާއިން އެހީވެވުނަ ނުވެސްދޭނެ! އިންޑިޔާ މަތިން އުދުހުހުމުގެ ހުއްދަ ނުދޭނެ!\nމާޗް 23, 2020 18:08\nޗައިނާގެ ސިލްކު ރޫޓެ މުހިއްމުކަން މީގެންވެސް މި އެނގެނީ...\nރާއްޖޭގެ ހަލާކު ޑީޕީ\nމާޗް 23, 2020 18:11\nކޮބާތަ އެއްކަލަ ގެެރިޕާޓީގެ މީހުން.؟\nމާޗް 23, 2020 18:48\nދިވެހި ރައްޔިތުންނަ މަ ރުހަބާ އހަ ރެންވެސް ހިމެނޭގޮތުން.....ޗައިނާގެ އެހީ ރާއްޖެގެނައުމަށް ހު ރަސްއަޅާ އިންޑިޔާގެ ދީލަތި އެހީތެ ރިކަމުން ސަ ރުކާ ރުން އެދެނީ ރައްޔިތުން ޕެނިކްނުވުމަށް...ފިތުނަވެ ރިވާނެޔޯ އިންޑިޔާގެ އަޅުވެތިކަމަށް ރާއްޖެ ގެންގިއްސިޔޭ ބުނެފިނަމަ...ފެންކުންފުނީގަ އަލީފާނުގެ ހާދިސާގަވެސް ޗައިނާއިން ފެންފޮނުވަދޭން ބޯޓުތައް އައުމަށް އުޅުމުން އިންޑިޔާ ހު ރަސްއެޅީ..ފަސްޓް ޕޮލިސީ އިންޑިޔާ.


ޗީފް ސްޓެޓިސްޓީޝަންގެ މަޤާމަށް ކުރިމަތިލުމުގެ ފުރުޞަތު ރައީސުލްޖުމްހޫރިއްޔާގެ އޮފީހުން މިއަދު ހުޅުވާލައިފިއެވެ.\nދިވެހިރާއްޖޭގެ ތަފާސްހިސާބާބެހޭ ގާނޫނުގައި ބަޔާންކުރާ ޗީފް ސްޓެޓިސްޓީޝަންގެ މަޤާމަށް ކުރިމަތިލުމުގެ ފުރުޞަތު، ރައީސުލްޖުމްހޫރިއްޔާގެ އޮފީހުން މިއަދު ހުޅުވާލާފައި ވާއިރު މި މަގާމަށް ކުރިމަތިލާ މީހުންގެ ފޯމްތައް ބަލައިގަތުމަށް ނިންމާފައި ވަނީ މިމަހުގެ 10 އަދި 11 ވަނަ ދުވަހުއެވެ.\nމިގޮތުން މި މަޤާމަށް އެދި ހުށަހަޅާ ފޯމު ބަލައިގަތުމަށް ހަމަޖެހިފައިވަނީ، އެ ދެ ދުވަހުގެ ހެނދުނު 10:00 އިން މެންދުރު 12:30 އަށް ރައީސުލްޖުމްހޫރިއްޔާގެ އޮފީހުން ކަމަށް އެ އޮފީހުން ވިދާޅުވެއެވެ.\nމި މަޤާމަށް ކުރިމަތިލުމަށް އެދޭ ފޯމު ރައީސުލްޖުމްހޫރިއްޔާގެ އޮފީހުން ލިބޭގޮތަށް ވަނީ ހަމަޖައްސާފައެވެ. އަދި،\nރައީސުލްޖުމްހޫރިއްޔާ އޮފީހުގެ ވެބްސައިޓު، www.presidency.gov.mv އިން ވެސް މި ފޯމް ޑައުންލޯޑް ކުރެއްވޭ ގޮތައް ރައީސް އޮފީހުން ވަނީ ހަމަޖައްސާފައެވެ.\nދިވެހިރާއްޖޭގެ ތަފާސްހިސާބުގެ ބިލު ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ތަސްދީޤު މިދިޔަ ޖުލައި މަހުގެ 20 ވަނަ ދުވަހުއެވެ. އެދުވަހުން ފެށިގެން މި ޤާނޫނަށް ޢަމަލުކުރަން ފަށާފައިވާއިރު، ރާއްޖޭގެ ތަފާސްހިސާބާގުޅޭ އެންމެހައި ކަންކަން ރާވައި ހިންގާނެ އުޞޫލުތައް ކަނޑައެޅުމަށާއި މި ޤާނޫނު ތަންފީޛުކުރުމަށް ކުރަންޖެހޭ އެންމެހައި ކަންކަން ކުރުމަށްޓަކައި، "މޯލްޑިވްސް ބިއުރޯ އޮފް ސްޓެޓިސްޓިކްސް" ގެ ނަމުގައި ސަރުކާރުގެ ވަކި އިދާރާއެއް އުފެދޭނެއެވެ. އަދި، މި ޤާނޫނަށް ޢަމަލުކުރަން ފެށުމުގެ ކުރިން ހިނގަމުން އައި ނޭޝަނަލް ބިއުރޯ އޮފް ސްޓެޓިސްޓިކްސްގެ ހުރިހާ ކަމެއް މޯލްޑިވްސް ބިއުރޯ އޮފް ސްޓެޓިސްޓިކްސްއަށް ބަދަލުވާނެއެވެ.\nމި ޤާނޫނުގައިވާގޮތުން ބިއުރޯއާގުޅޭ ކަންކަމުގައި ރައްޔިތުންގެ މަޖިލީހަށް ޖަވާބުދާރީވާނީ މިނިސްޓަރެވެ. މޯލްޑިވްސް ބިއުރޯ އޮފް ސްޓެޓިސްޓިކްސް ހިންގާނީ، މިނިސްޓަރުގެ ލަފާގެމަތިން ޗީފް ސްޓެޓިސްޓީޝަނެވެ. އަދި ގާނޫނު ބުނާގޮތުން ޗީފް ސްޓެޓިސްޓީޝަން ޢައްޔަންކުރާނީ، ރައީސުލްޖުމްހޫރިއްޔާއެވެ.\nފާހަގަ: ރައީސް އޮފީސް\nރައީސް ޞާލިޙްގެ ދެކަނބަލުން ނިއުޔޯކަށް ފުރާވަޑައިގެންފި


އަންނަ މަހުން ފެެށިިގެެންް ވަކިން ސިނގިރޭޓް ވިއްކާނަމަ ފިޔަވަޅު އަޅާނެ! – Haftha\nFri, 10 July, 2020, 1:24 am\nއަންނަ މަހުން ފެެށިިގެެންް ވަކިން ސިނގިރޭޓް ވިއްކާނަމަ ފިޔަވަޅު އަޅާނެ!\nމި މަހުގެ 31 ވަނަ ދުވަހުން ފެށިގެން ވަކިން ސިނގިރޭޓް، ބިޑި ވިއްކާނަމަ ފިޔަވަޅު އަޅާނެ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nމި މަސް ނިމުމަށްފަހު ވަކިން ސިނގިރޭޓް ވިއްކުމަކީ މަނާ ކަމެއް ކަން ހަނދާންކޮށްދިނުމުގެ ގޮތުން އެޗްޕީއޭއިން މިއަދު ނެރުނު ބަޔާނެއްގައި ބުނީ، ދުންފަތުގެ ބާވަތްތައް ޕެކެޓްކޮށް، ލޭބަލް ޖެހުމާބެހޭ ގަވާއިދުގެ ދަށުން ވަކިން ސިނގިރޭޓް ވިއްކުން މަނާ ކުރުމުގެ މަޤްސަދަކީ ކުޑަކުދިންނާއި ޒުވާނުން ދުންފަތުގެ އިސްތިއުމާލް ކުރަން ފެށުމުން ދުރުކުރުން ކަމަށެވެ.\nއެ ގަވާއިދުގައިވާ ގޮތުން މަދުވެގެން ވިއްކޭނީ 20 ސިނގިރޭޓް ހިމެނޭ ފޮެއްޓެކެވެ. ބިޑި ވަކިން ވިއްކޭނީ ބޮނޑިއެއް ނުވަތަ 50 ބިޑި ހިމެނޭ ފޮއްޓެވެ.\nއެގޮތުން އެ ގަވާއިދާ ހިލާފަށް ދުންފަތުގެ ވިޔަފާރީ ކުރާ ފާރާތްތަކާއި މެދު ގާނޫނީ ފިޔަވަޅު އާޅާނެ ކަމަށް އެޗްޕީއޭގެ ބަޔާނުގައި ބުނެފައިވެ އެވެ.\nއެ ގަވައިދުގައިވާ ކަމަކާ ހިލާފުވެއްޖެނަމަ އެ ކުށް ކުރުމަށް ބޭނުން ކުރި މުދަލެއްގެ އަގާއި، އޭގެ ޓެކުހާއި، އެހެނިހެން ފީތަކުގެ ޖުމްލަ އަދަދުގެ 10 ގުނަ އިން ޖޫރިމަނާ ކުރެވޭނެއެވެ. ދެ ވަނަ ފަހަރަށް ގަވާއިދާ ހިލާފުވެއްޖެނަމަ، 5000 ރުފިޔާ، ތިން ވަނަ ފަހަރަށް، 10،000 ރުފިޔާ އަދި ހަތަރު ވަނަ ފަހަރަށް 20،000 ރުފިޔާ އިން ޖޫރިމަނާ ކުރެވޭނެ އެވެ.\nއަދި ޖޫރިމަނާގެ އިތުރުން ދުންފަތުގެ މުއާމަލާތް ކުރުމަށް ދޫކޮށްފައިވާ ހުއްދަ ވަގުތީ ގޮތުން ހިފެހެއްޓުމާއި ހުއްދަ ބާތިލް ކުރުމާއި ހުއްދައިގައި ހިމެނޭ ވަކިވަކި ކަންކަން ހިފެހެއްޓުމުގެ ބާރުވެސް އެޗްޕީއޭ އޮންނާނެއެވެ.


Olhuvaalaigen loan negi2meehun adhives nufeney | Mihaaru\nޚަބަރު / ކޮންސްޓަރަކްޝަން ކުންފުނިތައް\nއޮޅުވާލުމުގެ މައްސަލައެއްގައި ފުލުހުންނަށް ހާޒިރުކުރަން ބޭނުންވާ ހުސެއިން ނަސީރު (ކ) އާއި އާމިނަތު ލަތީފާ -- ފޮޓޯ: ފުުލުހުން\n18 އޮކްޓޯބަރ 2020 - 15:03\nމާލެ އަދި ވިލިމާލެއިން ތިން ގޯއްޗެއް އިމާރާތްކޮށްދޭނެ ކަމަށް ބުނެ އެ ބިންތައް މޯގޭޖްކުރުމަށް ފަހު އަމިއްލަ ބޭނުމަށް ލޯނެއް ނެގި ކަމުގެ ތުހުމަތުގައި ފުލުހުންނަށް ހާޒިރުވާން އެންގި ދެ މީހުން އަދިވެސް ހާޒިރު ނުވާ ކަމަށް ފުލުހުން މިއަދު ބުނެފި އެވެ.\nމިދިޔަ ހަފުތާގައި ފުލުހުން ކުރި އިއުލާނެއްގައި ބުނެފައި ވަނީ، މި މައްސަލައިގައި ހޯދަނީ އުމުރުން 50 އަހަރުގެ ހުސެއިން ނަސީރާއި އުމުރުން 48 އަހަރުގެ އާމިނަތު ލަތީފާ ކަމަށެވެ. މި ދެ މީހުންގެ ވެސް ދާއިމީ އެޑްރެސް އޮންނަނީ މާލޭ ދަފްތަރުގަ އެވެ. އެ ދެ މީހުން ފުލުސް އޮފީހަށް ހާޒިރުވާން އަންގާފައި ވަނީ މިއަދު ހެނދުނު 10:00 އަށެވެ.\nފުލުހުން ބުނީ އެ ދެ މީހުން މިއަދު ހާޒިރު ނުވާ ކަމަށެވެ.\n"އެ މީހުން ހޯދުމަށް ދެން އިތުރަށް އެޅެން ހުރި ފިޔަވަޅުތައް އަޅާނެ،" ފުލުހުންގެ މީޑިއާ އޮފިޝަލަކު ވިދާޅުވި އެވެ.\nBaegge binthah mortgage koh olhuvaalaigen loan eh negi bayak hoadanee\nއޭ ބޮސް ޕްރައިވެޓް ލިމިޓެޑްގެ ނަމުގައި އެ ތިން ގޯތި މޯގޭޖްކުރުމަށް ފަހު މޮރިޝަސް ކޮމާޝަލް ބޭންކުން އަމިއްލަ ލޯނެއް ނަގާފައިވާ ކަމަށް އެ މީހުންނަށް ތުހުމަތު ކުރެ އެވެ. ފުލުހުންގެ އިކޮނޮމިކް ކްރައިމް ޑިޕާޓްމަންޓުން އަންނަނީ މި މައްސަލަ ބަލަމުންނެވެ.\nއެ ދެ މީހުން ހޯދަން އިއުލާނުކުރީ އެ މީހުން އުޅޭ ތަނެއް ނޭނގުމުން ކަމަށް ފުލުހުން މީގެ ކުރިން ބުންޏެވެ.\nފުލުހުން ޚިޔާނާތް ކޮންސްޓަރަކްޝަން ކުންފުނިތައް\n15 ކޮމެންޓް, 48 ރިއެކްޝަންސް\nމައްސަލަތަކުގައި ހޯދަންޖެހޭ މީހުންހޯދުމަށް މަސައްކަތް ކުރުމުގެ ބަދަލުގައި ފުލުހުން ފުރަތަމަވެސް ކުރާކަމަކީ ނޫސްތަކަށް މީޑިއާ އަށް ފޮޓޯހާމަކޮށް މީހުންގެ އަބުރު ކަތިލުން، ތުހުމަތެއްކުރެވުނަސް ސާބިތުނުވާހާ ހިނދަކު އެއްވެސްމީހަކީ ކުއްވެރިއެއްނޫން! ކޯޓުތަކުންވެސް ކަންކުރަނީ މިކަހަލަ ގޮތަކަށް، ހާޒިރުވާންޖެހޭ މީހާގެ އެޑްރެހާ ފޯނުނަންބަރު އޮންނައިރުވެސް އެމީހަކަށް ގުޅާވެސްނުލާ ހޯދައިގެން ގެނެސްދިނުމަށް އެދި ފުލުހުންގެ މައްޗަށް އެބަ އަމުރުނެރޭ!\nލޯނެއް ނޫން ނަގާފަ އޮތީ އޯވަރ ޑްރާފްޓެއް، ތީ ބޭންކްގެ މީހުނާ ގުޅިގެން ހިންގާފައި އޮތް ބޮޑު ޖަރީމާއެއް، ހުސެއިން ލަންކާގަ ދިރިއުޅެނީ، އިއުލާން ޖެހިއްޔާ އާދޭތަ....\nމާލޭ ދަފުތަރަށް ގުޅާ އޭރުން އެގޭނެ ... ކޮން ދަފުތަރެއްތަ؟؟ މީހުން ރަޖިސްޓްރީ ކުަންޖެހޭނީ ގެއެއްގަ ދަފްތަރު އުވާލާ..\nހޯދުނީމާ ކޮންކަމެއްވާނީ ؟؟ ބުނެބަލަ\nތަފްތަރުގެ ބޭނުން ފުރިހަމަށް ހިފާތި ، ހަބޭސް\nކީއްކުރަންތަ މިދެމީހުން ހޯދަން މިއުޅެނީ ވަކި. ގައުމު ކާލާފަ ތިބިމީހުން ބައިތިއްބާފަ ތިކަން ވަކި ކުރާނެކަމެއްނެއް. ފުރަތަމަ އެމީހުން ކަންތައް ނިންމަބަލަ\nތިދެމީހުންގެ ވަނަވަރުގެ މައުލޫމާތު ޑީއެންއާރަށް އިނގޭނެ.. ތި މީހުންގެ އެޑްރެސް ދަފްތަރު ޖެހުމުގެ ބަދަލުގަ ކުރީގެ އެޑްރެސް ޖެހިނަމަ މާ ރަނގަޅުވީސް.. ދަފްތަރުއަކީ ދެން މީރާއްޖޭގަ އޮތް އެންމެ ބޮޑު ގެ.. ކުރީގެ އެޑްރެސް ރަށު އެޑްރެސް ހާމަ ކުރުމުން ތިމީހުންގެ އާއިލާ މީހުން ހޯދި އެމީހުން މެދުވެރިވެގެން ތި މީހުން ހޯދިދާނެ.. ވއ. ބެލެވެނީ އިސް ބަޔަކާ ގުޅުމެއް ވާނެކަމަށް\nޔަގީނކަން މާއެކު އެބުނަނީ\nލަންކާ ބަލާބަލަ. ރިއަލް ސްޓޭޓުމީހުން އެހެންމީހުންނަށް ދޯކާދީފާ ގޮސް ލައްގަނީ އަހަރެމެންގެ އަވައްޓެރި ލަންކާއަށް. ބުނެވޭގޮތުގާ ޝޭޚު އަންމަޓީވެސް އުޅޭނީ އެތަނުގާ.\nތި ދެމީހުން ވެސް މިހާރު ދިވެހިރާއްޖޭއަކު ނުތިބޭނެ.


"Majilis 19" ge coverage gai AVAS ge volunteer akah vevidhaane\n"މަޖިލިސް 19"އިގެ ކަވަރޭޖްގައި އަވަސްގެ ވޮލަންޓިއަރަކަށް ވެވިދާނެ\nއަންނަ އޭޕްރީލް މަހު ރާއްޖޭގައި ބާއްވާ ރައްޔިތުން މަޖިލީހުގެ އިންތިހާބުގެ ހާއްސަ ކަވަރޭޖް، ގެނެސްދޭ އަވަސް އޮންލައިންގެ ޓީމާއެކު މަސައްކަތް ކުރާނެ ވޮލެންޓިއަރުން ހޯދަން މިއަދު އިއުލާންކޮށްފި އެވެ. ނަވާރަ ވަނަ ރައްޔިތުންގެ މަޖިލީހުގެ އިންތިހާބުގައި އަވަސް އިން ގެނެސްދޭ ކަވަރޭޖަށް ދީފައިވާ ނަމަކީ "މަޖިލިސް 19" އެވެ. އަދި ކަވަރޭޖްގެ ސްލޯގަންގެ ގޮތުގައި ބޭނުން ކުރާނީ "އައްޑިހަ އައްވަނަ ގޮނޑި | އަވަސް" އެވެ.\nމަޖިިލިސް އިންތިހާބަށް ބަހައްޓާ ވޯޓު ފޮށިތައް ކައިރީގައި ހަރަކާތްތެރިވާނެ ވޮލަންޓިއާ މޮނީޓަރުން ހޯދަން އަވަސްއިން އިއުލާން ކުރީ މިއަދު ހެނދުނު އެވެ.\nއަވަސްގެ ވޮލަންޓިއަރަކަށް ވުމަށް ޝައުގުވެރިވާ ފަރާތްތަކުން އަވަސްއިން ގާއިމުކޮށްފައިވާ އިލެކްޝަން ޕޯޓަލް މެދުވެރިކޮށް ފޯމް ފުރުމުގެ ފުރުސަތު މިހާރު ވަނީ ހުޅުވާލައިފަ އެވެ. މި ފުރުސަތު މިއަދުން ފެށިގެން މި މަހުގެ 25 ވަނަ ދުވަހުގެ ނިޔަލަށް އޮންނާނެ އެވެ.\nއަވަސްގެ ވޮލަންޓިއަރުންގެ ޕްރޯސެސްއާ ބެހޭ ގޮތުން މައުލޫމާތު ދެއްވަމުން އަވަސްގެ މެނޭޖިން އެޑިޓަރު އަހުމަދު ނާއިފު ވިދާޅުވީ، އިންތިހާބަށް އަވަސްއިން 300 ވޮލެންޓިއަރުންނަށް ފުރުސަތު ދޭނެ ކަމަށާއި މިދިއަ ރިޔާސީ އިންތިހާބުގައި އަވަސް އިން އެކުލަވައިލި ވޮލަންޓިއާ ނެޓްވޯކްގައި ބައިވެރިވި ފަރާތްތަކަށް ވެސް އެ ފުރުސަތު އެބައޮތް ކަމަށެވެ.\n"އަށްޑި އަށްވަނަ ގޮނޑީ"ގެ ނަމުގައި އަވަސް އިން މަޖިލިސް އިންތިހާބަށް މިހާރު ގާއިމުކޮށްފައިވާ އިލެކްޝަން ސެންޓަރުން ބުނީ ރާއްޖޭގެ އެކި ކަންކޮޅުތަކުންނާއި ރާއްޖެއިން ބޭރުގައި ވޯޓް ފޮށި ބަހައްޓާ ގައުމުތަކުން ވެސް ވޮލަންޓިއާ މޮނިޓަރުން ހޯދާނެ ކަމަށެވެ.\nވޮލަންޓިއަރުންގެ މަސައްކަތަކަށް ވާނީ ވޯޓްލާ މަރުކަޒުތަކުގައި ހިނގާ ހަރަކާތްތަކުގެ ހަބަރާއި ފޮޓޯ އާއި ވީޑިއޯ އަދި ނަތީޖާގެ ވަގުތުގައި ނަތީޖާތައް ވަގުތުން އަވަސްގެ އިލެކްޝަން ސެންޓަރު، "އައްޑިހަ އައްވަނަ ގޮނޑި" އާ ހިއްސާ ކުރުމެވެ.\nއަވަސް އިން ބުނީ ވޮލެންޓިއަރުން ނެގުމަށްފަހު ވޯޓުލާ ދުވަހުގެ ކުރިން ވޮލަންޓިއަރުންނަށް ތަމްރީނު ޕްރޮގްރާމެއް ހިންގާނެ ކަމަށާއި އަވަސްގެ ޓީމާ ގުޅިގެން އިންތިހާބުގެ މަސައްކަތްތަކުގައި ހަރަކާތްތެރިވާ ހުރިހާ ވޮލަންޓިއަރުންނަށް އެލަވަންސެއް ވެސް ދޭނެ ކަމަށެވެ.\nވޮލެންޓިއަރު ކަމަށް ކުރިމަތިލާ ފަރާތްތަކުގެ ތެރެއިން ސްމާޓް ފޯނު ގެންގުޅޭ އަދި ސޯޝަލް މީޑިއާ ޕްލެޓްފޯމްތަކަށް އަހުލުވެރިވުމާއެކު އަމިއްލަ ސައިކަލް ގެންގުޅޭ ފަރާތްތަކަށް އިސްކަން ދޭނެ އެވެ. ވޮލަންޓިއަރުންނަށް ނަގާނީ އުމުރުން 18 އަހަރުން މަތީގެ ފަރާތްތަކަށެވެ.\nވޮލެންޓިއަރުންގެ ތެރެއިން ނޫސްވެރިކަމުގެ ޝައުގުވެރިކަން ހުރި އަދި މަޖިލިސް އިންތިހާބުގެ ކަވަރޭޖްގައި ފާހަގަ ކުރެވޭ ޒުވާނުނަށް ކުރިއަށް އޮތް ތަނުގައި އަވަސްއާއެކު ދާއިމީކޮށް ފުރުސަތު ދޭން ވެސް އަވަސް ވަނީ ނިންމާފަ އެވެ.\n"މިއީ ވަރަށް ރަނގަޅު ފުރުސަތެއް، އަވަސްއިން މަސައްކަތް ކުރާނީ ތަފާތު ކަވަރޭޖެއް ޒަމާނީ މީޑިއަމްތައް ބޭނުން ކޮށްގެން ގެނެސްދިނުމަށް. އަދި މިއީ ވަރަށް ރަނގަޅު ތަޖުރިބާއަކަށް ވެސް ވާނެ، މީގެ އިތުރުން މީގެ ތެރެއިން ފާހަގަ ކޮށްލެވޭ ފަރާތްތަކަށް ނޫސްވެރިންގެ ގޮތުގައި އަވަސް އާއެކު މަސައްކަތް ކުރުމުގެ ފުރުސަތުވެސް ދޭނެ" ނާއިފު ވިދާޅުވި އެވެ.\nވޮލަންޓިއާ މޮނިޓަރަކަށްވާން އޮންލައިން ކުރިމަތިލުމުގެ ފުރުސަތު ހުޅުވާލާފައިވާއިރު ފޯނު މެދުވެރިކޮށް އަވަސްއަށް ގުޅައިގެން ވެސް ވޮލެންޓިއާ މޮނިޓަރު ކަމުގެ ޝައުގުވެރިކަން ފާޅު ކުރެވޭނެ އެވެ. އަވަސްގެ ފޯނު ނަންބަރަކީ 3011534 އާއި 7824880 މި ނަމްބަރެވެ.\nއިދާރީ މަސައްކަތް ހިނގާނެ ގަޑިތައް\nވޮލަންޓިއާ މޮނިޓަރުންގެ ކަންކަން ކުރިޔަށް ގެންދަން ފަސޭހަ ކުރުމުގެ ގޮތުން އެކަމަށް އިދާރީ ގަޑިތަކެއް ވެސް އަވަސް އިން ވަނީ ހަމަޖައްސާފަ އެވެ.\nރަސްމީ ގަޑި: ހެނދުނު 8:30 އިން ހަވީރު 4:0\nބަންދު ދުވަސް: ހުކުރު ދުވަސް\nމުއްދަތު: ފެބުރުއަރީ 18 އިން 25 ފެބުރުއަރީއަށް\nއޯފީސް ނަމްބަރު: 3011534\nހޮޓްލައިން ނަމްބަރު: 7824880\nއަވަސްގެ މަޖިލިސް 19 ޕޯޓަލް\nއަވަސްގެ "މަޖިލިސް 19" ކަވަރޭޖްގައި ބާއިވެރިވާ ވޮލަންޓިއާ މޮނިޓަރުން އެޕްލައި ކުރާ މޮޑިއުލް މިއަދު ދޫކޮށްލާފައިވާއިރު މިދިއަ ރިޔާސީ އިންތިހާބުގައި އަވަސް އިން ގާއިމް ކުރި ވޮލަންޓިއަރުންގެ ނެޓްވޯކްގައި މިހާރު ރަޖިސްޓްރީ ވެގެން ތިބި ފަރާތްތައް މަޖިލިސް އިންތިހާބުގައި އަވަސްއާއެކު މަސައްކަތް ކުރަން ބޭނުންވާނަމަ އަލަށް ގާއިމް ކުރި ޕޯޓަލްގެ ވޮލަންޓިއާ ނެޓްވޯކް މޮޑިއުލްއަށް ރީރަޖިސްޓްރީ ވާން ޖެހޭނެ އެވެ. ރީރަޖިސްޓްރީ ވުމަށް އާ މޮޑިއުލްގައި އީމެލް އެޑްރެސް ޖެހުމަށް ފަހު ކުރިން ބޭނުން ކުރި ޕާސްވޯޑް ޖެހުމުން ފުދޭނެ އެވެ. ކުރިން ބޭނުން ކުރި ޕާސްވޯޑް ހަނދާން ނެތިފައިވާނަމަ އާ ޕޯޓަލްގެ ތެރެއިން ޕާސްވޮޑް ރީސެޓް ކުރެވޭނެ އެވެ.\nވޮލަންޓިއާ ފޯމް ސަބްމިޓް ކުރުން\nއަވަސްގެ މަޖިލިސް 19 ޕޯޓަލް މެދުވެރިކޮށް ފޯމް ސަބްމިޓް ކުރާއިރު ތިން މަސް ދުވަސް ނުވާ ޕާސްޕޯޓް ސައިޒްގެ ފޮޓޯއަކާއި ދެފުށް އެކުލެވޭ ގޮތަށް މުއްދަތު ހަމަނުވާ އަޑީކާޑްގެ ކޮޕީ، އެއް ގަނޑަކަށް ސްކޭންކޮށް ހުށަޅަން ޖެހޭނެ އެވެ. މީގެ އިތުރުން ފޯނު ނަބަރާއި އީމެއިލް ހިމަނަން ޖެހޭނެ އެވެ.\nފޯމް ސަބްމިޓް ކުރުމުން ފޯމް ޕްރޮސެސް ކުރުމަށްފަހު އަވަސްގެ އިލެކްޝަންސް ސެންޓަރުން އެ ފަރާތްކަށް ގުޅައި ކުރިޔަށް ދާނެ ގޮތް ސާފުކޮށްދޭނެ އެވެ.


Karantaai Boahiyaavahi Kamakee Zeenatheh, Luxury eh - vNews.mv\nރައްޔިތުންގެ އަތުން ގެއްލޭ ފައިސާއަކީ ޢިނާޔަތް ކަނޑައިލުމުން ވާކަމެއްކަމަށް ސިފަ ނުކުރައްވާށެވެ\nޖާދުﷲ ސައީދު 16 August 2021, 15:26\nކަރަންޓާއި އިންޓަރނެޓަކީ އަގުބޮޑު ހަދިޔާއެކެވެ. އެއީ ރައްޔިތުންނަށް ލިބިދޭ ޒީނަތެކެވެ. އަދި ލަގްޒަރީއެކެވެ.\nމިއަހަރުގެ ޖުލައި މަހުލިބުނު ކަރަންޓު ބިލު ޢާންމުކޮށް ދައްކަންޖެހޭ ބިލަށްވުރެ ސައްތައަށް ބޮޑުވުމާއި ގުޅިގެން މިހާރުވެސް ލޮޅުން އަރައިފައިވާ އިޤުތިޞާދަށް އަނެއްކާވެސް އިތުރު ހާސްކަމެއް މިވަނީ ގެނެސްފައެވެ. ރަސްމީ އިންޖީނުގެއިން ބުނީ އެ ބިލު ބޮޑުވެފައިވަނީ ކޮވިޑް-19 އާއި ގުޅިގެން ދެމުންދިޔަ ޢިނާޔަތްތައް ކަނޑައިލުމުން ކަމުގައެވެ.\nކަރަންޓު ބިލަށް ދެމުންދިޔަ ޢިނާޔަތްތަކަކީ ރާއްޖޭގެ އެކި ހިސާބުތަކުގައި ދަތި ޙާލުގައި ލިބޭ މަދު ލާރިކޮޅުން ގެނބެމުން ފެންމައްޗަށް ނޭވާލަމުންދާ ނިކަމެތީންނަށް ލިބުނު ކަނދުފައްޗެއްގެ ގޮތުގައި ފެންނަމުންދިޔަ އެއްޗެކެވެ.\n2013 ވަނަ އަހަރު ހުރިހާ ރިޔާސީ ކެންޑިޑޭޓުންގެވެސް ރިޔާސީ ވަޢުދަކަށްވީ ކަރަންޓަށް ޙައްލު ހޯދައިދިނުމާއި ކަރަންޓުބިލުގެ ޔުނިޓަކަށް ނަގާވަރު ކުޑަކޮށްދިނުމެވެ. ނަމަވެސް ވެރިކަން ލިބިވަޑައި ގަތުމާއެކު ތެލުގެ ނަހަމަ މުޢާމަލާތެއް ހިންގެވި ކަމުގެ ތުހުމަތު ކުރެވިފައިވާ އޭރުގެ ރައީސްގެ ބެއްލެވުމުގެ ދަށުން ކަރަންޓުބިލުތަކަށް ނަގާ ރޭޓުތައް މައްޗަށް ދިޔައެވެ. އަދި ހުރިހާ އެންމެނަށް އެއްއަގެއް ނެގުމަށް ކަމަށް ވިދާޅުވެ ކަރަންޓު ބޭނުންކުރާ ޔުނިތަކަށް ނަގާވަރު ކުރެއްވީ ބޮޑެވެ.\nއެގޮތަށް އޮވެ މަހުން މަހަށް ބަދަލުވަމުން ގޮސް ކަރަންޓަށް ކުރަންޖެހޭ ޚަރަދުތައް ބޮޑު ކޮށްލުމަށްފަހު ދެން ފެނުނީ ސަބްސިޑީއެއް ނުވަތަ ޢިނާޔަތެއް ދެއްވަން ފެއްތެވި ތަނެވެ. ނަމަވެސް މިއީ ކުރީން ދައްކަމުންއައި ކަރަނޓު ބިލަށްވުރެ ދައްކަންޖެހޭ ފައިސާ މަދުވި ޢިނާޔަތެއް ނޫނެވެ. ކެތްތެރިކަމާއި އެކު ރައްޔިތުން ގެންދިޔައީ އެ ބިލުތައް ދައްކަމުންނެވެ.\nދުނިޔޭގެ ބަޒާރުގައި ތެލަށް އަންނަ ބަދަލުތައް ރާއްޖޭގެ އިޤުތިޞާދުގެ ތެރެއަކުން ފެންނާކަށް ނޯވެއެވެ. ނަމަވެސް އެއީ މުޅިދުނިޔޭގެ ވިޔަފާރީގެ އިން ކަނޑައަޅާ ކަޑައެވެ. ހަމައެކަނި އުޅަނދުތަކަށް އަޅާ ދެބާވަތެއްގެ ތެލުން އުނިއިތުރު 10 ލާރީގެ ތަފާތެއްނޫނީ ފެންނާކަށް ނޯވެއެވެ. އެހެނަސް ކަރަންޓު ބިލުން އެތަން ފެންނާކަށް ނޯވެއެވެ.\nރާއްޖޭގައި ތެލުގެ އަގުތައް ކަނޑައެޅިފައި އޮންނަ ގޮތަށް މަހުން މަހަށް އަހަރުން އަހަރަށް ބަދަލުވާގޮތެއް ނުވެއެވެ. އަދި ތެލަށް އާ އަގެއް ކަނޑައެޅިފައި ނުވުމާއިއެކު ކަރަންޓުބިލު މިހާރު ބޮޑުވެފައި އޮތްގޮތަށް އޮތުމުގެ އިޝާރާތް ސްޓޭޓް އިލެކްޓްރިކް ކޮމްޕެނީން ކުރުމުން އެކަމުން ދޭހަވަނީ ކަރަންޓަކީ މިއަދު ބޭނުންކުރަން ޖެހިފައިވާ ޒީނަތެއްގެ ގޮތުގައެވެ. ރީތި އަގުބޮޑު ހަދިޔާއަކަށްވުރެ އަގުބޮޑު އެއްޗެއްގެ ގޮތުގައެވެ. ލަގްޒަރީއަކަށް ވެފައެވެ. މިއީ ރާއްޖޭގައި ބޭރު ފައިސާއާއި އިންޓަރނެޓުވެސް ސިފަކުރެވެން އޮތް ގޮތެވެ.\nމިގޮތަށް ކަރަންޓު ބިލު ބޮޑުވެ ޢާންމުންގެ އަތްމަތި ދަތި މި ކޮވިޑް-19 ގެ ވަބާގެ ޙާލަތުގައި އޮތުމަކީ ޤައުމުގެ ލާދަ ޝޮކެއް ޖެހި އަތްމަތި ދަތި މީހުން އިތުރަށް ގިނަވެގެން ހިނގައިދާނެ ކަމެކެވެ.\nބޭސްފިހާރަތަކުން ކުރީން ލިބެމުން އައި ބައެއް ބޭހާއި ވަރަށް ގިނަފަހަރަށް ބޭނުންވާ ޢާންމު ބައެއް ބޭސް ހުސްވެ ލިބުން ލަސްވުމާއި ދާއިމީ ބައްޔަށް ބޭސްކާން ޖެހޭ މީހުންނަށް ސޫތަކަށްވުރެ ވަށަމިން ކުޑަ ބޭސްގުޅައެއް ފަޅައިލައިގެން ކާންދޭން ޖެހުންފަދަ ކަންކަން އަންނަނީ ފެންނަމުންނެވެ.\nރައްޔިތުން ކަރަންޓު ބޭނުންކުރާ ނިސްބަތް ކުޑަކުރުމުގެ ގޮތުން ކަރަންޓުބިލު ބޮޑުކުރިނަމަ އެއީ ގިނަ ބަޔަކު އަނދިރީގައި ރޭގަނޑުގެ ވަގުތުތައް ހޭދަކުރަންޖެހޭ ސަބަބަކަށްވެގެން ހިނގައިދާނެއެވެ. ސަބަބަކީ މިޒަމާނަކީ ކަރާސީނު ފީތާއަކުން ދިއްލާ ފުޅިބައްތީގެ ޒަމާނަށްވުރެ ތަރައްޤީ ދުވަސްވަރަކަށް ވުމާއި ކަރަންޓަކީ އަސާސީ ޟަރޫރަތަކަށް ވުމެވެ.\nމިގޮތަށް ކަރަންޓުބިލު ބޮޑުވުމުން ރައްޔިތުންނަށް ކުރެވެން އޮންނަހާވެސް ކަމަކީ ޝަކުވާ ކުރުމެވެ. އަޑު އަހާނެ ކަންފަތްތަކެއް ހޯދައި އެކަމުގެ ހިތްދަތި އިޙުސާސްތައް ކޮންމެވެސް އިޙުސާންތެރިއަކާއި ޙިއްޞާ ކުރުމެވެ. ނަމަވެސް އެ އިޙުސާން ތެރިއާއަކީ ޤައުމުގެ ރައީސަކަށް ނުވަތަ މަރުކަޒީ ބޭންކުގެ ގަވަރުނަރަކަށް ނުވަތަ މާލީ ވަޒީރަށް ނުވަތަ އިޤުތިޞާދީ ވަޒީރަކަށް ނުވެއެވެ. އެހެންވީމާ އަނެއްކާވެސް ދުވަސްކޮޅަކުން ދަތުރު ފަތުރުގެ އަގު ބޮޑުވެ ކަނޑާއި އެއްގަމުގެ ދަތުރުތަކާއި ޓެކްސީއަކީވެސް ލަގްޒަރީއަކަށް ނުވަތަ ޒީނަތަކަށްވެގެން ހިނގައިދާނެއެވެ.\nޖުލައިމަހި ލިބުނު ކަރަންޓުބިލު އެތައް ގުނައަކުން ބޮޑުވެފައި މިވަނީ ކަރަންޓުގެ ޚިދުމަތުގެ އަގު 2019 ވަނަ އަހަރުގެ މާރޗްމަހުގެ ފުރަތަމަ ދުވަހުން ފެށިގެން ހެޔޮކޮށްފައިވާ ކަމަށް މިހާރު ހުންނެވި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު އިޢުލާންކުރައްވައިފައި ވަނިކޮންނެވެ. ނަމަވެސް މިހާރު ދެއަހަރަށްވުރެ ދިގު މުއްދަތެއްވީމާ އެ އިޢުލާން ބާޠިލުވީ ކަމަށްވެދާނެއެވެ.\nނަމަވެސް ރައީސުލްޖުމްހޫރިއްޔާ އޭރު ވިދާޅުވީ ކަރަންޓުގެ އަގު ހެޔޮ ކުރެއްވީ އަސާސީ ޚިދުމަތްް ދިނުމުގައި ރަށްރަށާއި ވެރިރަށް މާލެއާއި ދެމެދުގައި ހުރި ފަރަޤުތައް ނައްތައިލުމުގެ ސިޔާސަތުގެ ދަށުންކަމުގައެވެ. މީގެއިތުރުން މިހާރުވެސް އަގުތައް ބޮޑުކުރަމުން ގެންދާ އަދި ލޭންދޭނަށް މާލީ މަރުކަޒުތައް މެދުވެރިކޮށް މުދާ ގަންނަ މީހުނަށް އިތުރު 50 އިންސައްތަ އަގުބޮޑުކޮށް ވިއްކާ ވިޔަފާރިތަކަށް ފަހި މާޙައުލެއް ހޯއްދަވައިދެއްވުމަށް ކަމަށް ވިދާޅުވެފައިވެއެވެ. އަދި ވިދާޅުވެފައިވަނީ އަސާސީ މިފަދަ ޢާންމު ޚިދުމަތުގެ ސަބަބުން ރައްޔިތުމީހާގެ ޖީބަށް ދޮޅަސް ސަތޭކަ ރުފިޔާ އިތުރުކޮށްދެވޭނެ ކަމުގައެވެ. ނަމަވެސް މިއަދު މިފެންނަނީ ދޮޅުހާހަށްވުރެ އިތުރަށް ރައްޔިތު މީހާ އެ ކިދުމަތަށް ހޭދަކުރަން ޖެހޭތަނެވެ. މިއީ ޑިސަލަށް ނަގާ ޑިއުޓީ ސަރުކާރުން މަޢާފްކޮށްދިނީމާވެސް ރައްޔިތުން އުޅެން ޖެހިފައިވާ ޙާލެވެ.\nކަރަންޓު ބިލާއި ގުޅޭގޮތުން ޝަކުވާތައް ގިނަވާން ފެށުމުން ސްޓެލްކޯއިން ޚާއްޞަ ކައުންޓަރެއް ހެދިކަން ޖޫންމަހުގެ 12 ވަނަ ދުވަހު އިޢުލާން ކޮށްފައިވެއެވެ. ފަހަރެއްގައި މިފަހަރުގެ ބިލަށް އިތުރުވި ފައިސާއަކީ އެ ކައުންޓަރުންދޭ ޚިދުމަތާއި ފޯން ލައިންނަށް ކުރަންޖެހޭ ޚަރަދު ހޯދުމަށް އިތުރުކުރި ޢަދަދެއް ކަމަށް ވެދާނެއެވެ. ނަމަވެސް ސްޓެލްކޯއިން ބުނީ ކަރަންޓުބިލު ބޮޑުވީ ކޮވިޑް ރިލީފް ކަނޑައިލުމުން ކަމުގައެވެ. ނަމަވެސް އެއްވެސް އިޢުލާނެއް ނެތި ކޮވިޑް ރިލީފްގެ ކުރީން ލިބެމުން އައި ބިލަށްވުރެ ކަރަންޓު ބިލު ބޮޑުވެގެން ދިޔައީ ކުރީން ގޭބިސީތަކުން ބޭނުންކުރި ވަރަށްވުރެ އިތުރަށް ކަރަންޓު ބޭނުންކޮށްގެން ނޫން ކަމަށް ރައްޔިތުން ބުނެއެވެ. އެކަން އެނގެނީ ހުރިހާ ގެއަކުންވެސް ކަރަންޓުބިލު ބޮޑުވެގެން ދިއުމާއިއެކު ކަރަންޓުން ބޭނުންކުރާ ކަންވާރާއި އާލާތް މަދު ގެތަކުގެ ބިލުވެސް ބޮޑުވުމުންނެވެ. އެހެންވީމާ ސްޓެލްކޯއިން އެދައްކާ ބަހަނާއަކީ އެއްވެސް އަސާސެއްނެތް ބަހަނާއަކަށްވެގެން ދެއެވެ. އެކަން ސޯޝަލް މީޑިއާގައިވެސް ގިނަ މީހުން ގެންދަނީބިލިތަކުގެ ފޮޓޮއާއިއެކު ހާމަކުރަމުންނެވެ.\nމިފަދަ މައްސަލަތަކަށް ޙައްލު ހޯދައިދީ އިންޞާފު ލިބިދިނުމަށް މަގުދައްކައިދޭ އޮދާރާއެއްގެ ގޮތުގައި އުފައްދައިފައިވާ ޔުޓިލިޓީ ކުންފުނިން ބުނެފައިވަނީ ކަރަންޓުބިލު ބޮޑުވި ގޮތް ބަލަމުންގެންދާ ކަމުގައެވެ. ކަރަންޓުބިލު އާދަޔާ ޚިލާފަށް ބޮޑުވި ކަމުގެ ޝަކުވާތައް ޔުޓިލިޓީ އޮތޯރިޓީގެ ސަމާލުކަމަށް އައިކަމަށް އެ އޮތީރިޓީން ބުނި ނަމަވެސް ކަރަންޓު ބިލުގެ އެއްވެސް މައްސަލައެއްގައި މިހާތަނަށް އެ އޮތޯރިޓީން ކަމެއް ކޮށްދީފައިނުވާކަން ފާހަގަ ކުރެވެއެވެ.\nކޮވިޑް-19 ގެ ޢިނާޔަތް ދިން އެންމެ މަހަކަށްފަހު އޭގެކުރިން ލިބެމުން އައި ބިލަށްވުރެ އެތައް ގުނައެއް ބޮޑު ކަރަންޓުބިލެއް ލިބުމުން އެއީ ކޮވިޑް ރިލީފް ކަނޑައިލުމުން ކަމަށް ސްޓެލްކޯއިން ބުނުމުން މިއީ ކޮވިޑާއި ގުޅިގެން ރައްޔިތުން ބަލަބަލައި ތިއްބައި އައި އިޤުތިޞާދީ ހީނަރުކަމުން އަރައިގަތުމަށް ރައްޔިތުން ކުރަމުން އައި އުއްމީދުތައް ފެނަށް ދުއްވައިލުންފަދަ ކަމެކެވެ.\nރާއްޖޭގެ ރައްޔިތުން ރަށްރަށުގައި އަމިއްލަ އިންޖީނުގެތަށް ހަދައިގެން ރައްޔިތުންނަށް ލުއިފަސޭހަ އަގުތަކުގައި ދެމުންދިޔަ ކަރަންޓުގެ ޚިދުމަތުގެ އަގު، އެ އިންޖީނުގެތައް އަތުލި ހިސާބުން ފެށިގެންދިޔައީ ބޮޑުވަމުންނެވެ. ރައްޔިތުންގެ ފައިސާއިން ރައްޔިތުންގެ ލެޔާއި ދަލުން ކަޅިވެގެން އަލަށް އުފެދުނު ޔުޓިލިޓީ ކުންފުނިތަކުގެ އިންޖީނުގެތަކުންވެސް ރައްޔިތުންގެ ލެއާއި ދާ އިތުރަށް އޮހޮރުވާތަން މިދަނީ ފެންނަމުންނެވެ. އެކަން ދައުލަތުގެ އިދާރާތަކުގެ ތަފާސް ހިސާބުތަކުންވެސް ދަނީ ފެންނަމުންނެވެ. އެއީ އެކި އިދާރާތަކުން ރައްޔިތުންގެ އަތުން ނަގާ ޓެކްސް އިތުރުވަމުން ދިއުމެވެ.\nކޮވިޑް-19 ގެ ޙާލަތުގައި މާލީ އެކިއެކި ލުއިތައް ދެމުންދާކަމަށް ސަރުކާރުން ބުނި ނަމަވެސް ރައްޔިތުންގެ އަތުން ޓެކްސްނަގާ މައި އިދާރާގެ ތަފާސްހިސާބުތައް ދައްކަނީ އެ ލުއިތައް ރައްޔިތުންނަށް ނުލިބޭ ކަމެވެ. އެކިއެކި ޖޫރިމަނާތަކާއި ކުލިތަކަށް ބަދަލެއް އައިސްފައިވާކަން ފެންނާކަށް ނެތެވެ. ސަބަބަކީ ރާއްޖޭގެ ބޯޑަރު ބަންދުކުރެވި ފަތުރުވެރިކަމާއި އެކަމާއި ގުޅުންހުރި ދާއިރާތަކަށް އާމްދަނީ ލިބޭނެ ގޮތް ނުވުމެވެ. ނަމަވެސް މީރާއިން އަންދާޒާކުރި ނިސްބަތަށްވުރެ ޓެކްސްގެ ގޮތުގައި ލިބުނު ފައިސާ ގިނަވުމެވެ.\nމިއަހަރުގެ މޭމަހު މީރާއިން އަންދާޒާކުރި ވަރަށްވުރެ 16.7 އިންސައްތަ ޓެކްސްގެ ގޮތުގައި ލިބުނު އާމްދަނީ އިތުރުވެ 783 މިލިއަން ރުފިޔާ މީރާއަށް ލިބިފައިވާއިރު ހަމައެކަނި ޖީއެސްޓީގެ ގޮތުގައި 496 ރުފިޔާ މީރާއަށް ލިބިފައިވެއެވެ. މިއީ މީރާގެ އާމްދަނީއަށް ލިބުނު ފައިސާގެ 50 އިންސައްތައަށްވުރެ މަތީ ޢަދަދެކެވެ. އަދި އަހަރުގެ ފުރަތަމަ6މަސްދުވަހުގެ ތެރޭގައި ކުރީއަހަރު ލިބުނު 59 މިލިއަން ރުފިޔާ 50 އިންސައްތައާއި ގާތްކުރާ ވަރަށް ޖޫރިމަނާގެ ގޮތުގައި 106 މިލިއަން ރުފިޔާ ދައުލަތަށް ނަގައިފައިވެއެވެ. އެއީ 47 މިލިއަން ރުފިޔާގެ އިތުރުވުމެކެވެ. ނަމަވެސް މުޅި އަހަރުގެ ބަޖެޓުގައި ދައުލަތަށް ހޯދާނެކަމަށް އަންދާޒާ ކޮށްފައިވާ 43.8 މިއަން ރުފިޔާގެ ޖޫރިމަނާއަށްވުރެ އިތުރަށް ހޯދައި ހަމައެކަނި6މަސްދުވަހުގެ ތެރޭގައި މިވަނީ 62.2 މިލިއަން ރުފިޔާ އިތުރަށް ނަގައިފައެވެ. އަދި މިއަހަރުގެ ޖޫންމަހުގެ ނިޔަލަށް މީރާއަށް 7.5 ބިލިއަން ރުފިޔާ ވަނީ ލިބިފައެވެ.\nރާއްޖޭގެ ރައްޔިތުންގެ ފައިސާއިން ޚިޔާނާތްތައް ވަމުންދިޔަ މީހުންގެއަތުން އެފައިސާ އަނބުރައި ދައުލަތަށް ނުހޯދި ރައްޔިތުންގެ އަތުން ގެއްލުނު ފައިސާ އަނެއްކާވެސް މިފެންނަނީ ރައްޔިތުންގެ އަތުން ހޯދަން އުޅޭތަނެވެ. އެހެން ނަމަވެސް ރިޔާސީ ވަޢުދުތަކުގައި އެފައިސާ ހޯދުމުގެ ވާހަކަތައް އައި ނަމަވެސް މިހާތަނަށް މާބޮޑު ކުރިއެރުމެއް ހޯދިފައެއް ނުވެއެވެ. ނަމަވެސް މިއީ ފަހަތު ފަޔަށް ބުރަވުމެކޭ ބުނެވޭކަށް ނެތެވެ. ސަބަބަކީ ދަމަކުން ބަޑިއެއް ޖަހާހެން ނަމަވެސް ޝަރީޢަތުގެ މަރުޙަލާތައް ކުރިއަށްދާތަން ފެނުމެވެ. ނަމަވެސް އަދި ގެއްލުނު ފައިސާ ހޯދުމާއި ގާތަށް އާދެވިފައެއް ނުވެއެވެ.\nގެއްލޭ ފައިސާގެ ވާހަކަ ދައްކާއިރު ދައުލަތުގެ އެކި ހިސާބުތަކުން އެއްވެސް ތަދުބީރެއްނެތި ކުރާ ކަންކަމުން ފައިސާ ގަނޑުވާގޮތްވެ ނުވަތަ ފައިސާ ގެއްލޭގޮތްވެއެވެ. އެކަމުގެ ހެއްކަކަށް ދައުލަތަށް އެއްވެސް އާމްދަނީއެއް ނުލިބޭ އެހެން ނަމަވެސް އިތުރު ޚަރަދުތައް ކުރަން ޖެހިފައިވާ ގުޅީފަޅު ހިމެނެއެވެ. މީގެ އިތުރުން އެނބޫދޫ ފަޅު ހިއްކައި އެތަނުގައި ހަދާފައިވާ ރަށްތަކުން އާމްދަނީ ލިބޭ ކަމެއް ނުވަތަ ނޫން ކަމެއް ޢާންމު ރައްޔިތުންނަކަށް ނޭނގެއެވެ. ނަމަވެސް އެތަނުން ނަފާ ހޯދާ ބަޔަކަށް އެއީ އެއްވެސް އޮޅުމެއް އޮތް ކަމެއް ނޫނެވެ.\nދައުލަތުގެ އާމްދަނީގެ ވާހަކަ އެއީ ދައްކާ ކޮޅުންލާކަށް އޮތް އެއްޗެއް ނޫނެވެ. އެއީ އެކަން އޮންނާވެސް ގޮތެވެ. ނަމަވެސް ރައްޔިތުންގެއަތުން ކުރަންޖެހޭ ހޭދަތައް ކަމަކާއި ނުލައި ބޮޑުވެގެންދިއުމަކީ ފަހި ދިރުއުޅުމެއްގެ ވަޢުދުތަކާއި އެކު ވެރިކަމަށް އަންނަ އެއްވެސް ބައެއްގެ ކަންބޮޑުވުމަކަށް ނުވެއެވެ. އެކަން ފެންނަން އޮތީ ހުޅުމާލޭގެ ދެވަނަ ފިޔަވަހީގައި އިމާރާތްކޮށްފައިވާ އުޑާއި ވާހަކަ ގޮވާ ފްލެޓްތަކުންނެވެ. އަދި އެތަނާއި ޙަވާލުވެ އޮތް މުއައްސަސާގެ ވެރީންނަކީ ރައްޔިތުންގެ ކަންބޮޑުވުންތަކަށް ޖެހިލުމެއްނެތި ޙައްލެއް ނެތް ކަމަށް ވިދާޅުވުމުގެ ބާރުވެސް ލިބިވަޑައިގެން ތިއްބެވި ބޭފުޅުންނެވެ. އެގޮތުން ހިޔާ ފްލެޓްތަކުން ކުލި ކުޑަކޮށް ނުދެވޭނެ ކަމަށާއި އެތަނުގެ މަރާމާތުގެ ނަމުގައި ދުނިޔެ ޢުމުރަށް ނަގާނެކަމަށްބުނާ 1000 ރުފިޔާއިންވެސް ކުޑަނަމަވެސް ލުޔެއް ނުދޭނެކަމަށް އެދަނީ ބުނަމުންނެވެ.\nމީގެ އިތުރުން ގްރޭސް ޕީރިއެޑެކޭ ކިޔާ މުއްދަތެއް ކަނޑައަޅައިފައިވާއިރު މިއީ ބޮޑު ދެގުޅަޔާ ހާރަށް ބަނޑު ނޫން އެހެން ކަމެކޭވެސް ބުނޭކަށް ނޯވެއެވެ. ސަބަބަކީ އެ މުއްދަތަކީ ލައްކަ ދެލައްކަ ރުފިޔާ ޚަރަދުކޮށްގެން ސަރުކާރުން ފޯރުކޮށްދޭ ބޯހިޔާވަހިކަން އެތަން ގަންނަ މީހާ ފުރިހަމަ ކުރާ މުއްދަތެވެ. އަދި އެމުއްދަތު ދީފައިވެސް ވަނީ ވެރިފަރާތުގެ ގޮތުގައި ސޮއިކުރާ ދުވަހުން ފެށިގެންނެވެ. އަހަރުގެ އެހެން ހިސާބަކަށް އެ މުއްދަތު ފަސްކޮށްދިނުމެއް ނުވަތަ އެހެން އަހަރެއްގެ މުއްދަތެއް ދިނުމާއިމެދު ވިސްނުމެއް ނެތެވެ. އަދި އެބުނާ ގްރޭސް ޕީރިއެޑްގައި ތަނުގެ ކުއްޔަށް ކަނޑައަޅައިފައިވާ 7500 ރުފިޔާއާއި މަރާމާތުގެ ނަމުގައި ނަގާ 1000 ރުފިޔާއާއި އެކުޖުމްލަ 8500 ރުފިޔާއަށްވުރެ އެތައް ގުނައެއް ރައްޔިތު މީހާގެ ޖީބުން ހޭދަކުރަން ޖެހެއެވެ. އެހެންވީމާ ކަރަންޓު ބިލު ބޮޑުވެގެން އެކަމުގެ ޝަކުވާ ރައްޔިތުން ކުރުމަކުން ވާނެ މަންފާއެއް ނެތެވެ.\nއިންޓަރނެޓާއި މަޢުލޫމާތުގެ މުވާޞަލާތުގެ ޚިދުމަތްތަކަށް ނަގާ ފީތައް ބޮޑުވެގެން ރައްޔިތުން ކަންބޮޑުވުމަކުންވެސް ވާނެ އެއްވެސް ކަމެއް އޮތް ކަމަކަށް ނުފެނެއެވެ. ރައްޔިތުން އިތުރަށް ނިކަމެތިވެ ފަޤީރުކަން ބޮޑުވެގެން ދިއުން ނޫންކަމެއް ނެތެވެ. އެހެނީ މިއީން ކޮންމެ ޚިދުމަތަކީ މިއަދު އަގުބޮޑު ޒީނަތެކެވެ. ލަގްޒަރީއެކެވެ.\nކޮލަމް ފިނޭންސް ރާއްޖެ ރިޕޯޓް ޓެކްސް


Sirru vaahakathaka eku mashvaraa ehen goalhi akah!\nސިއްރު ވާހަކައިން، މަޝްވަރާ ހަނި ގޯޅިއަކަށް!\nއިދިކޮޅު އެއްވުމެއްގެ ތެރެއިން: މަޝްވަރާތަކުގެ ވާހަކަ އެހެން ދިމާލަކަށް މިސްރާބު ވަނީ ޖަހާފަ - އަހުމަދު ޝުރާއު | އަވަސް\n"ސިޔާސީ ޕާޓީތަކުގެ މަޝްވަރާ" މިއީ އަޑުއަހާ އެކަމަކު އޮއްޓަރެއް ފައިދާ ނުވި ފޫހި ވާހަކައަކަށް ވަނީ ވެފައެވެ. އަބަދުވެސް ދައްކަނީ މަޝްވަރާކުރާ ވާހަކައެވެ. މަޝްވަރާކުރާ ތަނެއް ދުވަހަކު ވެސް ނާދެ އެވެ. މަޝްވަރާތަކާ ގުޅޭ ގޮތުން ސަރުކާރުން "ބޯޅައެއް" ޖަހައިފިނަމަ އިދިކޮޅު ޕާޓީތަކުން އެއަށްވުރެ ބާރަށް "ބޯޅައެއް" ޖަހަ އެވެ. މަޝްވަރާގެ ބޯޅަ އޮންނަނީ ދެ ކޯޓްގައި ފެނުޖެހި ޖެހި އެވެ.\nމިހާރު ވެސް މިއީ އަނެއްކާވެސް މަޝްވަރާތަކުގެ ވާހަކައިގެ އަޑު ގަދަ ދުވަސްވަރެކެވެ. ޔޫރަޕިއަން ޔޫނިއަންއިން ވަނީ މަޝްވަރާތައް ކުރަން އިންޒާރެއް ވެސް ދީފަ އެވެ. އެކަން ނުކުރުންޏާ އަމަޒު ކުރެވޭ ވަކިވަކި ފިޔަވަޅުތަކެއް އަޅަން ވިސްނނެ ކަމަށް ވެސް ރާއްޖެއާމެދު ހަރުކަށި ގޮތެއް ގެންގުޅޭ އީޔޫއިން ބުނެފައި ވެއެވެ. އެހެންކަމުން ސަރުކާރަށް ވެސް ވަނީ މަޝްވަރާގެ ވާހަކަ ހިފައިގެން ބޭރަށް ނުކުމެ އެ ވާހަކަ ދައްކަން ފާޑަކަށް މަޖުބޫރުވެފައެވެ. މަޝްވަރާކުރަން ބޭނުންވާ ކަމަށައި އެކަން ކުރަން އިސް ނަގައި އުޅޭކަން އެންމެ ކުޑަމިނުން ދައްކަން ވެސް ސަރުކާރަށް ފާޑެއްގެ މަޖުބޫރެއް އެބަވެއެވެ.\nސަރުކާރުން ވަނީ އިދިކޮޅު ޕާޓީތަކާއެކު މަޝްވަރާ ކުރަން އެ ފަރާތްތަކަށް ދައުވަތު ދީފަ އެވެ. ސަރުކާރުން ބުނާ ގޮތުންނަމަ އެ ދައުވަތު މިހާރު 12 ފަހަރަށް ދެވިއްޖެ އެވެ. އެކަމަކު ލިބޭ ދައުވަތާއެކު އެހެންޏާވެސް ހަދާ ގޮތަށް މިފަހަރު ވެސް އިދިކޮޅު ޕާޓީތައް ނުކުތީ ޝަރުތުތަކުގެ "ބޮޑު ފޮތެއް" ހިފައިގެނެވެ. އޭގައި ޝަރުތުތައް ގިނަ އެވެ. މުޅީން ވެސް ސަރުކާރު ޖެހިލުންވާފަދަ އަދި ބޯޖަހާލަން އުނދަގޫ ޝަރުތުތަކެވެ. ކުއްލި ހާލަތު އުވާލައި އެކެއް ފެބުރުއަރީގައި ނެރުނު އަމުރު ތަންފީޒުކުރުމެވެ. ދެން އދ. މެދުވެރިޔަކަށް ހެދުމެވެ. އެއީ މިފަހަރު ގެންގުޅޭ ޝަރުތުތަކެވެ.\nއދ. އެއީ މަޝްވަރާގައި މެދުވެރިޔަކަށް ހަދާކަށް ސަރުކާރަކުން ވެސް ދެކޮޅެއް ނޫނެވެ. އެކަމަކު ސަރުކާރުން ދެކޮޅު ހަދާ ކަމަށް އދ. ބުނެ އެވެ. އެ ދެމެދުގެ ކޮންމެވެސް ހިސާބެއްގައި ކޮންމެވެސް ނުތަނަވަސް ކަމެއް ހިނގާފައި އޮތުމަކީ އެ ގޮތަށް އެ ވާހަކަ ދެކެވެން ޖެހުނު ސަބަބަށް ވެދާނެ އެވެ.\nމީޑީއޭޓަރެއްގެ ރޯލަށް އެހެންނާ މެދުވެރިއެއްގެ ރޯލުގައި އދ. ބައިވެރިކުރަން ސަރުކާރު ރުހިގެން އޮތަސް އިދިކޮޅުން ހިފައިގެން އުޅޭ އެހެން ޝަރުތުތަކާ ސަރުކާރު އޮތީ ރުހިގެނެއް ނޫނެވެ. ބުނަނީ ދެން ހުރި ކަންކަމަކީ ގާނޫނު އަސާސީއާ ހިލާފު ކަމެކޭ އެވެ. އެއަކީ ސަރުކާރަށް ފުއްދައިދެވޭނެ ކަންކަމެއް ނޫނެވެ.\nދެ ފަރާތުން ޝަތުރުތައް ދެކޮޅަށް ޖަހަޖަހާ ތިއްބައި ސިއްރު މަޝްވަރާތަކެއްގެ ވާހަކަ އިއްޔެ މިވަނީ ސަރުކާރުން ފެންމަތިކޮށްފަ އެވެ. ސަރުކާރުން "ސިއްރު" ހާމަކުރީ އިދިކޮޅު ޕާޓީތަކުން ސަރުކާރަށް ފޮނުވި ވަރުގަދަ ސިޓީއެއްގެ ރައްދުގަ އެވެ. އެ ސިޓީގައި އިދިކޮޅު ޕާޓީތަކުން ބުނެފައިވާ ގޮތުގައި އދ. އަށް ޒިޔާރަތްކުރަން އިދިކޮޅުގެ ވަފުދެއް ފުރަނީ އެވެ. އަދި އިދިކޮޅުގެ ޝަރުތުތައް ގަބޫލުކޮށް އދ. މެދުވެރިޔަކަށް ހެދުމުން މަޝްވަރާތަކަށް އިދިކޮޅު ރެޑީއޭ އެވެ.\nސަރުކާގެ ސިޔާސީ މަޝްވަރާގައި އިސްވެ ހުންނަވަނީ ފިޝަރީޒް މިނިސްޓަރު ޑރ. މުހައްމަދު ޝައިނީ އެވެ. އޭނާ ވިދާޅުވި ގޮތުގައި "ފުންނާބު އުސް ބޭރުގެ ބައެއް ބޭފުޅުން" މެދުވެރިކޮށް އިދިކޮޅު އިސްވެރިންނާއި ވަކިވަކިން މަޝްވަރާ ކޮށްފައިވާނެ އެވެ. އެގޮތުން އޭރު އެންމެ ފުޅާކޮށް މަޝްވަރާ ކުރެވުނީ ރައީސް ނަޝީދާއި އެކު އެވެ. ޝައިނީގެ މި އިއުލާނަކީ ހައިރާން ކުރުވި ކަމެކެވެ.\nޝައިނީ ވިދާޅުވި ގޮތުގައި ނަޝީދާއި ސަރުކާރާ ދެ ސިއްރު ވާހަކަތަކެއް ދިޔައީ އިދިކޮޅު ފަރާތްތަކުގެ ހުއްދައާއި އެކުގައި ކަމަށް ނަޝީދު ވިދާޅުވެ އެވެ. ސިއްރު އެ މަޝްވަރާގައި ކަފާލާތުގެ އުސޫލުގެ ތެރެއިން ފަނޑިޔާރުންނާއި އެހެން ކުށްވެރިން ދޫކޮށްލަން ވެސް ހުށަހެޅުއްވެވި އެވެ. އެ މަޝްވަރާތައް ސިއްރު ކުރުމަށް ދެފަރާތް އެއްބަސްވި އެވެ.\nއެގޮތުން ނަޝީދު ހުށަހެޅުއްވި ބައެއް ކަންކަމަށް ސަރުކަރުން އެއްބަސްވެ، ސިޔާސީ ޕާޓީތަކުގެ މަޝްވަރާތައް އެޖެންޑާއަކާއި ހަމައަށް ދެވުނެވެ. އެ ވާހަކަތަކުގައި ސަރުކާރާއި ނަޝީދާއި ދެމެދު ޑޮކިއުމެންޓްތަކެއް ވެސް ބަދަލު ކުރެވުނެވެ. އޭގެ ޗެޓް ލޮގްތައް ހުރި އިރު މަޝްވަރާތައް ސިއްރުން ހިނގިކަން އދ. އާއި އީޔޫއަށް ވެސް އެނގިފައި އޮންނާނެ އެވެ.\nނަޝީދާއި ސަރުކާރާ ދެމެދު ސިއްރު މަޝްވަރާއެއް ކުރުން މިއީ ކޮންކަހަލަ ވާހަކައެއް ހެއްޔެވެ؟\nޝައިނީގެ އިއުލާނާއެކު އިދިކޮޅު ޕާޓީތައް ވަނީ ރުޅިގަދަވެފައެވެ. އެކޮޅުން ބުނަނީ އެއީ ސިއްރު ބައްދަލުވުންތަކެއް ނޫނޭ އެވެ. ނަމަވެސް މަޝްވަރާތަކެއް ކުރެވުނުކަން އެ ޕާޓީތަކުން ޔަގީންކޮށްދެ އެވެ. އެއީ އެކަމަކު ސަރުކާރާއެކު ކުރި މަޝްވަރާތަކެއް ކަމަށް ޕާޓީތަކުން ނުދެ އެވެ. އެއީ ތިންވަނަ ފަރާތަކާ ކުރެވުނު މަޝްވަރާތަކެއް ކަމަށް ޕާޓީތަކުން ދެކެވެ.\nއެކަމަކު ޝައިނީ އެހެން ވިދާޅުވުމާ ހަމައަށް އިދިކޮޅުން ވެސް ސަރުކާރުން ވެސް އަދި ނަޝީދު ވެސް އެއްޗެއް ވިދާޅެއް ނުވެއެވެ. އެކަމަކު އެއީ ސިއްރު މަޝްވަރާތަކަށް ނުވަނީ ކީއްވެގެން ހެއްޔެވެ؟ އެއީ ސަރުކާރާއެކު ކުރި މަޝްވަރާތަކެއް ކަމަށް ނުވަނީ ކީއްވެގެން ހެއްޔެވެ؟ ނަޝީދާ ހަމައިން އެއީ ތިން ވަނަ ފަރަތާކަށްވާ ގޮތަކީ ކޮބައި ހެއްޔެވެ؟\nއެމްޑީޕީގެ ޗެއާޕާސަން ހަސަން ލަތީފު ވިދާޅުވި ގޮތުގައި ރައީސް ނަޝީދާ މަޝްވަރާކޮށްފައިވަނީ ތިންވަނަ ފަރާތެއް މެދުވެރިކޮށްގެނެވެ. އެކަން އިދިކޮޅު އެހެން ލީޑަރުންނަށް ވެސް އެނގިވަޑައިގަންނަވަ އެވެ. ޕާޓީތަކުން އެއްބަސްވާ ކަމެއް މެނުވީ ލީޑަރުން ނުކުރައްވާނެ އެވެ. އެއީ ސިއްރު ބައްދަލުވުމެއް ނޫނެވެ. ޝައިނީގެ އިއުލާނަށް ރުޅިގަދަވި ޕާޓީތަކުން ދެއްކި ވާހަކައާ މި ވާހަކަތަކަށް ކެވެއްޔެއް ނުޖެހެ އެވެ.\n"ރައީސް ނަޝީދަށް ތިންވަނަ ފަރާތަކުން ގުޅާފައި ކޮންފިޑެންޝަލް ވާހަކަތަކެއް ބޭއްވުމަށް އެދުނީ، ރައީސް ނަޝީދު އަމަލު ކުރެއްވި ގޮތަކީ ތިންވަނަ ފަރާތާ ދެއްކި ވާހަކަތައް އެހެން ސިޔާސީ ލީޑަރުންނާ ހިއްސާ ކުރައްވައި މަޝްވަރާ ކުރެއްވީ،" ހަސަން ވިދާޅުވި އެވެ.\nހަސަން ވިދާޅުވި ގޮތުގައި ޝައިނީގެ ވާހަކަ ހުރީ އިދިކޮޅު ލީޑަރުންގެ މެދުގައި މައްސަލަ ޖެހިފައިވާކަން ދޭހަވާ ގޮތަކަށެވެ. އެކަން އޭނާ ކުށްވެރި ކުރައްވަ އެވެ. ހަސަން ވިދާޅުވާ ގޮތުގައި އިދިކޮޅު ލީޑަރުންގެ މެދުގައި އެއްވެސް މައްސަލައެއް ނެތެވެ.\nއެއާ ހިލާފަށް ޕާޓީތަކުގެ މަޝްވަރާތައް ފެށިފައިނުވަނީ ލީޑަރުން އެއްބަސްވެ ވަޑައިގަންނަވާ ގޮތާއި ސަރުކާރުން ބޭނުންވާ ގޮތާ ފުށު އަރާތީ އެވެ. ސަރުކާރުން ބޭނުންވާ ގޮތް ގުޅިފައިވާ ޕާޓީތަކަށް އެއްބަހެއް ނުވެވެއެވެ. ހަމަ އެގޮތަށް އިދިކޮޅު ބޭނުންވާ ގޮތް ސަރުކާރަކަށް ހަޖަމެއް ނުވެއެވެ.\nބައިވަރު ވާހަކަ އަންނާނެ އެވެ. ކޮންމެ ވާހަކައެއް ދެކެވުނަސް އެނގިގެންދިޔަ ކަމަކީ "ސިއްރުން" މުއާމަލާތްތަކެއް ކުރެވި އެއްބަސްވުންތަކެއްވުމަށް މަސައްކަތްކޮށްފައިވާ ކަމެވެ. ހުށަހެޅުންތަކެއް ހުށަހަޅާފައިވާ ކަމެވެ. އެކަމަކު އެގޮތަށް ވެސް އެއް ގަލަކަށް ދެ ފަރާތަށް އެރޭ ވަރު ނުވީ އެވެ.\nއެއްގަލަކަށް ނޭރި، "ސިއްރު" ވާހަކަތައް ހާމަކުރުން އިދިކޮޅުން ސިފަކުރީ އެއީ ޕާޓީތައް ބައިބައިކޮށްލުމަށް ކުރި ކަމެއްގެ ގޮތުގަ އެވެ. އެކަމަކު ސަރުކާރުން ބުނަނީ އެކަން ސިއްރުކޮށްފައި ބޭއްވުމަށް ސަރުކާރާއި އިދިކޮޅާ ދެމެދުވީ އެއްބަސްވުން އުވާލީ އިދިކޮޅު ކަމަށެވެ. އެއްބަސްވުމާ ހިލާފަށް އިދިކޮޅު ޕާޓީތަކުން ނޫސްވެރިންގެ ބައްދަލުވުމެއްގައި މަޝްވަރާތަކަށް ޝަރުތުތައް ކަނޑައަޅައި ވާހަކަ ދައްކައި ސިއްރުތަކެއް ހާމަ ކުރީ އެވެ.\nއިދިކޮޅު ޕާޓީތަކުން ރައީސް އަބްދުﷲ ޔާމީނަށް ފޮނުއްވި ހުޅުވިފައިވާ ސިޓީގެ ރައްދެއްގެ ގޮތުން "ސިއްރު" ބައްދަލުވުމުގެ މައުލޫމާތު ސަރުކާރުން "ފަޅާއަރުވާލާފައި" މަޝްވަރާތަކުގެ މަސައްކަތް އަނެއްކާވެސް އާ "ގޯޅިއަކަށް" މިވަނީ ވައްދާފަ އެވެ. މި "ގޯޅި" ނިމޭނީ ކިހާ ހިސާބަކުން ކަމެއް ބުނަން ނޭނގެ އެވެ. އެނގޭހާވެސް އެއްޗަކީ މި މަޝްވަރާއަކީ ކުރަން ފަސޭހަ މަޝްވަރާއެއް ނޫން ކަމެވެ. އެއް ގަލަށް އެރޭނެ ހާލަތެއް ނެތް ކަމެވެ.\nސިޔާސީ ޕާޓީތަކުގެ މަޝްވަރާތައް އިދިކޮޅު ފަރާތްތައް\nކޯލިޝަންގައި ގޮތެއް ނުނިމި "ގަޑުބަޑު" ވަނީ!\nމުގުލުގައި ހުންނަވައިގެން ނަޝީދުގެ މިސްރާބު ކޮން ދިމާލަކަށް؟


Haasnuvaasheve. marah thelhenee eve.\nހާސްނުވާށެވެ. މަރަށް ތެޅެނީއެވެ.\nއިންތިހާބުގެ ފަހު ދުވަސްވަރު ގޮތްތަކެއް އެބަ ނިންމާ\nކ. މާލެ 31 މާރޗް 2019 | އާދީއްތަ 18:57 20,295\nސުޕްރީމް ކޯޓުގެ ފަނޑިޔާރުން: ސުޕްރީމް ކޯޓުގެ ނިންމުމަކީ އެންމެ ފަހުގެ ނިޔާ - މުހައްމަދު ޝަރުހާން\nފެނުން މައްޗަށް ފަހު ބޮކި ދޫކޮށްފައި އަޑިއަށް ދަނީއެވެ. ގެނބެނީއެވެ. ހަތަރެސް ފައިގައި އޮތީ ބަރު އެލުވާފައެވެ. އެއީ އޭނާ އަމިއްލައަށް މެހުނު ކަސްތޮޅެކެވެ. ސަލާމަތުގެ އަތެއް ދިއްކޮށްލާނެ ޔާރެއް ނެތެވެ. ސަބަބަކީ އެ ހާލަތުގައި ގޯސް ހަދަން އުޅޭތީއެވެ. ނުބައި ކަމަކަށް ހުށަހެޅި ގަންނާތީއެވެ. ވިޔާނުދާ ކަމާއި ނުލަފާކަން އެ ހާލަތުގައި ދައްކަމުންދާތީ، ރައްކާތެރި ކަމެއް ދޭނީ ކާކުތޯއެވެ؟\nމުގުރު ޖަހައި އިންސާފޭ ބުނެ، ފުލުފުލުގައި "ފަޓާސްބަރި"ހެން ނިންމާ ކަންތައްތަކާ ގުޅިގެން ބައެއް މީހުން ދައްކަމުން ދަނީ އެ ވާހަކައެވެ. އެއީ އިންސާފު ނޫން ކަމަށެވެ. ހައްގުގެ މަގުގައި ނިންމާ ކަންތައްތަކެއް ނޫން ކަމަށް މީހުން އެބަ ބުނެއެވެ. އިންތިހާބީ މޫސުމަކާ ދިމާކޮށް، ތިލަފަތް ހަމަހަމަ ގޮތަކަށް އިންސާފު ގާއިމު ކުރާނީ އެގޮތަށް ނޫން ކަމަށް ކަތުން އެބަ ކިޔައެވެ. ސަބަބަކީ ޝައްކެތް ނެތް މިންވަރަކަށް އެންމެންނަށް އެނގެން ހުރި މުޖިރިމަކު، ކަސްތޮޅުން މޮހެލުމުންނެވެ. ބާރުވެރިކަމާއި އަނިޔާވެރިކަމުގައި އެއް ކުރި ނޫޓުތައް އިންތިހާބުގެ ކޮއްޓަށް ދޫކޮށްލުމުންނެވެ. އަވަސް ވެގެން ނިންމާ އެފަދަ ނިންމުންތަކަށް ނަންތައް ވެސް ބަޔަކު ދަނީ ދެމުންނެވެ.\nއެއް ބަޔަކު ބުނަމުންދަނީ އެއީ މަރަށް ތެޅެނީ ކަމަށެވެ. ގޮތް ހުސްވީ ކަމެކެވެ. އަރަން ހުރި ގޮޅި ހުސްވީ ކަމަށެވެ. ސަބަބަކީ އަނިޔާވެރިއެއްގެ ނިމުން ގެނައީ، ރައްޔިތުން ކަމަށާއި އެ ރައްޔިތުން އަނެއްކާ ވެސް ބޮޑު ނިންމުމަކަށް ފެންބޮވައިގެންފައި ވާތީ، އެކަމުގެ ބިރަށް ބަޔަކު "ތަރަތަރަ"ލަނީ ކަމަށެވެ. މަޖިލީހުގެ ތަޅުން ދޮވެލުމަށް ނަގާ ވޯޓަށް ކުޑަތަންވަމުންދާ ދަނޑިވަޅުގައި ބަޔަކަށް އަސަރު ކުރާނެ ކަމަށް އެބަ ބުނެއެވެ. ވާޖިބާއި މަސްއޫލިއްޔަތާއި ޒިންމާ އެއްކައިރިކޮށް، ނޫޓަށް ހެއްލުނު މުއައްސަސާތަކުގެ ވެރިން އެ ވޯޓަށް ބިރު ގަންނާނެ ކަމަށް ވެސް އެބަ ކިޔައެވެ.\nފަހު ނޭވާގައި ސަލާމަތްވުމަށް "މަރަށް ތެޅޭ" ބަޔަކު، އެ ބައިމީހުންގެ އައުވާނުންނަށް މަދަދުވެރިވުމަށް ގޮތް ތަކެއް ނިންމަމުންދާ ކަމަށާއި އެކަމަށް ސަމާލުކަން ނުދިނުމަށް ވެސް އެއް ބަޔަކު އެބަ ކިޔައެވެ. ފަސް ކުރާށޭ ބުންޏަސް، ފަހަތަަށް ނުޖެހޭށެވެ. ލަސްކުރާށޭ ބުންޏަސް، ކަނުލާނެ ކަމެއް ނެތެވެ. ގޮތް ހުސްވެގެން ތެޅުނު ވަރަކަށް ހުޅުބުދާނީ ނުލަފާ ރޭވުންތައް ރާވާ މީހުންގެ ގައިންނެވެ. ތެޅިފޮޅުނު ވަރަކަށް އަމިއްލަ ކަރަށް މެހުނު މަޅި ބާރު ވެސް ވާނެ ކަމަށް އެބަ ބުނެއެވެ. ސަލާމަތް ވާނެ ކަމަށް ހީކޮށް، ކިތަންމެ ވަރަކަށް މުގުރުން ޖަހައި ނިޔާ އިއްވިޔަސް، އެބައި މީހުންނަށް ސަލާމަތުގެ އައްސޭރިއެއް ނުފެންނާނެއެވެ.\nއަބަދުވެސް ފަހު ނިންމުން ނިންމަނީ ރައްޔިތުންނެވެ. އަނިޔާވެރިކަން ފަތަހަ ކުރި ގޮތަށް، ކޮރަޕްޝަންގެ މޫތައް ފަނޑިޔާރުގެއިން މުހެލަން ގޮތް ނިންމާނީ ވެސް ރައްޔިތުންނެވެ. އިންސާފު ގާއިމު ކުރުމުގެ ފުރިހަމަ ބާރު ރައްޔިތުން ލިބޭނީ ހޮނިހިރު ދުވަހު ނަގާ ވޯޓާއެކުގައެވެ. މުއައްސަސާތަކުގައި އަށަގެންފައިވާ ކޮރަޕްޝަނާއި ފަސާދަ ފޮހެލެވޭނީ އެ ނިޔަތް އޮތް ބަޔަކު މަޖިލީހަށް އިންތިހާބުކޮށްގެންނެވެ. ހާލަތު ބަދަލު ކުރާނީ ރައްޔިތުން ވެސް އެ ނިޔަތް އޮތް ނަމައެވެ.


Gina thanthanun fupamey falhagen gosfa hurikamah buni dhen libuny fahu call\nގިނަ ތަންތަނުން ފުއްޕާމޭ ފަޅައިގެން ގޮސްފަވާކަމަށް ބުނި، ދެން ލިބުނީ އެންމެ ފަހު ކޯލް\nކޮވިޑަށް ޕޮޒިޓިވްވުމާއިއެކު ކަރުން ލޭ އަންނަވަރަށް ކެއްސި\nމާލެ ގެނާފަހުން ފިރިމީހާއާއި، އާއިލާއަށްވެސް ސާމިއާ އާއި ބައްދަލުވީ ނިޔާވިފަހުން\nސިޒޭރިއަންއަށްފަހު ދަރިފުޅު ނާސަރީއަށް، ސަމީއާ ވެންޓިލޭޓަރަށް\n12 ޖޫން 2021 - 23:29:16\nފ. ނިލަންދޫއަށް އުފަން، މޯނިންގްސަން އުމުރުން 25 އަަހަރުގެ ސަމީއާ އަހްމަދު، ޒަވާޖީ ހަޔާތެއް ފެށީ 2019 ވަނަ އަހަރުގެ ޑިސެމްބަރު މަހުގެ ތެރޭގައެެވެ. އެއަށް ފަހު އެ ހަޔާތައް އިތުރު އުފާވެރިކަމެއް ގެނުވީ ސަމިއާ ފުރަތަަމަ ދަރިފުޅަށް ބަލިވެއިން ކަން އެނގުނު ހިސާބުންނެވެ. އެހެންނަމަވެސް ސަމިއާގެ ހަޔާތައް ކަޅުކަން ވެރިވީ ކުއްލިއަކަށް ބްލީޑްވާން ފެށުމުން ޑޮކްޓަރަށް ދެއްކި ހިސާބުންނެވެ.\nއާއިލާއަށް ކުރިމަތިވި ކުއްލި ހިތްދަތި ކަމުގެ ވާހަކަ "ސީއެންއެމް"އާއި ހިއްސާކުރަމުން ސަމީއާގެ ބޭބެ ހަބީބު ބުނިގޮތުން ސަމީއާ ބްލީޑްވާތީ ރަށުގެ ޑޮކްޓަރަށް ދެއްކުމުން ލަފާދިނީ މާލެ ދިޔުމަށެވެ. އެެހެންކަމުން ދެން ދިޔައީ މާލެ އެެވެ. މާލޭ ހޮސްޕިޓަލެއްގައި އެޑްމިޓްކޮށްގެން ފަރުވާ ހޯދުމަށް ފަހު ރަނގަޅުވުމުން ދޫކޮށްލި އެެވެ. އެއަށް ފަހު ރަށަށް ދިޔައިރު ރޯގާގެ އަލާމަތްތައް ހުރުމާއި ގަދައަށް ކެއްސާތީއާ އެކު ރަށު ހޮސްޕިޓަލުގައި އެޑްމިޓްކޮށް ކޮވިޑް ޓެސްޓް ހެދިކަމަށް ސަމީއާގެ ބޭބެ ބުނެއެވެ.\n"ރަށަށް ދިޔައިރު ވެސް އަނެއްހެން ރޯގާ ޖެހިފަހުރީ ދެން، ރަށަށް ގޮސްފައި ޓެސްޓުކުރީ ބަލިވެގެން، މާބޮޑަށް ކެއްސާފައި އުނދަގޫވާތީ އެޑްމިޓްކޮށްފައި އޭރު ޓެސްޓު ހެދީ. އޭރު ކަރަންޓީންގައި ހުރީ، ދެން ޓެސްޓުކުރި އިރު ކޮވިޑަށް ޕޮޒިޓިވް. ދެން އޭގެ ފަހުން އަނެއްކާ ދޫކޮށްލާފައި އޭރު ވެސް ވަރަށް ކެއްސާ، ހަމަ ކަރުން ލޭ އަންނަ ވަރަށް ކެއްސި" ސަމިއާގެ ބޭބެ ހަބީބު ކިޔައިދިނެވެ.\nސަމީއާގެ ބޭބެ ކިޔައިދިންގޮތުން އެއީ މެއި މަހުގެ ފަހުކޮޅު ހިސާބެވެ. އޭރު ވަރަށް ބޮޑަށް ކެއްސާ، އުނދަގޫވާން ފެށުމުން ރަށު ހޮސްޕިޓަލުގައި އެޑްމިޓްކުރިކަމަށާއި ފަހުން ނޭވާ ލާން ވެސް އުނދަގޫވާން ފެށި އެވެ. ސަމީއާ ރަށު ހޮސްޕިޓަލުގައި އެޑްމިޓްކުރީ މެއި މަހުގެ 28 ވަނަ ދުވަހު އެވެ. ނޭވާލާން އުަނދަގޫވާން ފެށުމުން ހަމަ އެދުވަހު މާލެ ފޮނުވާލި އެވެ. މާލެ އާދެވުނީ އެދުވަހު އިރުއޮށްސޭކަށް ހާއިރު ކަމަށާއި މާލެ ގެނެވުމާއެކު ހުުޅުމާލެ މެޑިކަލް ފެސިލިޓީގެ އައިސީޔޫގައި ސަމިއާއަށް ފަރުވާދޭން ފެށިކަމަށް ބޭބެ ބުނެއެވެ.\n" ދެން ފަތިހުގައި އެކޮޅުން ބުނީ، ވެންޓިލޭޓަރަށް ލާންށޭ ޖެހޭނީ. ދެން އެރޭ ފަތިހު ވެންޓިލޭޓަރަށްލީ ލާފައި އަނެއް ދުވަހު މެންދުރެއްހާއިރު، ދަރުމަވަންތައަށް ބަދަލުކުރީ. ދަރުމަވަންތައަށް ބަދަލުކުރި ގޮތަށް ސިޒޭރިއަން ހެދި. ދެން ހަަމަ އޭގެފަހުން ވެންޓިލޭޓަރަށް ލާފައި އޮތީ. ނިޔާވުމާ ހަމަޔަށްވެސް ވެންޓިލޭޓަރުގަ އޮތީ،" ސަމީއާގެ ބޭބެ\nބޭބެ ކިޔާދިންގޮތުން ވެންޓިލޭޓަރަށް ލީއިރުވެސް ސަމީއާ އެހާ ސީރީޔަސްއެއް ނޫނެވެ. އޮކްސިޖަންވެސް އެހާ ދަށް ނޫން ކަމަށާއި، ބައެއް ދުވަސް ދުވަހު ދަށްވެ ރަނގަޅުވެލާފައި އަނެއް ދުވަހު ދަށްވެލާފައި، ހުރެދާނެ ކަމަށް ބޭބެ ބުނެއެވެ. އޭގެފަހުން އިއްޔެއަކީ ކޮއްކޮ ސަމީއާ ވަރަށް ރަނގަޅު ކަމަށް ޑޮކްޓަރު ބުނި ދުވަހެއް ކަމަށް އޭނާގެ ބޭބެ ބުނެ އެވެ. އޭގެފަހުން ވަރަށް ރަނގަޅަށް އޮތުމަށް ފަހު ސަމިއާގެ ހިތް ހުއްޓުނީ ކުއްލިއަކަށް ރޭ 10:15 ހާއިރު ކަމަށް ބޭބެ ބުނެއެވެ.\n" ރޭގަ ވެސް މައުލޫމާތު ދެއްވީ ފުއްޕާމޭ ވައި ލީކުވާކަމަށް. އެ ވައިތައް ސާމިއާ ހަށިގަނޑުން ބޭރުކުރަން މަސައްކަތް ކުރި ވާހަކަ ވިދާޅުވި" - ސަމިއާގެ ބޭބެ\nސަމީއާ ބޭބެ ބުނީ ސާމިއާ މަރުވި ދުވަހުގެ ހެނދުނު ޑޮކްޓަރު ގުޅުއްވާފައި ވައި ލީކްވާތަނެއް ކެމެރާ ލައްވައިގެން ބަލައި ލީކުވާ ތަނަކަށް ހަށިގަނޑުން ލޭ ނަގައިގެން އެޅުމުން އާއްމުގޮތެއްގައި ބެނދޭނެ ކަމަށް ވިދާޅުވި ކަަމަށާއި، އެހެންނަމަވެސް ކެމެރާ ލައްވައިގެން ބެލިއިރު ވަރަށް ބޮޑަށް ފުއްޕާމޭ ފަޅައިގެންގޮސްފައިވާ ކަމަށް ޑޮކްޓަރު މައުލޫމާތު ދެއްވި ކަމަށް ހަބީބު ވިދާޅުވިއެވެ.\n"ޑޮކްޓަރު ވިދާޅުވީ، އެބަހުއްޓޭ ވަރަށް ބޮޑަށް ވަރަށް ގިނަ ތަންތަނުން ފުއްޕާމޭ ފަޅައިގެން ގޮސްފައި. އެންމެ ތަނަކުން ނޫނޭ ވަރަށް ގިނަ ތަންތަނުން ފަޅައިގެންގޮސް ވަަރަށް ލީކުވޭ އޭ. އެތަންތަނަށް ހަށިގަނޑުން ލޭ ނަގައިގެން އެޅުމުން ވެސް އެތަންތަނެއް ނުއެއް ބެދެޔޭ. ތިމަންނަމެންނަށް ދެވޭނެ އެންމެ މެކްސިމް ޓްރީޓްމެންޓް އެއޮތީ ދެވިފައޭ. ދެން އިތުރަކަށް ދެވޭނެ ޓްރީޓްމެންޓެއް ނެތޭ،" ޑޮކްޓަރުންނާ ހަވާލާދީ ހަބީބު ކިޔައިދިނެވެ.\nހަބީބު ބުނީ ސަމީއާ ސަލާމަތްކުރެވޭތޯ ޑޮކްޓަރުން ވަރަށް މަސައްކަތް ކުރިކަމަށާއި އެހެންނަމަވެސް ފުއްޕާމޭ ފަޅައިގެން ގޮސްފައި ހުރި ތަންތަނަށް ލޭ އެޅުމުން ވެސް އެތަންތަން ނުބެދޭތީ ދެން ދެވޭނެ ފަރުވާއެއް ނެތް ކަމަށް ޑޮކްޓަރު ވިދާޅުވި ކަމަށެވެ. ޑޮކްޓަރު އުންމީދު ކަނޑާލާ، ފޯނުކޯލް ބޭއްވިތާ އިރުކޮޅެއް ނުވެ، އެ ރޭ 12:45 ހާއިރު ސަމީއާގެ ހިތްހުއްޓި ނިޔާވި ކަމުގެ ފޯން ކޯލް ޑޮކްޓަރުގެ ފަރާތުން ލިބުނު ކަމަށް ހަބީބު ބުނެއެވެ.\nވެންޓިލޭޓަރުގައި 15 ދުވަސް ހޭދަކުރުމަށް ފަހު ސަމިއާ އޭނާގެ އެންމެ ފަހުގެ ނޭވާ ދޫކުރިއިރު، ވެންޓިލޭޓަރަށް ލުމުގެ ކުރިން އޭނާގެ އަލަތު ދަރިފުޅު ވަނީ ސިޒޭރިއަން ހައްދައިގެން ނަގާފައެވެ. ސަމީއާ ދުނިޔެ ދޫކުރީ ފިރިމީހާ އާއި އާއިލާގެ އެކަކުވެސް ލޮލަށް ފެނިލުމުގެ ފުރުސަތު ނުލިބިއެވެ.\nކޮވިޑަށް ޕޮޒިޓިވްވެފައިވުމާ އެކު މެއި 28 ވަނަ ދުވަހު ފެސިލިޓީއަށް ގެންގޮސް އައިސީޔޫގައި ފަރުވާ ދޭން ފެށި ފަހުން އާއިލާގެ މީހަކަށްވެސް އަދި ފިރިމީހާއަށް ވެސް ސަމީއާ ފެނިލުމުގެ އަދި ވާހަކަ ދައްކާލުމުގެ ފުރުސަތެއް ވެސް ނުލިބެ އެވެ. ސިޒޭރިއަން ހަދައިގެން ދަރިފުޅު ނަގާ، ވަގުތުން ނާސަރީއަށް ގެންދެވުނު އިރު، ސަމިއާ ލެވުނީ ވެންޓިލޭޓަރަށެވެ.\nދަރިފުޅު ނާސަރީގައި އޮތުމުގެ ސަބަބުން އާއިލާއަށް ވެސް އަދި ސަމީއާގެ ފިރިމީހާއަށް ވެސް އެ ތުއްތު ދަރިފުޅުވެސް އަދި ފެނިފައެއް ނުވެއެވެ. އެހެން ނަމަވެސް އެ ތުއްތު ދަރިފުޅު ނާސަރީން މާދަމާ ވޯޑަށް ބަދަލުކުރާނެކަން އާއިލާއަށް އަންގާފައިވާ ކަމަށް ހަބީބު ބުނެއެވެ.\nސަމީއާގެ ބޭބެ ހަބީބު ސީއެންއެމްއާ މިވާހަަކަތައް ހިއްސާކުރީ ފުން ހިތާމައާ އެކުއެވެ. އާއިލާއަށް ލިބުނު ފުން ހިތާމާގެ މިވަގުތުވެސް ސަމިއާގެ ފިރިމީހާވެސް ދައްކަމުންދަނީ ވަރުގަދަ ހިތްވަރެއްކަން ހަބީބު ފާހަގަކުރި އެވެ.\nސީއެންއެމްއިން އެދެނީ އާއިލާއަށް ކެތްތެރިކަން ދެއްވާ، ސަމީއާގެ ފުރާނައަށް ދާއިމީ ސުވަރުގެ މިންވަރުކޮށްދެއްވުމެވެ.


Japan Ah Ai Bin Helumehgai3Meehun Maru Vejje\nޖަޕާނަށް އައި ބިންހެލުމެއްގައި3މީހުން މަރުވެއްޖެ\n1 މަސް,2ދުވަސް, 11 ގަޑި, 17 މިނެޓް, 25 ސިކުންތު ކުރިން 490ފަތޯނާ ފާއިޒް\nޖަޕާނުގެ އޮސާކާ ސިޓީއަށް އައި ބިންހެލުމެއްގެ ތިން މީހުން މަރުވެ، 200އަށް ވުރެ ގިނަ މީހުން ޒަހަމްވެއްޖެއެވެ.\nމި ބިންހެލުން އައިސްފައިވަނީ، 6.1 މެގްނިޓިއުޑްގެ ބާރު މިނުގައެވެ. ބިންހެލުމާއި ގުޅިގެން ސުނާމީ އިންޒާރެއް ދީފައެއް ނުވެއެވެ. އެހެންނަމަވެސް އޮސާކާ ސިޓީގެ އެއްލަކަ ހަތްދިހަހާސް ގެއަކުން ކަރަންޓްގެ ޚިދުމަތް މެދުކެނޑިގެން ދިޔައިރު، އެއްލައްކަ ގެއަކަށްގޭހާއި ފެނުގެ ޙިދުމަތް ވަނީ ކެނޑިފައެވެ.\nޖަޕާނުގެ ލޯކަލް މީޑިއާއެއް ކަމަށްވާ އެންއެޗްކޭއިން ރިޕޯޓް ކޮށްފައިވާ ގޮތުގައި ބިންހެލުމާއި ގުޅިގެން 700 މީހުން ވަނީ ރައްކާތެރި ހިސާބުތަކަށް ބަދަލު ކޮށްފައެވެ. އަދި އޮސާކާ ސިޓީގެ ޓްރެއިން ދަތުރުތަކާއި، ބައެއް ފްލައިޓްތައްވެސް މެދުކަނޑާލާފައިވާ ކަމަށް ރިޕޯޓް ކޮށްފައިވެއެވެ.\nޖަޕާނުގެ މީޓިއޮރޮލޮޖީ އެޖެންސީއިން ވަނީ ކުރިއަށް އޮތް ދުވަސްތަކުގައި ބާރު ގަދަ ބިންހެލުންތަކެއް އެޤައުމުގެ އެކި ސަރަޙައްދުތަކަށް އައުމުގެ ފުރުސަތު ބޮޑު ކަމަށް ބުނެފައެވެ. މީގެ އިތުރުން މިދުވަސްވަރު ބޯކޮށް ވާރޭ ވެހުމާއި، ބިންގަނޑު ކަނޑައިގެން ދިޔުމުގެ ހާދިސާތަކެއް ހިނގާފާނެ ކަމަށްވެސް ޖަޕާނުގެ މީޓިއޮރޮލޮޖީއިން ވަނީ ލަފާ ކޮށްފައެވެ.\n5 ގަޑި ކުރިން 45 0\n4 ދުވަސް ކުރިން 16 0


Curfew uvaalaifi, kurin dhin irushaadhuthah fenah!? - 247.mv\n07:46 PM, Saturday 17, April 2021\nކާފިއު އުވާލައިފި، ކުރިން ދިން އިރުޝާދުތައް ފެނަށް!؟\nHulhukolhu 03:54 AM, Friday 02, April 2021\nކޮވިޑް19ގެ ނުރައްކާތެރި ބަލިމަޑުކަމުގައި ޖެހި ހަނާވަމުން ދިޔަ ދިވެހި ރައްޔިތުންނަށް ހަމަ ގައިމުވެސް، މި ބުރާސްފަތި ދުވަސް ވެގެންދާނީ ފިސާރި ފިލާވަޅުތަކެއް ނަގައިދިން ދުވަހަކަށެވެ. ސަބަބެއް ނެތިއެއް ނޫނެވެ. މުޅި ދުނިޔެ އެ ވަބާއެއްގައި ޖެހި، ގައުމުތައް ވާނުވާ ނޭނގޭ ހާލަތަށް ތިރިވެގެން ދިޔަ މުސީބާތް އަދިވެސް ހުއްޓުމެއްނެތި ފެތުރެމުން ދަނީއެވެ. ވަކި ގައުމެއް ބަލާފައެއް ނޫނެވެ. އެހެން ނަމަވެސް، ބޭގަރާރުކަމެއްގެ ތެރޭގައި ތިބި ދިވެހި ރައްޔިތުންނަށް، މި ބުރާސްފަތި ވެގެން މިދިޔައީ ކޮވިޑާއި ސިޔާސީ ކަންކަމާ ގުޅުވައިގެން ދައްކަމުން އަންނަ "ތޯތޯވާހަކަތަކަށް" ބާރު ލިބިދޭ އެތަކެއް ވާހަކަތަކެއް ބުނެދިންދުވަހަކަށެވެ.\nކޮވިޑާގުޅިގެން ރާއްޖެ އެންމެ ފުރަތަމަ ލޮކްޑައުނަކަށް ދިޔައީ، 2020 ވަނަ އަހަރުގެ އޭޕްރިލް މަހުގެ 15 ވަނަ ދުވަހުއެވެ. އެއީ ރާއްޖޭން ފުރަތަމަ ފަހަރަށް ރައްޔިތަކު ކޮވިޑަށް ފައްސިވި ދުވަހެވެ. އާންމު ސިއްހަތު ރައްކާތެރިކުރުމުގެ ގާނޫނުގެ 34 ވަނަ މާއްދާގެ ދަށުން، ޑިރެކްޓަރ ޖެނެރަލް ޕަބްލިކް ހެލްތަށް ލިބިދޭ ބާރުގެ ދަށުން، 12 މާރޗް 2020 ވަނަ ދުވަހު، މުޅިރާއްޖެއަށް "އާންމު ސިއްހަތުގެ ކުއްލި ނުރައްކަލުގެ ހާލަތު" އިއުލާނުކޮށް، ރައްޔިތުން ފުރަބަންދެއްގެ ތެރޭގައި ބައިތިބައިގެން، ވިސްނައިދިނީ ކޮވިޑް ފެތުރުން ހުއްޓުވޭން އޮތީ އެގޮތުގެ މަތީން ކަމަށެވެ. ދުނިޔޭގެ ގިނަ ގައުމުތަކުގެ ހާލަތަކީވެސް މިއެވެ. ބައެއްފަހަރު ފިޔަވަޅުތައް ލުއިކޮށްލާނެއެވެ. އަނެއްބައި ފަހަރު، ފިޔަވަޅުތައް ހަރުކަށިކުރިކުރީނުން، ނޭވާ ނުލެވޭވަރު ވެސް ކޮށްލައެވެ. ނަމަވެސް، މިފަދަ ބިރުވެރި ނާމާން ހާލަތުގައިވެސް، ރައްޔިތުންނަށް ފެނިގެންދިޔަ މަންޒަރުތަކުގެ ތެރޭގައި، ސިޔާސީ ބޭފުޅުން ބޭނުންފުޅުވީމައި، އެ ދާން ބޭނުންވާ ތަނަކަށް ގޮސް، އެކުރާން ބޭނުންވާ ކަމެއްކޮށް، އެފަރާތްތަކުގެ ކަންކަން ފުއްދަމުން ދިޔަމަންޒަރެވެ. އެހެނަސް، އެބޭފުޅުންނަށް ކޮވިޑް19 ހަމަލާ ނުދެނީއެވެ. މިފަދަ މަންޒަރުތައް ފެންނަ ހާލަތުގައިވެސް ރައްޔިތުން ތިބޭން ޖެހެނީ ތުންފިއްތާލައިގެން ކުދިކިޔާލަކިޔާލައެވެ. އެހެނީ، ސިޔާސީ ފަރާތްތަކާ ކައިރި ނުވިޔަސް، މިކޮވިޑަކީ އާންމު ރައްޔިތުންނާއި ނިކަން ދޯޅު، އަދި އާންމުން ތަންތަނަށް ވަރަށް ފޯރިހުންނަށް ވައިރަހަކަށްވާތީއޭ ކިޔައެވެ.\nދުވަސްތައް ފާއިތުވަމުންގޮސް، އެއްކަލަ ފުރަބަންދަށް ފަހު، ރައްޔިތުން ކޮވިޑާގުޅޭ ތަފާތު މަރުޙަލާތައް ތަޖްރިބާކޮށްކޮށް ތިއްބައި އެޗްޕީއޭއިން އަޅަމުން އަންނަ ރައްކާތެރިކަމުގެ ހަރުދަނާ ފިޔަވަޅުތަކަށް އަހަރެއް ވަނީއެވެ. ހިތްދަތި، އަދި އެހާމެ ދަތިހާލެއް ރައްޔިތުން ތަޙައްމަލުކުރާން ޖެހުނު ލޮކްޑައުންގެ އަހަރީ ދުވަސް ހަމަ ޔަގީނުންވެސް، ދިވެހި ރައްޔިތުން ފާހަގަކުރާނެއެވެ.\nކަމާގުޅޭ މުއައްސަސާތަކުން ބޮޑެތި ޚަރަދުތައްކޮށްގެން، ކޮންމެ ދުވަހަކު މައުލޫމާތުދޭ ބައްދަލުވުންތައް ބާއްވައި، ކޮވިޑްގެ ބިރުވެރިކަމާއި، ރައްޔިތުން އެއިން ރައްކާތެރިވުމަށް ކުރާންވީ ކަންތައްތަކާއި، "ގުދު ފަތިކުރުމަށް" އެންމެން އަތުގުޅާލައި، ފަރުދީ ޒިންމާނަގަން ގޮވާލައި ދެމުންދިޔަ އިރުޝާދުތައް ހަމަ އަދިވެސް ތާޒާކަންމަތީ ކަންފަތުގައި ހަރުލާފައި ހުންނާނެއެވެ. ފައްސިވާ އަދަދު ކުޑަކޮށް މައްޗަށް ޖެހިލިޔަސް، ރައްޔިތުންގެ ނޭވާހޮޅިވެސް ބަންދުކުރާން ޖެހޭފަދަ ހަރުކަށި ފިޔަވަޅުތައް އަޅާން ޖެހިދާނޭ ކަމުގެ އިންޒާރުތައް މަތިމަތިން ލިބެމުން ދިޔައެވެ.\nނަމަވެސް، މި ބުރާސްފަތި ދުވަހު އިވިގެން ދިޔައީ، އަދި ފެނިގެން ދިޔައީ އަޖާއިބުވެ އަންތަރީން ނުވާވަރު ވާހަކަތަކަކާއި ނިންމުންތަކެއް ނޫންހެއްޔެވެ. ބުރާސްފަތި ވެގެން ދިޔައީ، "ގުދު ފަތިކުރާން" ކުރަމުން އައި މަސައްކަތަށް އެންމެ ބޮޑު ގޮންޖެހުން ކުރިމަތިވި ދުވަހަށެވެ. ހަފްތާ ނިންމައިލީ ރެކޯޑް އަދަދަކަށް ކޮވިޑަށް މީހުން ފައްސިވެގެންނެވެ. ބުރާސްފަތި ދުވަހުގެ އިރުއޮއްސި 6:00އާ ހަމައަށް އައި އިރު، ފާއިތުވި 24 ގަޑިއިރު ތެރޭގައި ކޮވިޑަށް ފައްސިވި މީހުންގެ އަދަދު 300އަށް އެރިއެވެ. މަތިވަމުން މަތިވަމުންނެވެ. ކޮވިޑްގެ ހާލަތު މުޅި ރާއްޖޭގައިވެސް ވަނީ، މިއިން ދުވަހަކު ނުވާވަރަށް ގޯސްވެފައެވެ. އެތަކެއް ރަށެއް ވަނީ، މޮނިޓަރިންގ ހާލަތުގައެވެ. ރައްޔިތުންގެ މަޖިލީހަށް ހާޟިރުވެވަޑައިގެން، ޞިއްޙަތާ ބެހޭ ވަޒީރުވެސް ވިދާޅުވީ، ބިރުވެރި ވާހަކައެކެވެ. ވަޒީރު ވިދާޅުވީ، ރާއްޖޭގައި މިހާރު ކޮވިޑް ފެތުރެމުން މިދަނީ، ފަރުވާދޭން ހުރި ވަޞީލަތްތަކާވެސް ނުބައްދަލު މިންވަރަށް ކަމަށެވެ. އޭގެ ކުރީން ކަމާ ގުޅުންހުރި އެހެން މުއައްސަސާތަކުން ވެސް ބުނަމުން ދިޔައީ، މިވަރެއްގައި ދާނަމަ، އެޑްމިޓްކޮށް، ފަރުވާދޭން ޖެހޭމީހުންވެސް ގުރުލައިގެން އިޚްތިޔާރުކުރާން ޖެހޭ ހާލަތަށް ހިނގައިދާނޭ ކަމަށެވެ. ނަމަވެސް، ބުރާސްފަތި ދުވަހު އިވިގެން ދިޔައީ، "ގުދު ފަތިކުރާން" ގޭގައި ތިބޭށެކޭ ނޫނެވެ. އެއްކަލަ ވަރުގަދަ، ރައްކާތެރިކަމުގެ ފިޔަވަޅުތައް އުވާލީއެވެ.\nރައްޔިތުންނަށް ފެނިގެން ދިޔައީ، ސިޔާސީ ފަރާތްތަކަށް ކުރިމަތިވަމުން އަންނަ ބޮޑު ޢީދު (ކައުންސިލްތަކުގެ އިންތިޚާބު)އާ ދިމާކޮށް، ކުރިން އެޅި ގިނަ ފިޔަވަޅުތަކެއް އުވާލި މަންޒަރެވެ. އެގޮތުން މިހާރު، ސިނަމާތައް ހުޅުވާންވީއެވެ. ކާބޯތަކެތީގެ ޚިދުމަތްދޭ ތަންތަންވެސް އާންމު ހާލަތަށް ގެނެސް ޚިދުމަތްދޭންވީއެވެ. އެއޮއްވަރުން ބަންދުކުރި ދުވާ ޓްރެކްތަކާއި، ޔުނިވަރސިޓީ، ކޮލެޖް، ޑޭކެއަރ، އަދި ޕްރީ ސްކޫލްތައްވެސް ހުޅުވައިލާން ހުއްދަކުރީއެވެ. އަޖައިބުވެ އަންތަރީން ނުވާނެހެއްޔެވެ. ފައްސިވާ އަދަދު މަދެއް ނުވެއެވެ. ގުދު ފައްޗެއް ނުވެއެވެ. އެކަމަކު، ފިޔަވަޅުތައް ލުއިވެއްޖެއެވެ. ކުރާން މިއުޅެނީ ކީއްހެއްޔެވެ؟ މިކިޔަނީ ކީކޭހެއްޔެވެ؟\nހެލްތު ޕްރޮޓެކްޝަން އޭޖެންސީ ކޯވިޑް19 ސިޔާސީ


Lettuce ge agu boduvaane kamah nubelevey : Viyafaariverin - vNews.mv\nލެޓިއުސްގެ އަގު ބޮޑުވާނެ ކަމަށް ނުބެލެވޭ: ވިޔަފާރިވެރިން\nއާމިނަތު ފައުޒާ 09 May 2019, 15:27\nރޯދަ މަހު ދިވެހިން އެންމެ ގިނައިން ބޭނުންކުރާ ފަތްޕިލާވެލީގެ ބާވަތް ތަކުގެ ތެރޭގައި ހިމެނޭ އެކައްޗަކީ ލެޓިއުސް އެވެ. ރޯދަމަހުގެ ފުރަތަމަ ދުވަހާ އަޅާބަލާއިރު މިއަދު ލެޓިއުސްގެ އަގުވަނީ ދަށްވެފައި ކަމަށް ވިޔަފާރިވެރިން ބުނެ އެވެ.\nއެގޮތުން މިއަދު މާރުކޭޓުގަިއ ލެޓިއުސް ކިލޯ އެއް ވިއްކީ 120 ރުފިޔާ އާއި 150 ރުފިޔާ އާއި ދެމެދުގެ އަގެއްގައިއެވެ. އެކަމަކު އިއްޔެ ލެޓިއުސް ކިލޯއެއް ވިއްކީ 150 ރުފިޔާއާއި 200 ރުފިޔާ އާ ދެމެދުގެ އަގެއްގައި ކަމަށް ވިޔަފާރި ވެރިން ބުނެއެވެ. ލެޓިއުސްގެ އަގު އިއްޔެ ބޮޑުވީ ޑިމާންޑާ އެއްވަރަށް ލެޓިއުސް ބަޒާރުގައި ވިއްކަން ނުލިބުމުން ކަމަށް ވިޔަފާރިވެރިން ބުނެއެވެ.\nބައެއް ވިޔަފާރިވެރިން ބުނީ ލެޓިއުސްގެ އަގު މިވަގުތަށް ހުރި ގޮތަށް ބަލާއިރު ކުރިއަށް އޮތް ދުވަސްތަކުގައި ލެޓިއުސްގެ އަގަށް ބޮޑު ބަނދަލެއް އަންނާނެ ކަމަށް ނުބެލެވޭ ކަމަށެވެ.\nްއިއްޔެއާ އަޅާބަލާއިރު މިއަދު ލެޓިއުސް މާރުކޭޓުގައި ގިނަ ކަންވެސް ފާހަގަ ކޮށްލެވެއެވެ. ދަތުރުވެރިންގެ މާރުކޭޓުގައި ހިމެނޭ ފަތްޕިލާވެލީގެ އެހެން ބާވަތްތަަކަށް ބަލާއިރު ކުއްޅަ ފިލާފަތް ބޮޑިއެއް ލިބެނީ 10 ރުފިޔާ އަށެވެ. 100 ގްރާމްގެ މިންޓް ލީފް ފަތް ލިބެން ހުރީ 20 ރުފިޔާ އަށެވެ. ރޯދަމަހުގެ ފުރަތަމަ ދުވަހު 15 ރުފިޔާ އަށް ކޮޕީ ފަތް ބޮޑިއެއް ލިބެން ހުރި އިރު މިއަދު ކޮޕީ ފަތް ބޮޑިއެއް ލިބެން ހުރީ 10 ރުފިޔާ އަށެވެ. އަދި ކަންކުން ފަތް ބޮޑިއެއް ލިބެން ހުރީ 8 ރުފިޔާ އަށް ކަން ފާހަގަކޮށްލެވެއެވެ.


ކްރޮސްރޯޑްއަށް އާންމުން ދިޔުން ބަންދުކޮށްފި – ދިވެހި ނޫސް\nHome ⁄ ހަބަރު ⁄ ކްރޮސްރޯޑްއަށް އާންމުން ދިޔުން ބަންދުކޮށްފި\nކޮރޯނާ ވައިރަސް ރާއްޖެއިން ފެނިފައިވާތީ ރައްކާތެރިކަމުގެ ފިޔަވަޅެއްގެ ގޮތުން ކްރޮސްރޯޑަށް އާންމުން ދިޔުން ބަންދުކޮށްފި އެވެ. ބަންދުކޮށްފައިވަނީ ކްރޮސްރޯޑްގެ މެރީނާ އެވެ.\nކްރޮސްރޯޑްއިން ނެރުނު ބަޔާނެއްގައި ބުނީ އެ ފިޔަވަޅު އެޅީ އެ ތަނުގެ މުވައްޒަފުންނާއި ގެސްޓުންގެ ރައްކާތެރިކަމަށްޓަކައި ކަމަށެވެ. އެގޮތުން ބަންދު ކުރުމަށް ނިންމާފައިވަނީ މާދަމާއިން ފެށިގެން މި މަހުގެ 12 ވަނަ ދުވަހުގެ ނިޔަލަށެވެ.\nމި ފިޔަވަޅު އެޅީ ކްރޮސްރޯޑްއިން ކޮރޯނާގެ އެއްވެސް އަލާމާތެއް ފެނިގެނެއް ނޫނެވެ.\nރާއްޖޭން ކޮރޯނާ ވައިރަސްއަށް ޕޮޒިޓިވް ވެފައި ވަނީ ޅ. ކުރެއްދޫ ރިސޯޓްގެ ދެ ބިދޭސީ މުވައްޒަފުންނެވެ. އެ މީހުން ވެސް ތިބީ ފަރުކޮޅުފުށީގައި ކަރަންޓީނުކޮށްފަ އެވެ. އަދި އެ ރިސޯޓް މިހާރު އޮތީ މީހުން އަރާ ފޭބުން ވެސް މަނާކޮށްފަ އެވެ. އެ ރިސޯޓަށް އޮތީ އޮރެންޖު އެލާޓް ވެސް ނެރެފަ އެވެ.\nކްރޮސް ރޯޑް މޯލްޑިވްސް\nވައިރަސް ވަންނަ ދޮރު ބަންދު ކުރުން ލަސްވި: އަލްހާން\n“ބްރޯ” އަށް އައްސަރިބަހާއި ސާބަސް: މުސްތަފާބެ